buruniyaz: ނަރަކައިގެ ބިރުވެރިކަމާއި ނާމާންކަމުން އަޅަމެން ސަލާމަތް ކުރައްވާށިއެވެ\nނަރަކައިގެ ބިރުވެރިކަމާއި ނާމާންކަމުން އަޅަމެން ސަލާމަތް ކުރައްވާށިއެވެ\nއައްޝައިޚް އިބްރާހީމް ފަރީދު އަޙްމަދު\nއޭ ޣާފިލްވެފައިވާ އަޚުންނާއި އުޚްތުންނެވެ! މިފަނާވެ ދަނިވި ދުނިޔޭގެ ދަޅަތަކަށް ހެއްލިފައިވާ މީހުންނޭވެ! ތިބާ ދޫކުރަން ތިޔައުޅޭ ތަނާމެދު އެވަރަށް ނުވިސްނަވާށެވެ! އޭގެ ބަދަލުގައި ތިބާ ދާން އުޅޭ ތަނާމެދު ވިސްނަވާށެވެ! އެހެނީ އެންމެން ނަރަކައިގެ ކައިރިން ގެންދެވޭނެކަމަށް ވަނީ ޚަބަރުކުރެވިފައެވެ.\n"އަދި ތިޔަބައިމީހުންކުރެ އެކަކުވެސް އެނަރަކައިގެ ކައިރިން ނުގޮސް ނުވާހުއްޓެވެ. އެކަމަކީ ކަނޑައެޅިގެން ވާނެކަމެއްކަމަށް ކަލޭގެފާނުގެ ރައްބު ކަނޑައަޅުއްވައި ޙުކުމް ކުރައްވާފައެވެ. ދެން ތަޤްވާވެރިވި މީހުން ތިމަން ﷲ ސަލާމަތްކުރައްވާ ހުށީމެވެ. އަދި އަނިޔާވެރިތަކުން ދެރަނިކަމެތިކަންމަތީ ގަދަ ޢަޛާބުގެތެރޭގައި ދެމިތިބުމަށް ދޫކޮށްލައްވާހުށީމެވެ." (މަރްޔަމް : 71، 72)\nވުމާއެކު ތިބާ ތިޔަވަނީ ސަލާމަތްވެދާނެކަމާމެދު ޝައްކެއްގެ މަތީގައެވެ. އެހެންކަމުން ތިބާގެ ހިތަށް އެތަނުގެ ބިރުވެރިކަމުގެ ޝުޢޫރުތައް ވައްދަވާށެވެ! އެތަނުން ސަލާމަތްވުމަށް ތައްޔާރުވެވަޑައިގަންނަވާށެވެ! އަދި ތިބާ ޚަލްޤުތަކުންގެ ޙާލާއި މެދު ވިސްނަވާށެވެ! އެބައިމީހުންނަށް ވަނީ ޤިޔާމަތުގެ ބިރުވެރިކަން ކުރިމަތިވެފައެވެ. ފަހެ އެބައިމީހުން އެދުވަހުގެ ބިރުވެރިކަމާއި ހިތާމައިގައި ހުއްޓިގެންވާ ޙާލު އެދުވަހުގެ ޙަޤީޤީ ޚަބަރުތަކަށް އަދި ޝަފާޢަތްތެރީންގެ ޝަފާޢަތަށް އިންތިޒާރު ކުރާނެތެވެ. އެހިނދު ބައިބައިގެ ވެރި އަނދިރިތައް އައިސް މުޖްރިމުން ވަށާލާށެވެ. އަދި ހުޅުގަނޑުގެ ވެރި ނަރަކަ އެމީހުންނާ ދިމާ ކުރާނެތެވެ. އަދި އެނަރަކައިގެ ގަދަފަދަ ރުޅިވެރިކަމުގެ އަޑުތައް އެބައިމީހުން އަހާނެތެވެ. އެހިނދު މުޖްރިމުންނަށް ހަލާކު އަންނަނީކަން ޔަޤީންވާނެއެވެ. އަދި ޒަބާނިއްޔާ މަލާއިކަތްބޭކަލުން ގޮވާލައްވަވާނެތެވެ. މިވެނި މީހެއްގެ ދަރި މިވެނި މީހަކު ކޮބައިހެއްޔެވެ؟ އޭނާއަކީ ދުނިޔޭގައި ޢުމުރު ދިގުކަމަށް ހެދިގެން އުޅުނު މީހެކެވެ. އަދި ނުބައި ޢަމަލްތައް ކުރުމުގައި އޭނާގެ ޢުމުރު ހޭދަކޮށްފައިވާ މީހެކެވެ. އެހިނދު އެބޭކަލުން ދަނގަޑުގެ ހަންމުށިތަކުން އެބައިމީހުންނަށް މުޢާމަލާތް ކުރައްވާނެތެވެ. އަދި ބޮޑެތި ބޮޑެތި އިންޒާރުތަކާއެކު އެމީހުންނަށް އިސްތިޤްބާލު ކުރައްވާނެތެވެ. އަދި އެމީހުން ގަދަފަދަ ޢަޛާބުގެ ތެރެއަށް ގެންދަވާނެތެވެ. އަދި އެބައިމީހުން ނަރަކައިގެ އަޑިޔަށް ވައްޓަވާލައްވާނެތެވެ. އަދި އެބޭކަލުން އެފަދަ މީހުންނަށް ވިދާޅުވާނެތެވެ. "ކަލޭ (މިޢަޛާބުގެ) ރަހަ ދެކޭށެވެ! ހަމަކަށަވަރުން ކަލެއަކީ ގަދަފަދަ މަތިވެރި މީހަކީމުދޯއެވެ." (އައްދުޚާން : 49) އެބަހީ ކަލޭ ދުނިޔޭމަތީ އުޅުނުއިރު ކަލެއަކީ ބާރުގަދަ މީހެއްކަމަށާއި މަތިވެރިކަންބޮޑު މީހެއްކަމުގައި ބުނެ އުޅުނީމުއެވެ. ވީމާ ކަލޭ މިގަދަފަދަ ޢަޛާބުގެ ރަހަ ދެކޭށެވެ!\nފަހެ ތިޔަމަސައްކަތްކުރައްވަނީ އެގޮވަތީގައި ދިރިއުޅުއްވަންތޯއެވެ؟ އެތަނެއްގެ ކަންކޮޅުތައް ނުތަނަވަސްވެގެންވެއެވެ! އެތަނުގެ ޖައްވު ވަނީ އަނދިރިވެފައެވެ. އެތަނުގައި ހައްޔަރުވާ މީހާ އަބަދަށް ދެމިހުރެއެވެ. އެތަނުގައި އަލިފާން ގަދައަށް އެންދެއެވެ. އެތަނުގައި އެބައިމީހުންގެ ބުއިމަކަށްވަނީ އިންތިހާއެއްނެތް ދަރަޖައަކަށް ހޫނުކުރެވިފައިވާ ކެކިކެކި ހުރި ފެނެވެ. އަދި އެބައިމީހުން ޤަރާރުވެ ތިބޭނީ ގަދަ އަލިފާނުގައެވެ. ޒަބާނިއްޔަ ބޭކަލުން އެބައިމީހުން ތަޅާ ސުންނާފަތިކުރައްވާނެތެވެ. އަދި ހާވިޔާ އެވެ ކިޔުނު އަލިފާންގަނޑު އެބައިމީހުން އަންދާނެއެވެ. އެތަނުގައި އެބައިމީހުންގެ އުއްމީދަކީ ހަލާކެވެ. އެމީހުން އެތަނަކުން ދެނެއް ސަލާމަތެއް ނުވާހުއްޓެވެ. އެބައިމީހުންގެ ފައިތިލަތަށް ނިއްކުރިއާއި ހަމައިން ބަނދެވިފައިވެއެވެ. އަދި އުރެދުމުގެ އަނދިރިކަމުން އެމީހުންގެ މޫނުތައް ކަޅުކޮށްފައިވެއެވެ. އެތަނުން އެބައިމީހުން ކަންކަމަށް އެދި ގޮވާނެތެވެ. ހިތާމަކޮށް ރޮއެ ހަޅޭލައި ހަދާނެއެވެ. އޭ މާލިކުއެވެ! އަޅުގަނޑުމެންގެ މައްޗަށް އިންޒާރުގެ ބަސްފުޅު ހިނގައިފިއެވެ. އޭ މާލިކުއެވެ! އަޅުގަނޑުމެންގެ ހަށިތަކުގެ ހަންތައް ރޯފިލައިފިއެވެ. އޭ މާލިކުއެވެ! އަޅުގަނޑުމެން މިތަނުން ނެރުއްވާށެވެ! އެހެނީ ދެނެއް މިތަނަކަށް އެނބުރި ނާންނާނަމުއެވެ. އެހިނދު ޒަބާނިއްޔަ ބޭކަލުން ވިދާޅުވާނެތެވެ. އެހެންނެއް އެކަން ވާކަށް ނެތެވެ. މިއަދަކު ދެނެއް އަމާންކަމެއް ނެތެވެ. ނިކަމެތި ކުރެއްވުމުގެ ގޮވަތިން ކަލޭމެން ދެނެއް ނެރެވުމެއް ނެތެވެ. ވީމާ ނިކަމެތިވެގެންވާ ގޮތުގައި ތިޔަތަނުގައި ތިބެންވީއެވެ. އަދި އަނގަ ނުތަޅާ ވާހަކަ ނުދައްކާ ތިބޭށެވެ! އަދި ކަލޭމެން ތިޔަތަނުން ނެރެވިއްޖެނަމަވެސް ކަލޭމެންނަށް ނަހީކުރެއްވިގެންވާ ކަންތައްތައް ކުރުމަށް ކަލޭމެން އެނބުރިދާނެތެވެ. އެހިނދު އެބައިމީހުން ނާއުއްމީދުވެދެއެވެ. ﷲގެ ޙައްޤުފުޅުގައި ނުކުރެވިދިޔަ ކަންތަކަށް ސަހަރޯ ހީވެއެވެ. އެހިނދު އެބައިމީހުންކުރާ ހިތާމަތަކެއް އެބައިމީހުން ސަލާމަތްކޮށެއް ނުދޭހުއްޓެވެ. އަދި އެބައިމީހުންގެ ސަހަރޯ ހީވުން އެބައިމީހުންނަކަށް އެއްވެސް ކަމެއް ފުއްދައެއް ނުދޭހުއްޓެވެ! އަދި ކިއެއްހެއްޔެވެ؟ އަތްފައި ބަނދެވިގެންވާޙާލު އެބައިމީހުން މުނުވަތަށް އެއްލާލެވޭ ހުއްޓެވެ. އެބައިމީހުންގެ މަތިންވަނީ އަލިފާނެވެ. އަދި އެބައިމީހުންގެ ދަށުންވެސް ވަނީ އަލިފާނެވެ. އަދި އެބައިމީހުންގެ ކަނާތްފަރާތުންވެސް ވަނީ އަލިފާނެވެ. އަދި އެބައިމީހުންގެ ވާތްފަރާތުންވެސް ވަނީ އަލިފާނެވެ. ފަހެ އެބައިމީހުން އެވަނީ އަލިފާނުގެ ތެރެއަށް ޣަރަޤުވެފައެވެ. އެބައިމީހުންގެ ކާތަކެއްޗަކީ އަލިފާނެވެ. އަދި އެބައިމީހުންގެ ބޯތަކެއްޗަކީވެސް އަލިފާނެވެ. އަދި އެބައިމީހުންގެ ފޭރާމަކީވެސް އަލިފާނެވެ. އަދި އެބައިމީހުންގެ ތަންމައްޗަކީވެސް އަލިފާނެވެ. ފަހެ އެބައިމީހުން އެވަނީ އަލިފާނުގެ އެކިއެކި ބައިތަކުގެ ދެމެދުގައެވެ. ޤަތިރާންގެ ފޭރާމާއި ހަންމުށިތަކުގެ ތެޅުމާއި ހިލިހިލާތަކުގެ ބުރަ ބޮޑުކަން ތަޙައްމުލެއް ނުކުރެވޭހުއްޓެވެ. އެމީހުންނަށް އެކަން އުނދަގޫ ބޮޑުކަމަކަށްވެއެވެ. އެކަންކަމުން އެމީހުން ސިހި ހިތްތަށް ތެޅެއެވެ. އަދި އެތަނުގެ ބިރުވެރިކަން ބޮޑު ބައިތަކުގައި އެބައިމީހުން ފުނޑު ފުނޑުވެދެއެވެ. އެބައިމީހުންގެ ހަށިތަކުގައި އަލިފާން ކެކިކެކި ހުރެއެވެ. ތެލިތައް ކެކިކެކި ހުންނަފަދައިންނެވެ. އެބައިމީހުންނަށް ހަލާކުއައިސް ކުރިމަތިވެފައިވެއެވެ. އަދި އެބައިމީހުން ކިރިޔާވެސް ހަލާކަށް އެދިގޮވައިފިނަމަ އެބައިމީހުންގެ ބޯތައްމަތީން ކެކިކެކި ހުރި ހޫނުފެން އޮއްސެއެވެ. އެއިން އެބައިމީހުންގެ ބަނޑުތަކުގެ ތެރޭގައިވާ ތަކެއްޗާއި ހަންތައް ވިރިގެންދެއެވެ. އަދި އެބައިމީހުންނަށް ދަގަނޑުގެ ޗާބޫކުތައްވެއެވެ. އެއިން އެބައިމީހުންގެ ނިތްކުރިތަކުގައި ތަޅުއްވާއިރަށް އެބައިމީހުންގެ އަނގަތަކުން ފާދިޔައާއި ދޮސްފަދަ ތަކެތި ނުކުމެގަނެއެވެ. އަދި ފެންބޮވައިގަތުމުގެ ސަބަބުން އެބައިމީހުންގެ މޭތައް ކުދިކުދިވެދެއެވެ. އަދި އެބައިމީހުންގެ ކޯތާފަތްމައްޗަށް އެބައިމީހުންގެ ކަޅިތައް ފައިބައެވެ. އަދި ކޯތާފަތުން އޭގެ މަސްތައް ވެރިދެއެވެ. މިކަންކަމާ އެކުއެކީގައި އެމީހުން މަރުވުމަށް އެދިއެދި ތިބެއެވެ. ނަމަވެސް އެމީހުން މަރެއްނުވާނެއެވެ.\nނަރަކައިގެ ކާނާލިބެނިވިގަހެވެ. އެއީ ކޮން ގަހެއްތޯއެވެ؟\n"ހަމަކަށަވަރުން އެގަހަކީ ނަރަކައިގެ އެންމެ އަޑީން ފަޅައިގެން ހެދޭ ގަހެކެވެ. އެއިން ނުކުންނަ މޭވާ ޝައިޠާނުންގެ ބޯތަކާއި އެއްފަދަވެގެންވެއެވެ." (އައްޞާއްފާތި : 64، 65)\nއެބައިމީހުންގެ ގައިގާ ތެޅުއްވުމެވެ. އެއީ ކިހިނެއް ހިނގާ ކަމެއްތޯއެވެ؟\n"އަދި އެބައިމީހުންނަށްޓަކައި ދަގަނޑު ޗާބޫކުތަކެއްވެއެވެ. އެމީހުން އެތަކުންނާއި ގަދަފަދަ ވޭނުން ނިކުންނަން ގަސްދުކޮށްފި ކޮންމެ ހިނދެއްގައި އަލުން އެތަނަށް އެނބުރި އިޢާދަ ކުރެވޭ ހުއްޓެވެ. އަދި އެމީހުންނަށް ބުނެވޭނެއެވެ. ނަރަކައިގެ ޢަޛާބުގެ ރަހަ ދެކޭށެވެ!" (އަލްޙައްޖު : 21، 22، 23)\nފަހެ ނަރަކައިން އެއްފަރާތް ކުރެވި ސުވަރުގެ ވެއްދެވިއްޖެ މީހަކީ ފަހެ ހަމަކަށަވަރުން ކާމިޔާބު ލިބިއްޖެމީހެކެވެ. އަދި ދުނިޔެވީ ޙަޔާތަކީ ކެހިވެރިކަމުގެ އުފަލެއްކަމުގައި ނޫނީ ނުވެއެވެ. އަޅުގަނޑުމެން ކުރެ މީހެއްގެ ފައިވާނުގެ ވަދަށްވުރެވެސް ސުވަރުގެ ކުއްތަންކަން ބޮޑެވެ. އަދި ނަރަކަވެސް ހަމަ އެފަދައެވެ. ވީމާ ވިސްނަވާށެވެ! ވިސްނަވާށެވެ! ބިރުވެރިކަން ބޮޑީ ނަރަކަތޯއެވެ؟ ނުވަތަ ޖަލުތޯއެވެ؟ އަދި ނާމާންކަންބޮޑީ ޖަހައްނަމަތޯއެވެ؟ ނުވަތަ ވަލުތޯއެވެ؟ އަދި ބިރުވެތިވުން ޙައްޤީ ﷲއަށްތޯއެވެ؟ ނުވަތަ ނުލަފާ ވެރީންނަށްތޯއެވެ؟\nލޮބުވެތި އަޚުންނާއި އުޚްތުންނޭވެ! ތިޔަބޭފުޅުން ނިކަން ވިސްނަވާށެވެ! މިހުރީ ބިރުވެރިކަމުގެ ގޮވަތިން ފެންނަން ހުންނަ ކަންތައްތަކެވެ. ތިޔަބޭފުޅުންގެ ތެރެއިން އެކަކުވެސް އެފަދަތަނެއް އަދި އެފަދަ ކަމެއްވިޔަސް ބޭނުންވާނެތޯއެވެ؟ ނުވާނެއެވެ. ވުމާއެކު މަސްތުވާތަކެތިފަދަ ނުބައި ބަލިތަކުން ސަލާމަތްވަމާތޯއެވެ؟ ޒިނޭއާއި ފާޙިޝް ޢަމަލުތަކުން އެއްކިބާވަމާތޯއެވެ؟ އަނިޔާވެރީންގެ ކިބައިން މިބިން ޠާހިރުކުރަމާތޯއެވެ؟ ނަމާދާއި އެންމެހައި ހެޔޮޢަމަލްތައް ކުރަމާތޯއެވެ؟ އެނަރަކައިގެ ބިރުވެރިކަމާއި ނާމާންކަމުން އަޅަމެން ސަލާމަތްވަމާތޯއެވެ! ﷲ ތަޢާލާ އަޅުގަނޑުމެން އެންމެން އެތަނުގެ ބިރުވެރިކަމާއި ހޫނުން އަދި ވޭނާއި ކެކުޅުމުން ސަލާމަތްކުރައްވާށިއެވެ! އާމީން.


Micheal Jordan ge theereehee booteh neelameggai | Mihaaru\nމައިކަލް ޖޯޑަންގެ ތާރީހީ ބޫޓެއް ނީލަމެއްގައި ވިއްކައިލަނީ\n12 މެއި 2020 - 09:16\nއެމެރިކާގެ މަޝްހޫރު ބާސްކެޓް ލެޖެންޑް މައިކަލް ޖޯޑަންގެ ކެރިއަރުގައި ބޭނުންކުރި ތާރީހީ ބޫޓެއް ނީލަމެއްގައި ވިއްކައިލަން ހުޅުވާލައިފި އެވެ.\nއެމެރިކާގެ އޮކްޝަން ހައުސް ސޮދަބީޒުން ކުރިއަށް ގެންދާ ނީލަމުގައި ޖޯޑަން ބޭނުންކުރި އެއާ ޖޯޑަން 1 ވިއްކައިލަން ހުޅުވައިލީ މިދިޔަ ހުކުރު ދުވަހު އެވެ. މި ނީލަން މި މަހުގެ 17 އާ ހަމައަށް ކުރިއަށް ގެންދަން ހަމަޖެހިފައިވާ އިރު، ބޫޓް އެންމެ ދަށްވެގެން ވެސް 150،000 ޑޮލަރަށް ވިއްކައިލެވޭނެ ކަމަށް ސޮދަބީޒުން ބުންޏެވެ.\nރަތާއި ހުދާއި ކަޅު ކުލަ އެކުލެވޭ އެ ބޫޓަކީ ނައިކީން 1985 ސީދާ ޖޯޑަން އަށް ހާއްސަކޮށްގެން އުފެއްދި ބޫޓެކެވެ. އަދި އޭގައި ޖޯޑަންގެ އޮޓޯގްރާފް ވެސް ހިމެނެ އެވެ. އަދި އެ ބޫޓަކީ ކުލަބް ޝިކާގެ ބުލްސްގައި އޭނާ ހޭދަކުރި މުއްދަތުގެ ތެރޭގައި ކެރިއަރުގެ ވަރަށް ގިނަ ދުވަސްތަކެއްގައި ބޭނުންކުރި ބޫޓެކެވެ.\nGame-worn & autographed by the legendary Michael Jordan, these Nike Air Jordan 1s from 1985 are now available for bidding. One of the most important basketball sneakers of all time, these sneakers were made exclusively by Nike for the Chicago Bulls player. https://t.co/7maeZzhAdj\n— Sotheby's (@Sothebys) May 8, 2020\nއެއާ ޖޯޑަން 1 އަށް ލިބުނު ބޮޑު މަޝްހޫރުކަމާ އެކު، ކުދިކުދި ބައެއް ބަދަލުތައް ގެނެސްގެން ނައިކީން އެ ވައްތަރުގެ ބޫޓް ފަހުން ބާޒާރަށް ވެސް ނެރެފައިވެ އެވެ. މި ބޫޓް ފަރުމާކޮށްފައި ހުންނަނީ އަރައިގެން ހުންނަ އިރު ފައިގެ ތަނބިކައްޓަށް ވުރެ ތަންކޮޅެއް މައްޗަށް ހުންނަ ގޮތަށެވެ.\nދުނިޔޭގައި އުފެދުނު އެންމެ ހުނަރުވެރި ބާސްކެޓް ކުޅުންތެރިންގެ ތެރޭގައި ހިމެނޭ ޖޯޑަންގެ ކެރިއަރު 1984-2003 އާ ހަމައަށް ކުރިއަށް ގެންދިޔަ އެވެ. އޭނާގެ ކެރިއަރުގެ ރަން ޒަމާނަކީ 1984-1998 އެވެ. އެ މުއްދަތުގެ ތެރޭގައި ޖޯޑަން ބާސްކެޓުން ބޮޑެތި ކާމިޔާބީތަކެއް ހޯދާފައިވެ އެވެ. އޭގެ ތެރޭގައި އެމްބީއޭގެ ޗެމްޕިއަންކަން ހަ ފަހަރެއްގެ މަތިން ހޯދާފައިވެ އެވެ.\nމިހާރު އުމުރުން 57 އަހަރުގެ ޖޯޑަން އަކީ ބާސްކެޓް ކެރިއަރުން ހޯދި އާމްދަނީން އެންމެ ފުރަތަމަ އެންބީއޭގެ ތާރީހުގައި ވެސް ބިލިއަނަކަށްވި ފުރަތަމަ ކުޅުންތެރިޔާ އެވެ. އެ މަގާމު އޭނާ އަށް ލިބުނީ 2014 ގަ އެވެ. މިހާރު މިލްކިއްޔާތު 2.1 ބިލިއަން ޑޮލަރަށް އަރާ ޖޯޑަން އަކީ ފަސް ކުދިންގެ ބައްޕައެކެވެ. އޭނާގެ ތިބެނީ ދެ ފިރިހެން ކުދިންނާއި ތިން އަންހެން ކުދިންނެވެ.\nބާސްކެޓް އެމެރިކާ ބޫޓު\nމަ ހިލޭ ލިބުނަސް ބޭނުމެއްނުކުރާނަން. މޮޔަ އިންސާނުންގެ ސަބަބުން ބައެއްމީހުން މުއްސަދިވަނީ.\nކުނިވަސް ދުވާ ބާ ބޫޓް\nކޮބައި މައްސަލައަކީ؟ އެކި މީހުން ހިތްހަމަ ޖެހުން ހޯދާނީ އެކި ގޮތް ގޮތަށް. ކޮފީ، ރެޑްބުލް، ތެޔޮގަނޑު ފްރައިޑް ރައިސް އިން ވެސް ހަމަ ލިބެނީ ހިތްހަމަ ޖެހުން.


Ras Online - އެމްއައިޓީޓީ ފެއަރއިން ރާއްޖެއަށް ޝަރަފުވެރި ދެ އެވޯޑެއް\nއެމްއައިޓީޓީ ފެއަރއިން ރާއްޖެއަށް ޝަރަފުވެރި ދެ އެވޯޑެއް\nއަހުމަދު މަސްނޫމް 20 މާރިޗު 2021\nރަޝީއާގައި ކުރިއަށްދިޔަ އެމްއައިޓީޓީ ފެއަރއިން ރާއްޖެއަށް ޝަރަފުވެރި ދެ އެވޯޑެއް ލިބިއްޖެއެވެ.\nމޮސްކޯ އިންޓަނޭޝަނަލް ޓްރެވެލް އެންޑް ޓުއަރިޒަމް، އެމްއައިޓީޓީ ފެއަރއަކީ މިމަހުގެ 16 އިން 18 އަށް ކުރިއަށްދިޔަ ފެއަރއެކެވެ. މި ފެއަރއިން ރާއްޖެއަށް ވަނީ ބެސްޓް އައިލޭންޑް ޕްރެޒެންޓޭޝަން އަދި ބްރައިޓް އެގްޒިބިޓިންގ އެވޯޑް ލިބިފައެވެ. މިއީ ރާއްޖެއިން ފެއަރގައި ހުށަހެޅި ހުށަހެޅުންތަކުގެ ފުރިހަމަކަމާއި ފެއާގައި ރާއްޖެ ޕްރޮމޯޓް ކުރުމަށް ކޮށްފައިވާ މަސައްކަތަށް ބެލުމަށްފަހު ލިބުނު އެވޯޑްތަކެއްކަމަށް އެމްއެމްޕީއާރުސީން ބުނެއެވެ.\nއެމްއެމްޕީއާރްސީގެ މެނޭޖިންގ ޑިރެކްޓަރ ތައްޔިބު މުހައްމަދު ވިދާޅުވީ، މިފަދަ އެވޯޑެއް ލިބުމަކީ ޝަރަފެއް ކަމަށެވެ. އަދި އެމްއެމްޕީއާރުސީގެ އުއްމީދަކީ ރާއްޖޭގެ ސްޓޯލްތަކަށް ވީހާވެސް ގިނަ ފަރާތްތަކުން ޒިޔާރަތްކޮށް، ރާއްޖޭގެ ހިތްޤައިމު މާހައުލު ތަޖުރިބާ ކޮށްލުން ކަމަށް ތައްޔިބު ވިދާޅުވިއެވެ.\nމޮސްކޯ އިންޓަނޭޝަނަލް ޓްރެވެލް އެންޑް ޓުއަރިޒަމް، އެމްއައިޓީޓީ ފެއަރއަކީ ކޯވިޑަށްފަހު ރާއްޖެއިން ބޭރުގެ ފެއާއެއްގައި އެމްއެމްޕީއާރުސީން ބައިވެރިވި ފުރަތަމަ ފެއަރއެވެ. މިފެއާގައި ރާއްޖެއިން ބައިވެރިވި އެންމެ ބޮޑު މަޤްސަދަކީ، ރަޝިއާ މާކެޓުން ރާއްޖެ އަންނަ ފަތުރުވެރިންގެ އަދަދުތައް މިހާރަށް ވުރެ އިތުރުކުރުމެވެ.\nޓުއަރިޒަމް މިނިސްޓްރީގެ ތަފާސް ހިސާބުތައް ދައްކާގޮތުން، މިއަހަރު މިހާތަނަށް އެޤައުމުން ސާޅީސް ހާހަށްވުރެ ގިނަ ފަތުރުވެރިން ރާއްޖެ ވަނީ ޒިޔާރަތްކޮށްފައެވެ.


ދީލަތި އެހީއަކަށް ބޭނުންވެފައިވާ ފަރްހީންއަށް އެހީއެއްވެދެއްވާ – Ungoofaaru\nބަނޑޭރިގަނޑު/ރިޕޯޓް/ދީލަތި އެހީއަކަށް ބޭނުންވެފައިވާ ފަރްހީންއަށް އެހީއެއްވެދެއްވާ\nމުނާޒު މުޙައްމަދު4އޮކްޓޯބަރ 2018\n0 2,448 1 މިނެޓުން ކިޔާލެވޭ\nމަތީގައިވާ ފޮޓޮއިން ފެންނަ މައުސޫމް ލޯބި ލޯބި ތުއްތު ކުއްޖާއަކީ ދެމަފިރިއެއްގެ ހިތުގެ ވިންދެވެ. ދެ ލޮލުގެ ފިނިކަމެވެ. ނަމަވެސް އެ ދެމެފިރިން މިއަދު އެވަނީ އެ ހިތުގެ ފިނިކަން ބީވެ ހިނގައިދާނެ ކަމުގެ ބިރު ހީވެ މާޔޫސްވެފައެވެ. އުމުރުން އެންމެ5އަހަރުގެ މަރްޔަމް ފަރުހީން އަކީ ތ.ތިމަރަފުއްޓަށް ނިސްބަތްވާ އައިމިނަތު ނަސްވާގެ7ދަރިންގެ ތެރެއިން އެންމެ ހަގު ދަރިފުޅު އަދި ހުރި ހަމައެކަނި އަންހެން ދަރިފުޅެވެ. ފިރިމީހާ މުހައްމަދު ރަޝީދާ އަކު ލ.ފޮނަދޫގައި ދިރިއުޅެމުން އަންނަ ނަސްވާގެ ދަރިފުޅަށް ވަނީ ހެދިބޮޑުވުމުގެ މައްސަލަތަކެއް ދިމާވެ ދިގު މުއްދަތަކަށް ފަރުވާކުރަން ޖެހިދާނެ ކަމުގެ ބިރު ހީވެފައެވެ.\nއުނގޫފާރު.ކޮމް އަށް މަޢުލޫމާތު ދެމުން ފަރުހީންގެ މަންމަ ނަސްވާ ބުނި ގޮތުގައި ފަރުހީންއަށް އައީ އެންމެ ތުއްތު އިރުންސުރެ ސިއްޙީ މައްސަލަތަކެއް ދިމާވަމުންނެވެ. އެންމެ ތުއްތު އިރުއްސުރެ ފަރުހީން ވަރަށް ގިނައިން ހުންއައިސް ބަލިވެއެވެ. ހިނގައި ގަނެވޭ އުމުރަށް ދިޔަ ނަމަވެސް ފައިކޮޅުގައި ވަރު ނުހުރުމުގެ ސަބަބުން ގިނަ ފަހަރަށް އުރައިގެން ގެންގުޅެން ޖެހެއެވެ. މިކަމުގެ ސަބަބުން ފަރުހީން ސްކޫލަށް ދިއުމަށް ވެސް ވަނީ ހުރަސް އެޅިފައެވެ.\nނަސްވާ ބުނި ގޮތުގައި ފަރުހީންގެ ބަލި ދެނެގަނެވިފައިވަނީ މިއަހަރުގެ ޖުލައި މަހުގެ ތެރޭގައި އިންޑިއާގެ ކިމްސް ހޮސްޕިޓަލަށް ދެއްކުމުންނެވެ. ނަސްވާ އުނގޫފާރު.ކޮމްއާ ހިއްސާކޮށްފައިވާ ކިމްސް ހޮސްޕިޓަލުގެ ލިޔުންތަކުން އެނގޭ ގޮތުގައި ފަރުހީންގެ ހަށިގަނޑުގައި ބޭނުންވާ ވަރަށް ގުރޯތު ހޯމޯން ނުވަތަ ހެދި ބޮޑުވުމަށް ބޭނުންވާ ހޯމޯން އުފައްދައެއް ނުދެއެވެ. ޑޮކްޓަރުންނާ ހަވާލާދީ ނަސްވާ ބުނި ތޮތުގައި ފަރުހީންއަށް ބޭނުންވާ ފަރުވާ އަވަހަށް ނުދެއްވިޖެ ނަމަ ފަރުހީން ވެގެންދާނީ ހެދިބޮޑުވުމުގައި އުނިކަން ހުންނަ “ޑްވާފް” ކުއްޖަކަށެވެ.\nފަރްހީންއަށް ކިމްސް ހޮސްޕިޓަލުގެ ޑޮކްޓަރުން ރިކޮމެންޑްކޮށްފައިވާ ފަރުވާ އަކީ އުމުރުން 12 އަހަރު ވަންދެން ގްރޯތު ހޯމޯން ތިރަޕީ ދިނުމެވެ. މިކަމަށް ގަވާއިދުން ދޭން ޖެހޭ އިންޖެކްޝަނަށް މަހަކު 12000ރ ހަރަދުވެއެވެ. މީގެ އިތުރުން ފަރްހީންގެ އެތެރެހަށީގެ ގުނަވަންތައް ހެދިބޮޑުވާ މިންވަރު ދެނެގަތުމަށް ކިމްސް ހޮސްޕިޓަލުން ހަދަން ޖެހޭ ޓެސްޓްތަށް ހެދުމަށް އަހަރަކު2ފަހަރު އިންޑިއާއަށް ދާންޖެހެއެވެ. އެހެން ކަމުން މިކަމަށް ވަރަށް ބޮޑެތި ހަރަދުތަކެއް ކުރަން ޖެހިފައި ވުމުގެ ސަބަބުން ނަސްވާ އެދެނީ ދީލަތި ފަރާތްތަކުގެ އެހީތެރިކަމެކެވެ.\nމަރްޔަމް ފަރުހީންއަށް އެހީތެރިވުމަށް އެދޭ ފަރާތްތަކުން ނަސްވާގެ ނަންބަރު 7393095 އަކަށް ގުޅުއްވައިގެން ކުރިއަށް ގެންދިއުން އެދެމެވެ. ނަސްވާގެ އެކައުންޓުގެ ތަފްސީލް ތިރީގައި އެވަނީއެވެ.\nއެކައުންޓް ނަންބަރ: 7730000190827\nނަން: އައިމިނަތު ނަސްވާ\nބައްޕައެއްގެ ފަރުވާ – ދަރިއެއްގެ އާދޭސް


Maduvvari Kunikoshi Dhangadaai Dhalhaai Fulhin Furi Funi Jehifai - Vaguthu\nމަޑުއްވަރީ ކުނިކޮށި ދަނގަޑާއި ދަޅާއި ފުޅިން ފުރި ފުނިޖެހިފައި\n1 އަހަރު ކުރިން ( އޮކްޓޯބަރ 12, 2016 )\nމަޑުއްވަރީ ކުނިގޮނޑު ފުރި ބާރުވެފައި - ވަގުތު އިމޭޖަސް: އިބްރާހިމް ޝަބިލް\n(ރ. މަޑުއްވަރީ) ކުނީގެ މައްސަލައަށް ހައްލެއް ގެނައުމަށް އެކި ރަށްރަށުން އެކި ގޮތްގޮތަށް މަސައްކަތް ކުރެއެވެ. އެއްބަޔަކު އަންދައިގެން އަންދާލެވޭ ކަހަލަ ކުނިތައް ނައްތާލައެވެ. އަދި ބައެއް ކަހަލަ ކުނިތައް ވަޅުލައިވެސް ހަދައެވެ.\nމިރަށަކީ ކުނި ނައްތާލުމަށްޓަކައި އަންދާލައިގެން ކުނި މެނޭޖްކުރަމުންދާ ރަށެކެވެ. ރަށުގެ ރައްޔިތުންގެ އެއްބާރުލުމާއެކު، އެއްތަނަކަށް ކުނި އަޅައި އަންދާލެވޭ ކުނިތައް އަންދާލައި، އަންދާ ނުލެވޭ ކުނިތައް އެއް ސަރަހައްދަކަށް އެއްކުރަމުން ދާތާ އެތައް ޒަމާނެއް ވެގެންދިޔައިރު އިތުރު މައްސަލަތަކެއް މިވަނީ ފެންމަތިވެފައެވެ.\nމަޑުއްވަރީ ކުނި މެނޭޖްކުރަން ބޭނުންކުރާ ސަރަހައްދު - ވަގުތު އިމޭޖަސް: އިބްރާހިމް ޝަބިލް\nވަންދޫ ޕްރޮޖްކެޓާއެކު ކުނީގެ މައްސަލައަށް ބޮޑު ބަދަލެއް ގެނެވޭނެކަމަށް މުޅި މިއަތޮޅުގެ ރައްޔިތުންނާއި ކައުންސިލުން ތިބިއިރު، މިރަށުގެ ކައުންސިލުންވެސް ތިބީ އެ ދުވަހެއްގެ އިންތިޒާރުގައެވެ.\nމިރަށު ކައުންސިލްގެ ރައީސް އަބްދުލް ރަހީމް ވިދާޅުވީ މިހާރު ދުވަހުން ދުވަހަށް އުފެދޭ ނައްތާލެވޭ ކުނިތައް އެދުވަހުން ދުވަހަށް ނައްތާލެވޭކަމަށެވެ. އެހެންނަމަވެސް އެކަމުގައިވެސް މިހާރު ގޮންޖެހުންތަކެއް އެބަހުރި ކަމަށް ރައީސް ފާހަގަކުރިއެވެ. އެގޮތުން މިރަށުގައި ގާއިމްކުރެވިފައިވާ ކުނިކޮއްޓެއް ސަރުކާރުން އަޕްގްރޭޑް ކޮށްދީފައިވީ ނަމަވެސް، އެތަން ފުރެންދެން ދަޅާއި ފުޅި އަދި ދަގަނޑު އެއްކުރެވި މުޅި އެސަރަހައްދު ތޮއްޖެހި ފުރިފައިވާކަމަށް ރަހީމް ވިދާޅުވިއެވެ.\nމަޑުއްވަރީ ކުނި ކޮށި - ވަގުތު އިމޭޖަސް: އިބްރާހިމް ޝަބިލް\nރަހީމް ވިދާޅުވީ ކުނި މެނޭޖްކުރުމުގެ ތެރެއިން ސަރުކާރުން ކުރިއަށް ގެންދާ ޕްރޮޖެކްޓަށް ތައްޔާރުވުމުގެ ގޮތުން މިރަށު ފެންވަރުގައި ކުރަންޖެހޭ ކަންކަން ކުރިއަށް ގެންދެވުމަށް ކުނި ކޮށީގައި ހުރި އެތަކެތި ނައްތާލެންޖެހޭކަމަށެވެ. އެގޮތުން އެކި ސިފަސިފައިގައި މިނިސްޓްރީގައިވެސް އެ ވާހަކަތައް ދެކެވިފައިވާކަމަށް ރަހީމް ވިދާޅުވިއެވެ.\n"މިނިސްޓްރީން ވިދާޅުވެގެން އަޅުގަނޑުމެން ވާނީ އަޅުގަނޑުމެންގެ އަމިއްލަ ހަރަދުގައި ޖަމްބޯ ބޭގްސްތައް ގެނެސް ނައްތާނުލެވޭ ކުނިތައް އަޅާފަ ބަހައްޓާފަ. ގާތްގަނޑަކަށް 30 ޖަމްބޯ ބޭގްސް ފުރެންދެން ދަނގަޑާއި އެއްޗެހި އަޅާފަ ހުންނާނީ. އެހެންނަމަވެސް މިއަދާ ހަމައަށް އައިއިރުވެސް އެތަކެކި ވަނީ ނައްތާނުލެވިފަ". ރައީސް އަބްދުއް ރަހީމް ވިދާޅުވިއެވެ.\nރަހީމް ވިދާޅުވީ މިދިޔަ ފެބްރުއަރީ މަސް ތެރޭގައި މިނިސްޓްރީން ވިދާޅުވެގެން ޖަމްބޯ ބޭގްސްތައް ގެނެސް ނައްތާނުލެވި ހުރި ދަނގަޑު ފަދަ ބާވަތްތައް އަޅާފައި ބެހެއްޓިފައިވާކަމަށެވެ. އެހެންނަމަވެސް އެތަކެތި ގެންދިޔުމަށް މިނިސްޓްރީން އަދިވެސް އެއްވެސް އެއްބާރުލުމެއް ނުލިބޭކަމަށް ރަހީމް ވިދާޅުވިއެވެ.\n"އެތަކެއްޗާއެކު އަނެއްކާވެސް އެހެރީ އިތުރު ގޮނޑެއް ހެދިފަ. އެކަމާއި ގުޅިގެން ޖުލައި މަސްތެރޭ ކުރިއަށް ގެންދިޔަ ސާފް ރާއްޖެ ކެމްޕެއިންގައިވެސް މިނިސްޓްރީގައި ވަނީ ދަންނަވާފަ.".\nކައުންސިލްގެ ރައީސް އަބްދުލް ރަހީމް ވިދާޅުވީ މިނިސްޓްރީން މައުލޫމާތުދިންގޮތުގައި ވެމްކޯ އާ ހަވާލުކޮށްގެން ނ،ރ،ބ،ޅ އަތޮޅުގައި ހުރި ހުރިހާ ކުނި ގޮނޑުތަކެއް ސާފްކުރުމުގެ މަސައްކަތް ފެށިގެން ކުރިއަށް ގެންދަވާކަމަށެވެ. އަދި އޮގަސްޓް މަސް ތެރޭގައި އެ މަސައްކަތްވެސް ނިމި އެއްކޮށް ސާފަކުރެވޭނެކަމަށް މިނިސްޓްރީން ވިދާޅުވިކަމަށް ރަހީމް ފާހަގަކުރިއެވެ.\n"މިއަދާއި ހަމައަށް އައިއިރުވެސް އަދިވެސް އެބޭފުޅުންގެ ފަރާތުންވެސް މާ އެދެވޭ ޖަވާބެއް ނުލިބޭ. އަދި މަސައްކަތްތަކެއް ކުރެވިގެން ދާތަނެއްވެސް ނުފެނޭ. އިތުރަށް ލިބުނީ ހަމައެކަނި 20 ޖަމްބޯ ބޭގްސް". ރައީސް ރަހީމް ވިދާޅުވިއެވެ.\nރަހީމް އިތުރަށް ވިދާޅުވީ މިނިސްޓްރީން ދީފައި ހުރި ނަމްބަރުތަކަށް މިހާރު ނުގުޅޭކަމަށާއި، ކުނީގެ މައްސަލައާއި ގުޅިގެން މިދިޔަ ހަފްތާވެސް މިނިސްޓްރީގެ ބޭފުޅަކާއި ވާހަކަދެކުވުނުކަމަށެވެ.\n"ކުނީގެ މައްސަލަ އަޅުގަނޑުމެންނަށް އެއްކޮށް ހައްލުކުރެވޭނީ މުޅި އެތަން އެއްކޮށް ސާފްކޮށްގެން. ވަންދޫ ޕްރޮޖެކްޓް ފެށުނު ކަމުގައިވިޔަސް އެތަން ސާފްކޮށްގެން ނޫނީ ކައުންސިލްގެ ޕްލޭން އާ އެއްގޮތަކަށް އެ މަސައްކަތެއް ނުކުރެވޭނެ.". ރައީސް އަބްދުއް ރަހީމް ވިދާޅުވިއެވެ.\nމިރަށުގެ ކުނީގެ މައްސަލައަށް ހައްލެއް ގެނައުމަށް ކައުންސިލުން ވަނީ ޕްލޭނެއް ތައްޔާރުކޮށްފައެވެ. އެ ޕްލޭނާ އެއްގޮތަށް މަސައްކަތްކުރެއްވުމަށް ކައުންސިލުން އޮތީ ތައްޔާރަށެވެ. އެގޮތުން ކުނި ގޭގެއިން ނަގާނެ އަގުތަކާއި އެއްޗެހި ކަނޑައެޅިފައިވާކަމަށް ކައުންސިލުން މައުލޫމާތުދެއެވެ.\nމިރަށުގައި ކުނިތައް ކުނިގޮނޑަށް ގެންދަނީ ރައްޔިތުން އަމިއްލައަށެވެ. އަދި އެ ކުނިކޮށި މެނޭޖްކުރުމުގެ މަސައްކަތުގައި ހަރަކާތްތެރި ވަނީ މިރަށުގެ އަންހެނުންގެ ކޮމިޓީންނެވެ.\nކައުންސިލުން ވިދާޅުވީ ކުނިކޮއްޓަށް ބައެއް ފަރާތްތަކުން ކުނި އަޅާއިރު ރަށުގެ ބައެއް ސަރަހައްދުތަކަށް ނެޕީފަދަތެކެތި އުކާލާފައި ހުންނަތަން ފެންނަކަމަށެވެ.\nމަޑުއްވަރީގެ ބައެއް ސަރަހައްދުތަކަށް ކުނި އަޅާފައި - ވަގުތު އިމޭޖަސް: އިބްރާހިމް ޝަބިލް\nމިރަށުގެ ކުނިކޮށީގެ ހާލަތު ވަގުތު ހޭރިޔާ ޓީމަށްވެސް ވަނީ ފެނިގެން ގޮސްފައެވެ. ކުނި ކޮށި އޮތީ ފުރިގެން ބަންޑުންވާއަތަށް އަޅާފައެވެ. ރަށުގެ ރައްޔިތުންވެސް އަދި ކައުންސިލުންގެވެސް އެންމެ ބޮޑު އެދުމަކީ މިރަށުގެ ކުނިކޮށި އެއްކޮށް ސާފްކުރެވި ކައުންސިލްގެ ޕްލޭނާއި އެއްގޮތަށް ކުނި ނައްތާލުމުގެ މަސައްކަތްތައް ފެށިގެން ދިޔުމެވެ.\n"ވަގުތު" އިން ރ. އަތޮޅަށް ކުރި "ހޭރިޔާ" ދަތުރުގެ މެއިން ސްޕޮންސަރ އަކީ މޯލްޑިވް ގޭސް އެވެ.


ބޯކުޑަ ފާނަ - ވިކިޕީޑިއާ\nބޯކުޑަ ފާނަ (ސައިންޓިފިކް ނަން: Gracila albomarginata)ނުވަތަ (އިނގިރޭސި ބަހުން: Masked grouper) އަކީ ރާއްޖޭގެ ފަރުފަޅުތަކުގެ ބޭރުން ވަރަށް މަދުން ފެންނަ ފާނަ އެކެވެ. މިބާވަތުގެ ފާނަ އާއްމު ގޮތެއްގައި ދިރިއުޅެނީ4މީޓަރާއި 20 މީޓަރާއި ދެމެދުގެ ފުންމިނުގައެވެ. މިއީ ނަނުފައްތައިގެން ކުރާ ކެޔޮޅު ކަމުގައި ވެސް ބޭނިފައި ހުއްޓާ ނުފެންނަ މަހެކެވެ.\nމަހުގެ ހަށިގަނޑާ އަޅާ ބަލާއިރު ބޯ ވަރަށް ކުޑަވާނެއެވެ. ކަރުތާފަތުގެ ކުރީބައިގެ ކައިރިފަށް ހުންނަނީ ވަށްކޮށެވެ.މަހުގެ މަތީ ކޮތަރިބައިގައި9ހަރުކައްޓާއެކު 14 ނުވަތަ 15 މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި3ހަރުކައްޓާއެކު9މަޑުކަށި ހުރެއެވެ.\nމަހުގެ ކުލައަކީ ގަދަ ރަތްމުށި ކުލައެކެވެ. ބޮލުގައި ކަތިކޮށް ހުންނަ ގަދަ ނޫކުލައިގެ ރޮނގުތަކެއް ހުރެއެވެ. ދެއަރިމަތީގައި 12 އާއި 14 އާއި ދެމެދުގެ އަދަދަކަށް ނޫކުލައެއްގެ ގުދު ރޮނގުތަކެއް މަހުގެ ހުރަހަށް ހުރެއެވެ. މަހުގެ ބުރަކަށިމަތީ ކޮތަރިބައިގެ މަޑުކަށި ތަކުގެ މަތީ ކައިރީގައާއި ބަނޑުދަށް ފަރާތު ކޮތަރިބައިގެ ކައިރިފަށް ހުންނަނީ ނާރިނގު ކުލައަކަށެވެ. މަހުގެ ނިގޫކޮޅުގައި ފަނޑު ލަފެއް ހުރެއެވެ. މިމަސް އެންމެ ބޮޑުވަނީ 50 ސމ އަށެވެ. މިއީ ކާން ރަގަޅު މަހެކެވެ. މިއީ ދިވެހި މަސްވެރިން ގިނައިން ބާނާ އުޅޭ މަހަކަށް ނުވުމާއެކު މިމަހަށް ކިޔާ ވަކިނަމެއް ނެތުމުން މަހުގެ ސިފަޔަށް ވިސްނާމިމަހަށް ބޯކުޑަ ފާނަ ކިޔާ ނަންދީފައި ވަނީ އެވެ.


Vehicle eh gannan visnantha? Duty boduvanee!\nވެހިކަލެއް ގަންނަން ވިސްނަންތަ؟ ޑިއުޓީ ބޮޑުވަނީ!\nމާލެ މިދަނީ ތޮއްޖެހެމުންނެވެ. ފުރި ބާރުވަމުންނެވެ. މީހުން ގިނަވާތީ އެކަންޏެއް ނޫނެވެ. ޓްރެފިކް ވެސް ތޮއްޖެހޭތީ އެވެ. މާލޭގެ މަގުތައް ހަންޏެވެ. ވެހިކަލް އެތެރެކުރުމަށް ދައްކަންޖެހޭ ޑިއުޓީ އަނެއްކާވެސް ބޮޑުކުރަން ނިންމުމަކީ މި ތޮއްޖެހުމުން ސަލާމަން ވުމަށް ބޭހެއް ހޯދުމަށް ކުރަމުންދާ މަސައްކަތުގެ ބައެކެވެ.\n"ޑިއުޓީ ބޮޑުވުމުން އަޅުގަނޑުމެންނަށް މައްސަލައެއް ނުޖެހޭނެ. މައްސަލަ ދިމާވާނީ ގަންނަ މީހުންނަށް،" ވެހިކަލް އެތެރެކުރާ ކުންފުންޏެއްގެ ވެރިއަކު ބުންޏެވެ.\nމިއީ ހަމަ ހަގީގަތުގައި ވެސް ވާނެ ގޮތެވެ. މުދަލުގެ އަގަށް އެންމެ ލާރިއެއްގެ ބޮޑުވުމެއް އައިނަމަވެސް އެކަމުގެ ބާރުކުރާނީ އަހަރެމެންގެ ޖީބަށެވެ.\nވިޔަފާރިވެރިންގެ ކަންބޮޑުވުން ކުޑަ ނަމަވެސް އާންމުން މިކަމާ ފިކުރު ކުރާނެ އެވެ. ވެހިކަލް ނުގެންގުޅޭ ބައެއް މީހުން ދަނީ ޑިއުޓީ ބޮޑުވެ އަގުތައް އުފުލުމުގެ ކުރިން ވެހިކަލް ގަންނަން ވިސްނަމުންނެވެ.\nވެހިކަލްގެ ޑިއުޓީ ބޮޑު ކުރުމަކީ އެއް ގޮތަކުން ގޯސް ކަމެކޭ ވެސް ބުނެވޭކަށް ނެތެވެ. ސަބަބަކީ މާލޭގެ މަގުތަކަށް ބާރު ކުޑަ ކުރުމަށް މިއީ އޮތް އެއް ފަރުވާ އަށް ވުމެވެ. ނަމަވެސް މީގެ އަނެއް ކޮޅުވެސް އޮތީ އެވެ. މިގޮތަށް ޑިއުޓީ މައްޗަށް ޖައްސާލުމުން ބިން ބޮޑު ރަށްރަށުގައި ވެހިކަލް ދުއްވާ މީހުންނަށް މި ވާނީ ބޮޑު ބޭއިންސާފަކަށެވެ.\nމާލެއަށް ސައިކަލް އެތެރެކުރާ ކުންފުންޏެއްގެ ވެރިއަކު ބުނި ގޮތުގައި ޑިއުޓީ ބޮޑު ކުރުމުން ބިން ބޮޑު ރަށްރަށުގެ މީހުންނަށް ދަތިތަކެއް ކުރިމަތިވާނެ ކަމަށެވެ.\n"ސައިކަލަކީ މިހާރު އަސާސީ އެއްޗެއް. ހަނޑޫ ހަކުރު ފުށް ގޮތަށް މިއީވެސް މުހިންމު އެއްޗެއް. ސައިކަލްގެ ބޭނުން ކުދި ވިޔަފާރިތަކަށް ވެސް މުހިންމު، އެހެންވެ މީގެ ބޭނުން ބޮޑު،" ނަން ނުޖެހުމަށް ޝަތުރުކޮށް އޭނަ ބުންޏެވެ.\nއަންނަ އަހަރުން ފެށިގެން ޑިއުޓީ ބޮޑު ކުރުމަށް ނިންމާފައިވާ ބާވަތްތަކުގެ ތެރޭގައި ކާރާއި ޖީޕް އަދި ވޭން ފަދަ އުޅަނދު ފަހަރު ހިމެނެ އެވެ. މި ބާވަތްތަކުން ޑިއުޓީގެ ގޮތުގައި މިހާރު ނަގަނީ 100 ޕަސެންޓެވެ. ނަމަވެސް އަންނަ އަހަރުން ފެށިގެން މި ބާވަތްތަކުގެ ޑިއުޓީއަށް ބަދަލު ގެނައުމުން 200 ޕަސެންޓް ޑިއުޓީގެ ގޮތުގައި ނަގާނެ އެވެ.\nވެހިކަލް އެތެރެކުރާ ފަރާތްތަކުން ބުނާ ގޮތުގައި ޑިއުޓީއަށް ބަދަލު ގެނައުމުން ކުރިން 200،000ރ. ވަރަށް ވިއްކި ކާރާއި ޕިކަޕް އަދި ވޭން ފަދަ އުޅަނދު ފަހަރުގެ އަގު 400،000ރ. އަށް އުފުލިގެންދާނެ އެވެ. އަދި މިހާރު ޑިއުޓީގެ ގޮތުގައި 100 ޕަސެންޓް ނަގަމުން ގެންދާ ސައިކަލްގެ ޑިއުޓީ 150 ޕަސެންޓަށް ބޮޑު ކުރުމުން މިހާރު ގާތްގަނޑަކަށް 50،000ރ. އަށް ވިއްކަމުން ގެންދާ ސައިކަލްގެ އަގު 80،000ރ. ވަރަށް ބޮޑުވުން އެކަށީގެންވެ އެވެ.\n"ސައިކަލްގެ އަގު ބޮޑުވާނެ. އަގު ބޮޑުވުމުން އިންސްޓޯލްމެންޓަށް ފައިސާ ދައްކާއިރު ވެސް ބޮޑުވާނެ،" ސައިކަލް ވިއްކާ ކުންފުންޏެއްގެ ވެރިއަކު ބުންޏެވެ.\nމާލޭގެ ތޮއްޖެހުން ކުޑަކުރުމަށް ވެހިކަލް ކޮންޓްރޯލް ކުރާއިރު އަނެއްކޮޅުން ރަށްރަށުގައި ޝަކުވާ އަކީ ބިން ބޮޑު ތަނަވަސް ރަށްރަށަށް ވެސް ވެހިކަލްގެ އަގު ބޮޑުވުމެވެ. އެކަމަކު އެ ރަށްރަށުގެ ވެށި ހިމާޔަތް ކުރުމަށް ވެސް ވެހިކަލް ކޮންޓްރޯލް ކުރަން ޖެހެ އެވެ.


ޢައްބާސް އިބްރާހީމް - ދިވެހި ދައުލަތުގެ މަތިވެރި ޢިއްޒަތް - 2013 - The President's Office\nދިވެހި ދައުލަތުގެ މަތިވެރި ޢިއްޒަތް - 2013\nޢައްބާސް އިބްރާހީމަކީ ސަރުކާރުގެ ތަފާތު ދާއިރާތަކުގައި ދިގު މުއްދަތެއް ވަންދެން ޚިދްމަތް ކުރައްވާފައިވާ އަދި ސަރުކާރުގެ އިސް މަޤާމުތަކެއް ފުރުއްވާފައިވާ ބޭފުޅެކެވެ. އޭގެތެރެއިން ގިނަ ދުވަސްތަކެއްގައި އެމަނިކުފާނު މަސައްކަތް ކުރައްވާފައިވަނީ އެއިރެއްގައި ދައުލަތް ހިންގަވަން ހުންނަވާ އެންމެ އިސްވެރިއެއްގެ އަރިހުގައެވެ. އޭގެއިތުރުން، ރާއްޖޭގެ ޚަބަރާއި މަޢުލޫމާތު ފެތުރުމުގެ ދާއިރާއިން ޚާއްޞަކޮށް، ނޫސްވެރިކަމުގެ ރޮނގުން އެމަނިކުފާނު ކޮށްދެއްވާފައިވާ ޚިދްމަތްތަކަކީ ޝުކުރުވެރިކަމާއެކު ބަލައިގަންނަންޖެހޭ ޚިދުމަތްތަކެކެވެ.\nމަޖީދިއްޔާ ސްކޫލުން ތަޢުލީމު ހާސިލު ކުރެއްވުމަށްފަހު ސަރުކާރުގެ ޚިދުމަތަށް ފެށްޓެވީ 18 ޖޫން 1955 ގައެވެ. ފުރަތަމަ އަދާކުރެއްވީ ވުޒާރަތުއް ދާޚިލިއްޔާގެ ކާތިބެއްގެ ވަޒީފާއެވެ. އޭގެފަހުން ސަރުކާރުގެ އެކި ވުޒާރާތަކުގެ ސެކްރެޓަރީކަން ކުރެއްވިއެވެ.\nއެމަނިކުފާނުގެ ޚިދުމަތްތަކުގެ ތެރެއިން އެންމެ ފުރަތަމަ ފާހަގަކޮށްލެވޭ އެއް ޚިދުމަތަކީ، 1964 ވަނަ އަހަރު މާލޭ ސިނަމާ ކުންފުނީގެ ފަރާތުން [ސިނެކޯ ރޭޑިއޯ]ގެ ނަމުގައި ރޭޑިއޯ ސްޓޭޝަނެއް ހިންގަން ފެށުމާއެކު، އެ ކުންފުނީގެ ސެކްރެޓަރީގެ ގޮތުންނާއި، ސިނެކޯ ރޭޑިއޯގެ ސެކްރެޓަރީއެއްގެ ގޮތުން ކުރެއްވި ޚިދްމަތްތަކެވެ. އެ މަސްއޫލިއްޔަތުތައް އަދާކުރައްވަމުން ސިނެކޯ ރޭޑިއޯގެ އެނައުންސަރުކަމާއި ރިޕޯޓަރުކަންވެސް ޢައްބާސް ކުރެއްވިއެވެ. އަދި އޭގެފަހުން ސިނެކޯ ރޭޑިއޯ، ސަރުކާރުގެ ރޭޑިއޯއަކަށް ބަދަލުވެ، ވުޒާރަތުލް މާލިއްޔާ (ވ)ގެ ދަށުން މޯލްޑިވް އައިލެންޑްސް ބްރޯޑްކާސްޓިންގ ސަރވިސްއަށް ބަދަލުވިއިރު އެތާނގެ ސެކްރެޓަރީގެ މަޤާމުގައި ހުންނެވީވެސް ޢައްބާސް އިބްރާހީމެވެ. 1964 ވަނަ އަހަރު މާލޭ ސިނެކޯ ރޭޑިއޯ ހިންގަވަން ފެށްޓެވީއްސުރެ 1967 ވަނަ އަހަރާ ހަމައަށް ސިނެކޯ ރޭޑިއޯއަށް ބޭރުގެ ޚަބަރުތައް ލިޔުއްވަމުން ގެންދެވީވެސް އެމަނިކުފާނެވެ. ހަމަ އެދުވަސްވަރު އެމަސައްކަތް ކުރައްވަމުން، އެމް.ޖީ.ބީ.އެސް.ގެ ވަރަށް މުހިންމު މަސައްކަތްތަކެއްގައިވެސް އެމަނިކުފާނު އުޅުއްވިއެވެ. މިދެންނެވި އެމް.ޖީ.ބީ.އެސް.އަކީ މިހާރުގެ އެސް.ޓީ.އޯ.ގެ ފެށުމެވެ.\n1978 ވަނަ އަހަރުގެ ނޮވެމްބަރު މަހުގެ 27 ވަނަ ދުވަހު ރޭޑިއޯ މޯލްޑިވްސްއާ ޢައްބާސް އަލުން ގުޅިވަޑައިގަތުމަށްފަހު، ރޭޑިއޯގެ ޕްރޮގްރާމްތަކަށް ބޮޑެތި ބަދަލުތަކެއް ގެންނެވިއެވެ. އަދި ޚަބަރާއި މަޢުލޫމާތުގެ ޕްރޮގްރާމްތައް ވަރަށް ބޮޑަށް އިތުރުކުރެއްވިއެވެ. އެގޮތުން އެންމެ ޚާއްޞަ ގޮތެއްގައި ފާހަގަކޮށްލެވުނު އެއް ޕްރޮގްރާމަކީ، ކޮންމެ ދުވަހަކު ހެނދުނު 7ގެ ޚަބަރުގެ ފަހުން ދިވެހިރާއްޖޭގެ އަޑުން ފޮނުއްވި [ޚަބަރު ފީތާ] ޕްރޮގްރާމެވެ. މި ޕްރޮގްރާމް އުފައްދަވައި ފުރަތަމަ ހުށަހަޅުއްވަމުން ގެންދެވީވެސް އެމަނިކުފާނެވެ.\nއޭގެފަހުން ރައީސުލްޖުމްހޫރިއްޔާގެ ޑެޕިއުޓީ އެގްޒެކެޓިވް ސެކްރެޓަރީގެ މަޤާމާއި، ރައީސުލްޖުމްހޫރިއްޔާގެ އެގްޒެކެޓިވް ސެކްރެޓަރީގެ މަޤާމު އެމަނިކުފާނު ފުރުއްވިއެވެ. އަދި މިނިސްޓަރ އޮފް ސްޓޭޓް ފޮރ ޕްރެޒިޑެންޝަލް އެފެއާޒް ކަމުގެ މަޤާމުވެސް ފަސް އަހަރަށްވުރެ ދިގު މުއްދަތެއްގައި ފުރުއްވިއެވެ. ރައީސުލްޖުމްހޫރިއްޔާގެ އޮފީހުގައި އެމަނިކުފާނު ޚިދުމަތް ކުރެއްވިއިރު ސަރުކާރުގެ ހިންގުން ހަރުދަނާ ކުރެއްވުމަށް ރައީސުލްޖުމްހޫރިއްޔާގެ ލަފާފުޅާއި އިރުޝާދުގެ ދަށުން ކުރެއްވި މަސައްކަތްޕުޅުތަކަކީ ފާހަގަކޮށްލެވޭ މަސައްކަތްޕުޅުތަކެކެވެ. ސަރުކާރުގެ މުވައްޒަފުންނަށް އިދާރީ ތަމްރީނު ޕްރޮގްރާމްތައް، ސީދާ ރައީސުލްޖުމްހޫރިއްޔާގެ އޮފީހުން ހިންގަވަން ފެށްޓެވިއިރު، އެކަމުގައި އެންމެ އިސް ދައުރެއް އަދާކުރެއްވި އެއްބޭފުޅަކީ އެމަނިކުފާނެވެ. އަދި ސަރުކާރުގެ އޮފީސް އޮފީހުގެ މަސައްކަތްތައް ވީހާވެސް ރަނގަޅަށް އަދި ހަލުވިކަމާއެކު ހިންގެވުމަށްޓަކައި އޭރު ރައީސުލްޖުމްހޫރިއްޔާގެ އޮފީހުން ތަފާތު ފިޔަވަޅުތައް އަޅުއްވަމުން ގެންދެވިއިރު، އެކަންކަން ހިނގާ ނުހިނގާގޮތް ބައްލަވަމުން ގެންދެވި އެއްބޭފުޅަކީވެސް އެމަނިކުފާނެވެ.\nމިނިސްޓަރ އޮފް ޓްރާންސްޕޯޓް އެންޑް ޝިޕިންގ ކަމުގެ މަޤާމާއި، މިނިސްޓަރ އޮފް ފިޝަރީޒް އެންޑް އެގްރިކަލްޗަރ ކަމުގެ މަޤާމު ޢައްބާސް އިބްރާހީމް ފުރުއްވިއިރު، އެ ދެވުޒާރާގެ ތަރައްޤީއަށާއި ކުރިއެރުމަށް އަދި އެވުޒާރާތަކުން ރައްޔިތުންނަށް ޚިދްމަތް ދެއްވުމަށްޓަކައި އެމަނިކުފާނު ކުރެއްވި މަސައްކަތްޕުޅުތައް، މި ފުރްޞަތުގައި ހަނދާންކޮށްލަން ޖެހެއެވެ.\nޢައްބާސް އިބްރާހީމަކީ ރައްޔިތުންގެ މަޖިލީހުގައިވެސް އަދި ރައްޔިތުންގެ ޚާއްޞަ މަޖިލީހުގައިވެސް ގިނަ ޚިދްމަތްތަކެއް ކުރެއްވި ބޭފުޅެކެވެ. 1980 ވަނަ އަހަރު އެއްކުރެއްވި ރައްޔިތުންގެ ޚާއްޞަ މަޖިލީހުގެ ސެކްރެޓަރީކަން އެމަނިކުފާނު ކުރެއްވިއެވެ. އަދި ރައްޔިތުންގެ މަޖިލީހަށް ރައީސުލްޖުމްހޫރިއްޔާ ޢައްޔަން ކުރެއްވި މެންބަރުކަން، ދިގު މުއްދަތެއްގައި ކުރެއްވިއެވެ. އޭގެއިތުރުން، ޏ، ފ، އަދި ގދ. އަތޮޅުގެ މެންބަރުންގެ ގޮތުގައިވެސް ރައްޔިތުންގެ މަޖިލީހުގައި ގިނަދުވަސްތަކެއް ހޭދަކުރެއްވިއެވެ. އަދި މިހާރު ޢަމަލުކުރަމުންދާ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ އެކުލަވައިލެއްވުމަށް 2004 ވަނަ އަހަރު އެއްކުރެއްވި ރައްޔިތުންގެ ޚާއްޞަ މަޖިލީހުގެ ރައީސްކަންވެސް އެމަނިކުފާނު ކުރެއްވިއެވެ.\nދިވެހިބަހާއި އަދަބިއްޔާތުގެ ދާއިރާއިންވެސް ޢައްބާހަކީ ފާހަގަކޮށްލެވޭ ބޭފުޅެކެވެ. ބަހުގެ ގަވާއިދުގެ ތެރެއަށް ވެދެވަޑައިގެން ހުންނެވި ކުޅަދާނަ ލިޔުންތެރިއެކެވެ. މޮޅު ވާހަކަދެއްކުންތެރިއެކެވެ. 1996 ވަނަ އަހަރުގެ ޑިސެމްބަރު މަހުގެ 22 ވަނަ ދުވަހުން ފެށިގެން ދިވެހިބަހާއި ތާރީޚަށް ޚިދުމަތްކުރާ ޤައުމީ މަޖިލީހުގެ ރައީސްކަމުގެ މަޤާމުގައި ހުންނަވައިގެން، އެ މަޖިލީހުގައި މުހިންމު ޚިދުމަތްތަކެއް ކޮށްދެއްވާފައިވެއެވެ. ދިވެހިބަހާމެދު ދިވެހިންގެ ހިތުގައި ދެވިފައިވާ ޤަދަރު އިތުރުކުރުމަށް މަސައްކަތްތަކެއް ކުރެއްވިއެވެ. ދިވެހިބަސް ފޮތުގެ ސީޑީ ނެރުއްވިއެވެ. އެ މަޖިލީހުން ކޮންމެ އަހަރަކު ފޮތް މަޢުރަޒެއް ބާއްވަވަން ފެށްޓެވިއެވެ. ވާހަކަދެއްކުމުގެ މުބާރާތްފަދަ އަދަބީ ޙަރަކާތްތައް ފުޅާ ދާއިރާއެއްގައި ހިންގެވިއެވެ. މީގެއިތުރުން ރާއްޖޭގެ އެކި ރަށްރަށުގައި ހުރި އާޘާރީ އަދި ތާރީޚީ ތަންތަން ޙިމާޔަތްކޮށް ދެމެހެއްޓުމަށްޓަކައިވެސް ގިނަ މަސައްކަތްތަކެއް ކުރައްވާފައިވެއެވެ. އާ ދާރުލްއާޘާރެއް ޢިމާރާތް ކުރުމުގެ މަސައްކަތްވެސް ފެށިގެންދިޔައެވެ.\nޢައްބާސް އިބްރާހީމަކީ މާލޭގެ ބައެއް މަދަރުސާތަކަށް ދިވެހިބަހާއި ހިސާބު ޢިލްމު ކިޔަވައިދެއްވި ބޭފުޅެއްވެސްމެއެވެ. 1979 ވަނަ އަހަރުން ފެށިގެން 1992 ވަނަ އަހަރާ ހަމައަށް މާފަންނު އަވަށް ހިންގާ ކޮމިޓީގެ ރައީސްގެ ޙައިޘިއްޔަތުން އަވަށުގެ ކަންތައްތައް ކުރައްވާފައިވެއެވެ. އަދި އަވަށު ރައްޔިތުންގެ އެހީ ހޯއްދަވައިގެން، މިހާރުގެ މާފަންނު މަދަރުސާ ޢިމާރާތް ކުރުމުގައިވެސް އިސް ދައުރެއް އަދާކުރެއްވިއެވެ. އެ މަދަރުސާގެ ފުރަތަމަ ނާޒިރަކީވެސް އެމަނިކުފާނެވެ.\nޢައްބާސް ފާހަގަވެގެންދަނީ، ރާއްޖޭގެ ނޫސްވެރިކަމުގެ ޚިދުމަތް ތަރައްޤީ ކުރެއްވުމަށް ވަރަށްގިނަ މަސައްކަތްޕުޅުތަކެއް ކުރެއްވި ބޭފުޅެއްގެ ގޮތުގައިވެސްމެއެވެ. ޚާއްޞަކޮށް، މިޒަމާނުގެ ނޫސްވެރިކަން ރާއްޖެއަށް ތަޢާރުފް ކުރެއްވުމުގައި މުހިންމު ހިއްސާއެއް އަދާކުރެއްވި ބޭފުޅެއްގެ ގޮތުގައެވެ. މަދްރަސީ ޙަޔާތުގައި އަމިއްލަފުޅަށް ނޫހާއި މަޖައްލާ ލިޔުއްވައިގެން، އެ މަސައްކަތް ކުރެއްވިއެވެ. 1959 ވަނަ އަހަރު ދުވަހު ނޫސް [ވިޔަފާރި މިއަދު] އަށް ލިޔުއްވަން ފެށްޓެވިއެވެ. ނޫސްވެރިކަމުގެ ރޮނގުން އެމަނިކުފާނުގެ އެންމެ މުހިންމު އިސްނެންގެވުމަކީ، 1960 ވަނަ އަހަރު އެމަނިކުފާނުގެ އެޑިޓަރު ކަމުގެ ދަށުގައި ނެރުއްވަން ފެށްޓެވި [ފަތިސް] ނޫހެވެ. ފަތިސް ނޫހަކީ އެދުވަސްވަރު ރާއްޖޭގެ ނޫސްވެރިކަން ތަރައްޤީ ކުރުމަށް ވަރަށްގިނަ ޚިދްމަތްތަކެއް ކޮށްދިން، މަޢުލޫމާތާއި ޚަބަރުގެ ގޮތުން ދިވެހިންނަށް ވަރަށްބޮޑު ހޭލުންތެރިކަމަކާއި ކުރިއެރުމެއް ގެނެސްދިން ނޫހެކެވެ. ހަމައެފަދައިން އެދުވަސްވަރު ރާއްޖޭގެ މަސްރަޙުގައި އޮތް އިނގިރޭސިންގެ އިސްތިޢުމާރުގެ ދަށުން މިނިވަންވުމަށް ކުރެވެމުންދިޔަ މަސައްކަތުގައި ރައްޔިތުންގެ ޝުޢޫރުތައް ދިރުވުމަށް ވަރުގަދަ ބާރެއްލެވުނު ނޫހެއްވެސްމެއެވެ. އެމަނިކުފާނަކީ މާލޭގައި ޝާއިޢު ކުރެވުނު [މޫންލައިޓް]، [ސިނަމާ]، [މިދުވަސްވަރު]، [ވަގުތު] ފަދަ ނޫސްތަކަށް މަޒުމޫނާއި ވާހަކަ ލިޔުއްވާފައިވާ ބޭފުޅެކެވެ.\nރާއްޖެ މިނިވަންކުރުމަށްޓަކައި އެދުވަސްވަރު ސަރުކާރުން ކުރައްވަމުން ގެންދެވި މަސައްކަތްތަކުގައި އެމަނިކުފާނު ކުރައްވާފައިވާ މަސައްކަތްތަކަކީވެސް ފާހަގަކޮށްލެވޭފަދަ ކަންތައްތަކެއްކަން މި ފުރުޞަތުގައި ހަނދާންކުރަންޖެހެއެވެ. އެމަނިކުފާނުގެ ނޫސްވެރިކަމުގެ ޚިދުމަތުގައި ދެން އެންމެ ފާހަގަކޮށްލެވޭ ޚިދުމަތަކީ، އެމަނިކުފާނުގެ މަސްއޫލުވެރިކަމުގެ ދަށުގައި ނެރުއްވި [އާފަތިސް] ނޫހެވެ. މި ނޫސް ނެރުއްވަން ފެށްޓެވީ 8 ޖުލައި 1979 ގައެވެ. މިނޫހުގެ ރޭއްވެވުމާއި ހިންގެވުމުގެ އިތުރުން އެމަނިކުފާނަކީ ނޫހަށް ވަރަށް ގިނައިން ލިޔުއްވަމުން ގެންދެވި ބޭފުޅެއްވެސްމެއެވެ. ނޫސްވެރިކަން ކުރިއެރުވުމުގެ ގޮތުން ތަފާތު ކޯސްތައް، އާފަތިހުގެ ފަރާތުން ހިންގަވާފައިވެއެވެ.\nޚަބަރާއި މަޢުލޫމާތު ފެތުރުމުގެ ދާއިރާއިން ނޫސްވެރިކަމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމު، 1985 ވަނަ އަހަރު އަދި މިރޮނގުން ޝަރަފުވެރިކަމުގެ އިނާމު، 2004 ވަނަ އަހަރު ލިބިވަޑައިގެންފައިވެއެވެ. އަދި ނޫސްވެރިކަމަށް 50 އަހަރު ފުރުން ފާހަގަކުރުމަށް ބޭއްވުނު ޚާއްޞަ ރަސްމިއްޔާތުގައި ނޫސްވެރިކަމުގެ ރަން ގަލަން، ޢައްބާހަށް ލިބިވަޑައިގެންފައިވެއެވެ.\nޢައްބާސް އިބްރާހީމަށް ވަނީ މިނިވަން 25ގެ އިނާމު ލިބިވަޑައިގެންފައެވެ. އަދި3ނޮވެމްބަރ 1988ގެ ޢުދުވާނީ ޙަމަލާއާ ގުޅިގެން ސަރުކާރުން ދެއްވި ހަނދާނީ ފިލާވެސް ވަނީ ލިބިވަޑައިގެންފައެވެ.\nއެމަނިކުފާނު އެންމެފަހުން ކުރެއްވި އެންމެ މުހިންމު މަސައްކަތްޕުޅަކީ، ކީރިތި ގުރްއާނުގެ ދިވެހި ތަރުޖަމާ، ދި އެފް.އެމް. އަށް ރިކޯޑު ކޮށްދެއްވުމުގެ މަސައްކަތްޕުޅެވެ. އޭގެކުރިން [ސީރަތުއްނަބަވިއްޔާ] ވެސް ސަން އެފް.އެމް. އަށް ރިކޯޑުކޮށްދެއްވާފައިވެއެވެ. އަދި 1960ގެ އަހަރުތަކުގެ ތެރޭގައި ސިނެކޯ ރޭޑިއޯއިން ރިކޯޑު ކުރެއްވުމަކާނުލާ ހަމަވަގުތުން ވިދާޅުވެގެން ސީރަތުގެ އަޑު އެންމެ ފުރަތަމަފަހަރު ޢައްބާސްގެ އަޑުފުޅުން ފެތުރިގެންދިޔަކަން މިހާރުވެސް ހަނދާންކުރަންޖެހެއެވެ.


Gaanoon Uvaalumun Menbarun Nuhahgun Muhsandhivaane - Faaiz - Vaguthu\nޤާނޫނު އުވާލުމުން މެންބަރުން ނުޙައްޤުން މުއްސަނދި ވާނެ – ފާއިޒް\nއެންޓިޑިފެކްޝަން ގާނޫނު މުޅިން އުވާލުމަކީ ރައްޔިތުންގެ މަޖިލީހުގެ ޓްރާންސްފާ މާކެޓެއް ހުޅުވި މެންބަރުން ނުޙައްޤުން މުއްސަނދި ވާނެ ކަމަށް ކުރީގެ އުއްތަމަ ފަނޑިޔާރު އަހުމަދު ފާއިޒު ހުސައިން ވިދާޅުވެއްޖެ އެވެ.\nއެންޓިޑިފެކްޝަން ގާނޫނު އުވާލަން ރައްޔިތުންގެ މަޖިލީހަށް ހުށަހެޅި ޚަބަރު ޝެއާ ކުރައްވަމުން ފޭސްބުކްގައި ކުރެއްވި ޕޯސްޓެއްގައި ފާއިޒް ވިދާޅުވެފައި ވަނީ އެ ގާނޫނު އެއްކޮށް އުވާލުމަކީ ނުހައްގު މުއްސަނދިކަމަށް ޖާގަދިނުން ކަމަށެވެ.\n"އެންޓިޑިފެކްޝަން ގާނޫނުގައި ހުރި ގާނޫނު އަސާސީއާ ހިލާފު މާއްދާތައް އުވާލިކަމުގައި ވިޔަސް އެގާނޫނު އެއްކޮށް އުވާލުމަކީ އެމްޕީސްގެ ޓްރާންސްފާ މާކެޓެއް ހުޅުވާލުމެވެ. ނުހައްްގު މުއްސަނދިކަމަށް ޖާގަދިނުމެވެ." ފާއިޒް ވިދާޅުވިއެވެ.\nއެންޓިޑިފެކްޝަން ގާނޫނު އުވާލުމަށް މަޖިލީހަށް ހުށަހެޅި ޕީޕީއެމްގެ މެންބަރު ރިޔާޒް ރަޝީދެވެ. ނަމަވެސް މިހާތަނަށް އެޤާނޫނާއި އެންމެ ބޮޑަށް ދެކޮޅު ހައްދަވާފައި ވަނީ އިދިކޮޅު ފަރާތްތަކުންނެވެ. އެހެންކަމުން އެންޓިޑިފެކްޝަން ގާނޫނު އުވާލަން ފާސްވާނެ ކަމަށް މިހާރު މަޖިލީހުގެ އަޣުލަބިއްޔަތު އޮތް ގޮތައް ބަލާއިރު ވަރަށް ބޮޑަށް ގަބޫލު ކުރެވެއެވެ.\nއެންޓި ޑިފެކްޝަން ގާނޫނު އުވާލަން ރިޔާޒް ހުށަހެޅި މައްސަލަ އެޖެންޑާ ކުރާނެ ދުވަހެއް އަދި ނޭނގެއެވެ. އަންނަ އާދީއްތަ ދުވަހު މަޖިލީހުގެ ޖަލްސާތައް ފަށަން މިހާރު ވަނީ ނިންމާފައެވެ.\nއޮކްޓޯބަރ 25, 2018 22:34\nޔާމީނު އެޅި އެންމެ ޅައެއްޗަކީ ފާއިޒު މަގާމުން ދުރުކުރުން. ތިމާ ބޭނުންގޮތެއް ނުހަދާތީވެ ބަދަލު ކުރިއިރު، ތިމާއަށް ގަނެވޭ މީހާ އެއަށްވުރެން ބޮޑުއަގެއް ހުށަހަޅާ ފަރާތަކަށް ވިކޭނެކަން ޔާމީނުއަށް ނޭނގުނީތީވެ ހުރިހާ ބޮނޑިއެއް ލިބުނީ.\nއޮކްޓޯބަރ 25, 2018 22:35\nއިންތިޚާބު އަށް ކެމްޕޭނު ފެށުނުން ރައްޔިފުން މުއްސަދި ވިޔަސް އެއްމެ ރަގަޅު ތޯއެވެ؟\nއޮކްޓޯބަރ 25, 2018 22:42\nއެންޓި ޑިފެކްޝަން ޢާނޫން އަކީ އޮތުން މުހިއްމު ޤާނޫނެކެވެ.އެކަމަކު އެއްމެ ފުރަތަމަ ހަދަން ޖެހޭ ޤާނޫނަކީ މިއެއް ނޫނެވެ.މީގެ ކުރިން ސިޔާސީ ޕާޓީތަށް ހިންގުން ހަރުދަނާ ކުރަން ޖެހެއެވެ.\nވަކި މީހެއްގެ މައްޗަށް ހިސޯރު ކުރެވިފައިވާ ޕާޓީއަކަށް ސިޔާސީ ޕާޓީތަށް ވެގެން ނުވެއެވެ.\nޢަދި މަޖްލީސް މެމްބަރުންގެ ހައްޤު ތަށް ވެސް ޤާނޫނުން ހިމާޔަތް ކުރަން ޖެހެއެވެ.\nއޮކްޓޯބަރ 25, 2018 22:43\nމި ޤާނޫނު ހެދީ ވެސް ޕީޕީއެމުން ނެވެ.\nއޮކްޓޯބަރ 25, 2018 22:44\nއަމިއްލަ އަށް ތިމާ މީ ޢިއްޒަތްތެރިއެކޭ ބުނީމާ ޢިއްޒަތްތެރި ވަންޏާ ދުނިޔޭގައިވާ ވަރަށް ގިނަ މީހުން އެ އިއްޒަތްތެރިވީ...\nހުރިހާ ޤާނޫނެއް ހަދަމުން ތިމާމެންނަށް އުނިވާނަމަ އުވާލަމުން... ވާ ސަރީވާ... މިއޮތީވާ ފިސާރި ސިސްޓަމެއް...\nވަރަށް ސަލާމް .\nއޮކްޓޯބަރ 25, 2018 22:55\nޑިމޮކްރަސީގެ ސިއްރު އަސާސް އެކޭ ކޮރަޕްޝަން އަކީ! އެ ފެށިގެންވެސް އަންނަނީ ރައްޔިތުމީހާއިން. އެއީ ވޯޓައް ސަލާންޖަހަމުން އިންތިހާބުތެރޭ ދުވާ މެމްބަރުން ދިއްކޮއްލާ އެތިކޮޅުގައި ހިފާ ހިސާބުން!\nއޮކްޓޯބަރ 25, 2018 23:37\nތިގާނޫން އުވާލަން އުޅެނީ ސީދާ ވައްކަން ކުރުމާއި ޚިޔާނާތާއި ކަރަޕްޝަނާއި ފަސާދައާއި ފިތުނަވެރިކަން އިންތިހާބޮޑުކުރިމީހުން. ޢެސްޓީއޯ އަށް ދައްކަން ޖެހޭ 19މިލިއަން ރުފިޔާކޮބާ؟ ރައްޔިތުންގެ ފައިސާއަށް ޚިޔާނާތްތެރިވި އެއްވެސް މީހަކަށް މިފަހަރު ވޯޓް ނުދިނުމަށް ރައްޔިތުންނަށް އާދޭސް ދަންނަވަން. ނާޖާއިޒްގޮތުގައި ސަރުކާރުގެ ޕްރޮޖެކްތަކާއި ރަށްތައް ވިއްކައިގެން ދިރިއުޅުމުގެ ބާކީބައި ގޯތިތަކާއި، ފެންވަރުގެ ފްލެޓްތަކާއި މިލިއަނުން ފައިސާ ނުހައްގުން ހޯދައި މުއްސަނދިކަން ހޯދި މެންބަރުންނަށް ވޯޓް ދިނުމަކީ ސީދާ ހަރާންކަމެކެވެ. އަދި ޤައުމަށް ޚިޔާނާތްތެރިވުން. ވީމާ، އަންނަންޢޮތް ޖީލުތަކުގެ ޙައްޤަށް އަރައިގަތް އެންމެން ބޭރުކޮށް މުޅިން އަލަށް މެންބަރުން ހޮވަންޖެހޭ...ހެޔޮނުވާނެ ﷲއަށްޓަކައި މިމީހުން ބޭރުކުރޭ...ވައްކަމާއި ކޮރަޕްޝަނާއި ނުހައްޤު ފައިސާ ހޯދި މިހުން އެއްކޮށް ހުއްޓުވޭނީ މަޖިލީހުގެ ތެރެއިންވެސް އެކަން ހުއްޓުވިގެން. މިފަހަރު އެކީއެކައްޗަކަށް މިކަންހުއްޓުވާ...ތިޤާނޫނު އުވާނުލާﷲއަށްޓަކައި....އުވާލަން ހުށައެޅިމީހާއަށް އެކަނި ބެލީމަވެސް ފުދޭ ތިކަމާ ދެކޮޅުހަދަން...މީވަރަށް ވާހަކަ...ފަހުން ހިތާމަކުރަން ނުޖެހެނީ އޭރުން....ޔާމިން ހެދިޔަސް ތިޤާނޫން އުވާނުލައްވާ...\nއޮކްޓޯބަރ 26, 2018 06:25\nހިތުގައި ﷲ އަށް ޓަކާ އޮއްޓަރެއްގެ މިންވަރަށްވެސް ޤަދަރެއް އިޙުތިރާމެއްނުވާ ފާސިގުމީހުން މި އުޅެނީ. އެމީހުން ތިހެންބުންޏަސް ލައްކައެކޭވެސް ހިތަކަށް ނާރަނެއެވެ. އަދި ބުނަން ވޯޓު ވިއްކުމަކީ ރިޝްވަތު ހިފުން ކަމަކަށްވެސް ގަބޫލެއްނުކުރާނެއެވެ. މިކަހަލަ ބައިގަނޑެއް މިރާއްޖޭގަ ލޮބީކުރަމުން މިދަނީ. ސިޔާސީ ބޭރަށްހިނގުން ޖެހިފަ މި މީހުން މިތިބީ. ރޫޙާނީ ލީޑަރު ކިތަންމެ ނުލަފާ ކަމެއް ކުރިޔަސް ދެލޯކަނުވެފަ އެކަމެއް ނުދެކި ތިބޭނެއެވެ. ސަރުކާރުގެ އެންމެ މަތީވެރިޔާ އަށް ނިސްބަތްކޮށް ކިތަންމެ ނުބައި ވާހަކަ އެއްބުންޏަސް އެވާހަކަ ތެދު ކުރާނެއެވެ. އެކަމަކު ދީނުގަ ކަމެއް އޮތީ މިހެންނޭ ބުނާއިރަށް ޤުރްއާނުގެ ކޮން އާޔަތެއްގަ ތިވާހަކަ އޮތީ ބުނެ ސުވާލު އުފައްދާނެއެވެ. ވީމާ ބުނެލަން އޮތީ ތެދުވާހަކައަކަށް މިރާއްޖޭގަ އެއްވެސް ޖާގައެއްނެތްކކަމެވެ. ދޮގު ގިނައިން ހެދިވަރަކަށް އެމީހަކީ އެންމެ ބަރާބަރު މީހާކަމަށް ދެކޭނެއެވެ.\nއޮކްޓޯބަރ 25, 2018 23:45\nމެމްބަރުކަން ލިބުީމަ ހޭވެސް ނުހުރޭ ނުހައްގު ގޮތުގައި މއްސަނދިވާން\nއޮކްޓޯބަރ 25, 2018 23:50\nއެންޓި ޑިފެކްޝަން ގާނޫނެއް ބަދަލަކާއެކު މުހިންމު ކަމަށް އަމީތު ބުނާނަމަ އެއީ މަމެން އުފާ ކުރާ ކަމެކޭ މަމެން އުއްމީދު ކުރަމޭ އެންޓި ޑިފެކްޝަން ގާނޫނުގެ ސަބަބުން މަޖްލީހުން ކޮރަޕްޝަން ހުއްޓުވޭނެ ކަމަށް ހެޔޮ ނުވާނެއޭ އެންޓިޑިފެކްޝަން ގާނޫނު އުވާނުލާށޭ އެއުވާލައިފިނަމަ މަޖްލީހަށް ހޮވޭ މެމްބަރުން ސަރުކާރުގެ ގައި ގައި ޗާބޫކުން ތަޅާނެއޭ ސަރުކާރު ބްލެކްމެއިން ކުރަން ޗާބޫކުން ތެޅީމާ ވަރަށް ތަދުވެ ރިއްސައޭ ގައިގައި އަވަހަށް އެޗާބޫކުނޭ ގެންދަވާ ހޯއް އޯއް\nއޮކްޓޯބަރ 26, 2018 00:03\nފާއިޒު ވިދާޅުވި ވާހަކައަށް 100%ތާއިތު މަޖިލީސް މެމްބަރުންނަކީ ކޮރަޕްޓް ބައެއް. އަމިއްލަނަފުސު ވިއްކާން ތައްޔާރުވަނީ\nއޮކްޓޯބަރ 26, 2018 00:42\nކަލޭމެން ހަދަން އުޅުނުގޮތައް ވަނީނުން.\nއޮކްޓޯބަރ 26, 2018 01:26\nފާއިފު އެވިދާޅުވީ ވަރައް ބޮޑުތެދެއް އެއީ ހަމަ މިއުޅޭ ގަނެވިއްކާ ދެފުއްކެހެރި މަޖިލިސް މެންބަރުން ގެ އަމިއްލަފާތްދާ އައް ކުރަން އުޅޭ ކަމެއެގާނޫން އުވާލަން މިއުޅޭ ހުރިހާ ގަނެވިއްކާ މެންބަރުން ވޯޓު ދޭނެ މީކަށަވަރުކަމެއް\nއޮކްޓޯބަރ 26, 2018 01:54\nޟޟީ އުވާލަން ހެޔޮވާ ވަރުގެ ގާނޫނެއް ނޫން މިގާނޫނު އޮތީމަ އެންމެނައްވެސް ރަނގަޅު މިއިގެންވެސް މި އިނގެނީ ވިލިފުށީ ނުކިޔަވާ ހުރި ލާރިއަށްުތުައިފަ ހުރިޖާހިލުގެ ވިސްނުން\nއޮކްޓޯބަރ 26, 2018 06:13\nބަލަ ދައުލަތް ހިންގުމުގެ3ބާރުގެ މީހުން ނޭނގި ތިއްބާ ތިޔަވާ މުއްސަންޖެއް ބަލާބަލަ. ބޭންކުތަކަށް ނޭޅިގެން ފަނޑިޔާރުން ފައިސާ ރަށްކާކުރަން އެނދުތަންދަށަށް ދަބަސް ދަބަހުގަވެސް އަޅަނީނު\nއޮކްޓޯބަރ 26, 2018 06:21\nކޮބާ މައްސަލަޔީ. ތިބުނާ އެމްޕީން މިހާތަނަށް މުއްސަދިވެފަތިބީ ހައްގުގޮތުގައި ހޯދިފައިސާއިންތަ. ޖަލްސާތަކަށްނުގޮސްތިބެ މުސާރަ ނަގައިގެން އެކަނީ އެއީ ހައްގު އެއްޗެއްތަ\nޢެމްޕީއިންނަކީ އަބަދުވެސް ނުހަގު ގޮތުގައި ގިނަ ފައިސާ ހޯދާ ބައެއް އެފަދަ ކޮންމެކަމެއް ކުރުމަށް އެމީހުންގެ ސަޕޯރޓް ލިބޭނެ ބޭނުމީ އެހީތެރިވެދޭނެ ރައީސެއް\nއޮކްޓޯބަރ 26, 2018 06:49\nޓްރާންސްފާ މާރކޭޓަކީ ސަރުކާރުން އުފައްދާ މާރްކޭޓެއް.ސަރުކާރުން ބޭނުންވާ ކަންތައް ކުރުވަން މެމްބަރުން ހަމަކުރަން ބޮޑު އަގު ދީފައި މެމްބަރުން ގަތުން ހުއްޓާލާ. ސަރުކާރުން ފާސްކުރާ ބިލްތަ ހަދަން ނޫނީ ސަރުކާރުން ބޭނުންވާ ކަންތަ ފާސްވަން ޖެހެނީ މެމްބަރުންގެ ސީދާވިސްނުމުގާ ހުންނަ ގޮތަކަށް. އެ ގަންނަން ސަރުކުރުން ނުޖެހޭ\nއޮކްޓޯބަރ 26, 2018 07:32\nކަރަޕްޝަނޭ އަނެކައްޗަކީ ކިޔާފަ މަގުމައްޗަށް ނިކުމެ ހަޅޭލަވާނެ، އެކަމަކު ކަރަޕްޝަނުގެ އަމަލުތައް ކުރުމުން ދުރުހެލިނުވާނެ، އެމްޑީޕީ ވެރިކަމުގާ ތޮއްޑޫ މީހުން ކިއްލި ވިއްކާފަވެސް ހުޅުމާލެއިން ބިންގަންނަނީ، އައްޑޫ ހުރި ފުލައިންއިސްކޫލް ހުޅުވަންވެސް އަމީނު ފައިސަލް މެންގެ ޖީބައް ކިތައްމިލިޔަން ލާފަތޯ ހުއްދަ ދެއްވީ ބަލާބަލަ ބަޔަކު!\nއޮކްޓޯބަރ 26, 2018 08:21\nޥައްކަންކުރަން ދޮރެއް ހުޅުވަނީ ހަމަރައްއިތުމީހާއައް ބަލާއެކަކުވެސް ނެތް ކީއްކުރާނީ\nކީތްކުރަން ރައްޔިތުންނަށް ބަަލަންވީކީ. މާދަމާވެސް ސިޔާސީ ލީޑަރުން ޖަލަށް ދިޔައީމާ އެމީހުންގެ ހައްޤުގަ ގައުމުގެ ހުރިހާކަމެއް ހުއްޓާފައިވެސް ނުކުންނާނެކަން އެނގޭ. އަނެއްކޮޅުން އެމީހުން ވޯޓުގަންނަން އެކުރާ ޚަރަދު އެބަ ޖެހޭ ހޯދަން. ޚުދު ރައްޔިތުން އަމިއްލައަށް ގަންނަ ގަނޑު މިއީ. މަށެއް ދެނެއް ނުދާނަން ވޯޓުލާށެކޭ ކިޔާފައެއް. ކަޑަ ސިސްޓަމެއް ކޮޅަށް ނަގާކަށެއް. ވޯޓާރ ޓާރން އައުޓް މަދުވީމާ ސިސްޓަމް ފެއިލްވާނެ.\nއޮކްޓޯބަރ 26, 2018 21:06\nދެން އެއްޗެތި ކުޔާނެ ކަމެއްނެތް ދެން ފެންނާނެ ހުރިހާ ކަމެއްވެސް. މިކަންތައްތަކުގެ ޒިންމާވެސް ކަލޭމެން އެންމެން ނަގަން ޖެހޭނެ ގައުމު ފާލުން ނައްޓުވާލި ތިޔަ ކިޔާ ކޯލިޝަން އާއި އެމީހުންނަށް ވާގި ދިން އެންމެން ޒިންމާ ނަގަން ޖެހޭނެ\nއޮކްޓޯބަރ 26, 2018 22:39\nއެންމެފުރަތަމަ މުއްސަނދިވާނީ ޤާނޫނީ ބޭފުޅުން މިހާރުވެސް ޝަރީޢަތްތައް ދާގޮތައްބަލާއިރު މިކަން އޮތްގޮތް ބައްލަވާ. ކޯޓްތަކުން ކުރާޙުކުމް ހަމައެކޯޓުން ބާޠިލްކޮށް ދޯކޮށްލަނީ . މިހިތާމަހުރިކަމެއް


Gonjehun thakeh ebahuri, kulhuntherin kuvveri eh nukuraanan: Koopman - vNews.mv\nޕޯސްޓު މެޗު ކޮންފަރެންސްގައި ގައުމީ ކޯޗް ވާހަކަދައްކަނީ- ފޮޓޯ:- ފާއިދް/އެފްއޭއެމް\nގޮންޖެހުންތަކެއް އެބަހުރި، ކުޅުންތެރިން ކުށްވެރިއެއް ނުކުރާނަން: ކޫޕްމަން\nއައްފާން މުހައްމަދު 05 June 2021, 00:21\nވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓު ކޮލިފިކޭޝަނުގެ މެޗުތަކަށް ރާއްޖޭގެ ގައުމީ ޓީމުން ކުރިމަތިލާއިރު ބޮޑެތި ގޮންޖެހުންތަކެއް އެބަހުރިކަމަށާއި ސީރިއާ އަތުން ބަލިވި މެޗުގެ ސަބަބުން އެއްވެސް ކުޅުންތެރިއަކު ކުށްވެރި ނުކުރާނެ ކަމަށް ގައުމީ ޓީމުގެ ކޯޗް، މާޓިން ކޫޕްމަން ބުނެފިއެވެ.\nކޮލިފައިންގައި ސީރިއާ އަތުން 0-4 އިން ރާއްޖެ ބަލިވި މެޗަށްފަހު ވާހަކަދައްކަމުން ކޫޕްމަން ބުނީ ބައިވަރު ގޮންޖެހުންތަކަކާއި ގައުމީ ޓީމުން ކުރިމަތިލާން ޖެހިފައިވާ ކަމަށާއި އެހެންނަމަވެސް މިހުރިހާ ގޮންޖެހުން ތަކެއްގެ ވާހަކަދައްކަން ނެތިން ކަމަށެވެ. އެކަމަކު ދެ ކަމެއް ފާހަގަކުރަން ބޭނުންވާ ކަމަށް ކޫޕްމަން ވަނީ ބުނެފައެވެ.\nއެގޮތުން ފުރަތަމަ ކަމެއްގެ ގޮތުގައި މެޗުތަކަށް ތައްޔާރުވުމަށް ދަނޑުމަތީގައި ފަރިތަކުރުންތައް ކުރިއަށް ގެންދިއުމުގެ ފުރުސަތު ގައުމީ ޓީމަށް ލިބުނީ އެންމެ9ފަހަރު ކަމަށްވުން ކަމަށެވެ. ކޫޕްމަން މިހެން ބުނެފައިވާއިރު ގައުމީ ޓީމުން ވަނީ ފަރިތަކުރުންތައް ނުބޭއްވުމުގެ ސަބަބުން ޓީމުން ހޮޓެލް ޖެންގައި ކުރަމުންދިޔަ ކޭމްޕުގެ ތެރެއިން އެ ހޮޓަލުގެ ބޯލް ރޫމުގައި ވެސް ފަރިތަކުރުންތައް ބާއްވާފައެވެ. ގާތްގަނޑަކަށް އަހަރެއްހާ ދުވަސްފަހުން ޓީމަށް ދަނޑެއްގައި ފަރިތަކުރުމުގެ ފުރުސަތު ލިބިފައިވަނީ ދުބާއީގައި ކުރަމުންދިޔަ ކޭމްޕުގެ ތެރެއިންނެވެ.\nދެވަނަ ގޮންޖެހުމެއްގެ ގޮތުގައި ކޯޗު ފާހަގަކޮށްފައިވަނި ކޮލިފިކޭޝަން މެޗުތަކުގެ ކުރިން ޓީމަށް ވާދަވެރި މެޗެއް ކުޅެން ނުލިބުމެވެ. އެގޮތުން އެންމެ ފަހުން ގައުމީ ޓީމަށް މެޗެއް ކުޅުމުގެ ފުރުސަތު ލިބިފައިވަނީ މީގެ ދޮޅު އަހަރުކުރިންކަން ކޯޗް ވަނީ ފާހަގަކޮށްފައެވެ. މިކަމާއި ގުޅިގެން ކޫޕްމަން ކަންބޮޑުވުން ފާޅުކޮށްފައިވާއިރު މިއީ އޭނާގެ އިރުޝާދުގެ ދަށުން ގައުމީ ޓީމުން ކުޅުނު ފުރަތަމަ މެޗުވެސް މެއެވެ.\nކޫޕްމަން ބުނިގޮތުގައި ހާލަތަށް ބަލާއިރު ރާއްޖެ އާއި ދެކޮޅަށް ކުޅުނު ސީރިއާ ޓީމު އޮތީ މެޗުތަކަށް ވަރަށް ރަނގަޅަށް ތައްޔާރުވެފައި ކަމަށާއި އެ ގައުމަށް އެކަމުގެ ފައިދާކުރި ކަމަށެވެ. އަދި މެޗުން ބަލިވިނަމަވެސް ޓީމުގެ އެއްވެސް ކުޅުންތެރިއަކު ގޯސްކުރަން ބޭނުންނުވާ ކަމަށާއި މެޗުގައި އެކުޅުންތެރިއެއްގެ އެންމެ ފުރިހަމަ ކުޅުން ހުރިހާ ކުޅުންތެރިންވެސް ދެއްކިކަމަށް ކޫޕްމަން ވަނީ ބުނެފައެވެ.\nސީރިއާ އަތުން ބަލިވެ ރާއްޖެއަށް އޭޝިއަން ކަޕަށް ކޮލިފައިވުމަށް އިތުރު ހުރަސްތަކެއް ކުރިމަތިވެފައިވާއިރު މިހާތަނަށް ކުޅުނު6މެޗުން ލިބުނު6ޕޮއިންޓާއެކު ރާއްޖެ އޮތީ ގްރޫޕް އޭގެ ޕޮއިންޓު ތާވަލުގެ4ވަނައިގައެވެ. އޭޝިއަން ކަޕުގެ ޕްލޭއޮފް ޖާގައެއް ހޯދުމަށް ގްރޫޕުގެ ތިންވަނަ ހޯދަން ޖެހެއެވެ. ތާވަލުގެ ތިންވަނައިގައި ފިލިޕީންސް އޮތީ5މެޗުން7ޕޮއިންޓު ހޯދައިގެންނެވެ.\nރާއްޖެ އަތުން މޮޅުވި ސީރިއާ ޕޮއިންޓު ތާވަލުގެ އެއްވަނައިގައި އޮތީ ކުޅުނު ހުރިހާ މެޗަކުން މޮޅުވެ 18 ޕޮއިންޓާ އެކުގައެވެ. ދެވަނައިގައި ޗައިނާ އޮތީ5މެޗުން 10 ޕޮއިންޓު ހޯދައިގެންނެވެ.\nކޮލިފައިންގައި ރާއްޖެ ދެން މެޗެއް ކުޅޭނީ މި މަހުގެ 11 ވާ ހުކުރު ދުވަހު ޗައިނާ އާއި ދެކޮޅަށެވެ. ކޮލިފައިންގައި ރާއްޖެ ކުޅޭ ހުރިހާ މެޗެއްވެސް ވީޓީވީން ވަގުތުން ގެނެސްދިނުމަށް ވަނީ ހަމަޖެހިފައެވެ.


Hulhumale' gai taxi driver akah hamalaadhee maraalaifi | Mihaaru\n04 ޑިސެމްބަރ 2019 - 22:31 120 comments\nހުޅުމާލޭ ހޮސްޕިޓަލް ހިންގާ އާސަންދައިގެ މީޑިއާ އޮފިޝަލް "މިހާރު" އަށް ވިދާޅުވީ ކަރާއި އަތަށް ވަޅި ހަރައި ޒަހަމްކޮށްލާފައިވާ މީހަކު މިރޭ އެ ހޮސްޕިޓަލަށް ގެނައި ކަމަށެވެ. އެއީ 59 އަހަރުގެ ދިވެހި ފިރިހެނެއް ކަމަށާއި އެ މީހާ މަރުވީ ފަރުވާ ދެނިކޮށް 9:50 ހާއިރު ކަމަށް މީޑިއާ އޮފިޝަލް ވިދާޅުވި އެވެ. "މިހާރަ"ށް އެނގިފައިވާ ގޮތުގައި މަރާލި ޑްރައިވަރަކީ އދ. މާމިގިއްޔަން އުފަން ގާސިމް ހަސަން ކިޔާ މީހެކެވެ. އޭނާގެ ރަޖިސްޓްރީ އޮންނަނީ މާލޭ ދަފުތަރުގައި ކަމަށްވެ އެވެ.\nފުލުހުން ބުނީ ސެންޓްރަލް ޕާކް އުތުރުން އޮންނަ ރީތިގަސް މަގުގައި، ޒަހަމްތަކަކާ އެކު ވެއްޓިފައި އޮތް މީހަކު ފެނިގެން ފުލުހުންނަށް ރިޕޯޓްކުރީ މިރޭ 9:07 ގައި ކަމަށެވެ. ރިޕޯޓް ލިބުމާ އެކު ފުލުހުން އެތަނަށް ގޮސް އެމްބިއުލާންސްގައި އެ މީހާ ހޮސްޕިޓަލަށް ގެންދިޔައީ އެވެ.\nއިތުރު ލިޔުންތައް ޕޮލިސް ގޭންގް ހަމަނުޖެހުން ހުޅުމާލެ ކުށްކުރުން ގާސިމް ހަސަންގެ މަރު ޓެކްސީ ޑްރައިވަރުން މީހުން މެރުން


ޕާޓީގެ ތާރީޚް – Maldivian Democratic Party\nމޯލްޑިވިއަން ޑެމޮކްރެޓިކް ޕާޓީ (އެމްޑީޕީ) އަކީ ދިވެހިރާއްޖޭގައި އުފެދުނު އެންމެ ފުރަތަމަ ސިޔާސީ ޕާޓީއެވެ.\nއެމްޑީޕީ އެންމެ ފުރަތަމަ ޤާއިމުކުރެވުނީ ސިލޯނުގެ ކޮޅުނބުގައި އަރުވާލެވިގެންތިބެ، ނޮވެންބަރު 2003 ގައެވެ. ސިޔާސީ ޕާޓީ ހިންގުން ރައީސް މައުމޫން ޢަބްދުލް ޤައްޔޫމްގެ ސަރުކާރުން މަނާކޮށްފައި އޮތްނަމަވެސް، އެމްޑީޕީއިން ދިޔައީ ޕާޓީ އުފެއްދުމަށް ބޭނުންވާ 42 މީހުންގެ ސޮއެހޯދުމާއެކު، މުޅި ދިވެހިރާއްޖޭގައި އިންތިޒާމުވަމުންނެވެ. އެގޮތުން އެތެރޭގެ މަސައްކަތްތައް ހަރުދަނާކުރުމާއެކު ގިނަ ޕާޓީ އެކުލެވޭ ސިޔާސީ ނިޒާމް ޤައިމުކުރުމަށް އެކި ފަރާތްތަކުގެ އެހީތެކަމާއެކު، ދިވެހިރާއްޖެއަށް ޑެމޮކްރެޓިކް ޙަރަކާތްތެރިކަން ގެނުވައި، އިސްލާޙީ ބަދަލުތައް ތަންފީޒުކުރުމަށް އޭރުގެ ސަރުކާރުގެ މައްޗަށް އެމްޑީޕީއަށް ނުފޫޒުފޯރުވުނެވެ.\nޖަނަވަރީ 2005 ގައި ބޭއްވުނުް ރައްޔިތުންގެ މަޖިލިހުގެ އިންތިޚާބުގައި އެމްޑީޕީއަށް ތާޢީދުކުރާ ފަރާތްތަކުން އެކަން އާންމުކޮށް އިއުލާންކޮށް ފުރަތަމަ ފަހަރަށް އެމްޑީޕީއަށް ނިސްބަތްވާ ކެންޑިޑޭޓުން ރައްޔިތުންގެ މަޖިލިހުގެ އިންތިޚާބުގައި ވާދަކުރިއެވެ. މިއާއެކު ޖޫން 2005 ގައި ޤާނޫނީ އޮނިގަނޑަށް ބަދަލުގެނެސް، ދިވެހިރާއްޖޭގައި ސިޔާސީ ޕާޓީތައް ރަޖިސްޓަރީ ކުރުމަށް ޤާނޫނީ ބާރު ލިބި، ފުރަތަމަ ފަހަރަށް ހުއްދަ ލިބިގެންދިޔައެވެ. އަދި ޕާޓީ ރަޖިސްޓްރީކުރުމުގެ މަސައްކަތުގައި ދޫނުދީ، އެކަން ހަމަނުޖެހެނީސް ހޯމް މިނިސްޓްރީގެ އޮފީހުން ނުނިކުމެ، ސުލްޙަވެރިކަމާއެކު އިށީނދެތިބެ ކުރި ހިތްވަރުން، 23 ޖޫން 2005 ގައި ދިވެހިރާއްޖޭގެ އެންމެ ފުރަތަމަ ސިޔާސީ ޕާޓީގެގޮތުގައި އެމްޑީޕީ ރަޖިސްޓްރީކުރެވުނެވެ.\nޑިސެންބަރު 2005ގައި އެމްޑީޕީގެ ފުރަތަމަ ކޮންގްރެސް ބާއްވައި، ގުނަންތަކަށް މެންބަރުން އިންތިޚާބުކުރުމާއި، ޕާޓީގެ ސިޔާސަތުތައް އެކަށައެޅުގެ މަސައްކަތް ކުރެވުނެވެ. އެމްޑީޕީގެ އެތައް މެންބަރުންނެއް ނަހަމައިން ދިގު މުއްދަތުތަކަށް ހައްޔަރުކުރުމާއެކު، ޕާޓީގެ އިސްވެރިންނަށާއި، މެންބަރުންނަށް ސަލާމަތީ ބާރުތަކުންނާއި، ސަރުކާރުގެ ފަރާތުން ދިޔައީ ހުރަސްތައް ކުރިމަތިކުރުވަމުންނެވެ. އިސްލާޙީ ބަދަލުތަކައިގެން ކުރިއަށްދިއުމަށް ބައިނަލްއަޤްވާމީ ފަރާތްތަކުގެ މެދުވެރިވުމާއެކު ބޭއްވުނު 2006 ވަނައަަހަރުގެ ވެސްޓްމިނިސްޓަރ މަޝްވަރާފަދަ ކަންކަމުގެ ތެރެއިން ސަރުކާރާއި އެމްޑީޕީއިން އެއްބަސްވުމަކަށް އާދެވުނެވެ.\nއޯގަސްޓް 2008 ގައި އެތެރެއާއި، ބޭރުގެ ފިއްތުންތަކާއެކު ރައީސް މައުމޫން ޢަބްދުލް ޤައްޔޫމް އައު ޤާނޫނުއަސާސީ ތަސްދީޤުކުރެއްވިއެވެ. ނަތީޖާއަކަށްވެގެންދިޔައީ އޮކްޓޫބަރު 2008 ގައި ބޭއްވި ދިވެހިރާއްޖޭގެ ފުރަތަމަ ގިނަ ޕާޓީ އެކުލެވޭ ވާދަވެރި ރިޔާސީ އިންތިޚާބު ބޭއްވުމަށް ފުރުޞަތު ލިބިގެންދިއުމެވެ. އެ އިންތިޚާބުގެ ފުރަތަމަ ބުރުގައި އެއްވެސް ކެންޑިޑޭޓަކަށް 50 އިންސައްތަ ވޯޓު ކާމިޔާބުކުރެވިފައިނުވުމާއެކު، އިދިކޮޅު ފަރާތްތަކުން އެމްޑީޕީގެ ކެންޑިޑޭޓުގެ ގޮތުގައި ނުކުންނެވި މުޙައްމަދު ނަޝީދަށް ތާޢީދުކުރެއްވިއެވެ. ދިވެހިރާއްޖޭގެ އެންމެ ފުރަތަމަ ފަހަރަށް ޑެމޮކްރެޓިކް ހަމަތަކުގެ މަތިން އިންތިޚާބުވެވަޑައިގަތް ރައީސްގެގޮތުގައި އެ ރިޔާސީ އިންތިޚާބުގެ ދެވަނަ ބުރު 54 އިންސައްތައިން ކާމިޔާބުކުރެއްވީ މުޙައްމަދު ނަޝީދެވެ.\nއެމްޑީޕީގެ ސަރުކާރު އިންތިޚާބުކުރެވުނީ އަތްފޯރާފަށުގައި ބޯހިޔާވަހިކަން ފޯރުކޮށްދިނުމާއި، ބޭސްފަރުވާއަށް ސަލާންޖެހުން ނައްތާލުމާއި، މަސްތުވާތަކެއްޗަށް ހުޅުވި ދޮރުތައް ބަންދުކުރުމާއި، ދިރިއުޅުމުގެ އަގު ތިރިކުރުމާއި، ދިވެހިރާއްޖެ ދަތުރުފަތުރުގެ ނިޒާމުން ގުޅާލުމުގެ ވަޢުދާއެކުގައެވެ. ފެބްރުއަރީ 2012 ގައި ފުލުހުންނާއި، ސިފައިން އިސްވެ ބަޣާވާތުން ވެރިކަން ފުރޮޅާލިއިރު، އެވަޢުދުތައް ފުއްދުމަށް ކުރާންޖެހޭ ގިނަ މަސައްކަތްތައްވަނީ ކުރެވިފައެވެ. އަދި ބައެއްކަންކަން ވަނީ ޙާސިލުވެސްކުރެވިފައެވެ. އެމްޑީޕީއިން އެދުވަހުއްސުރެންވެސް މަސައްކަތްކުރަމުންދިޔައީ ބަޣާވާތުގެ ސަރުކާރުން ހަނިކުރުމަށް ފައިނެގި ނުހަނުދަތިކަމާއި، ހިންމަތުން ހޯދުނު ޑެމޮކްރެޓިކް ޙައްޤުތަކާއި، މިނިވަން އިންސާފުވެރި އިންތިޚާބުތަކުގެ ފުރުސަތު ޙިމާޔަތްކުރުމަށެވެ.\n.އެމްޑީޕީއަކީ 48،990 މެންބަރުންގެ، ދިވެހިރާއްޖޭގެ އެންމެ ބޮޑު ސިޔާސީ ޕާޓީއެވެ.


Mohamed Shafiu: ޙައްޤުތައް ހޯދުމުގައި ރިވެތި އަޚުލާޤު ބޭނުންކުރުން\nޙައްޤުތައް ހޯދުމުގައި ރިވެތި އަޚުލާޤު ބޭނުންކުރުން\nއިސްލާމްދީނުގައި އިއްވޭ ނިޔަތަކާއި މަތިވެރި އަޚްލާޤު ވަރަށް ބޮޑަށް ގުޅިފައިވެއެވެ. ކުރެވޭ ދަޢްވާއެއްގައި ދެ ޚަޞްމުންކުރެ ޚަޞްމެއްގެ މޮޅުވާހަކަ ދެއްކުމުންނާއި ދިފާޢުވުމުގެ ކުޅަދާނަކަމުން އެމީހަކަށް ލިބެންނުވާ ޙައްޤެއް ލިބުމަކީ އިންޞާފުވެރި ގޮތެއްކަމަކަށް އިސްލާމްދީން ނުދެކެއެވެ.\nއެހެންވެ ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. ”إِنَّكُمْ تَخْتَصِمُونَ إِلَيَّ , وَإِنَّمَا أَنَا بَشَرٌ مِثْلُكُمْ ، فَلَعَلَّ بَعْضَكُمْ أَنْ يَكُونَ أَلْحَنَ بِحُجَّتِهِ مِنْ بَعْضٍ ، فَأَحْكُمَ لَهُ بِقَدْرِ مَا أَسْمَعُ مِنْ حُجَّتِهِ ، فَمَنْ قَضَيْتُ لَهُ مِنْ حَقِّ أَخِيهِ بِشَيْءٍ فَلا يَأْخُذْ , فَإِنَّمَا أَقْطَعُ لَهُ قِطْعَةً مِنَ النَّارِ ” .(متفق عليه) “ތިޔަބައިމީހުން ތިމަންކަލޭގެފާނުގެ ކައިރިއަށް ނިޔާއިއްވުމަށްޓަކައި އާދެތެވެ. ތިމަންކަލޭގެފާނަކީ ތިޔަބައިމީހުން ފަދަ އިންސާނެކެވެ. ތިޔަބައިމީހުން ކުރެ ބައެއް މީހުން ޙުއްޖަތް ޤާއިމްކުރުމުގައި އަނެއްބައި މީހުންނަށްވުރެ ވާހަކަދެއްކުމުގައި ދޫ ތުރާއެވެ. ތިމަންކަލޭގެފާނު ޙުކުމްކުރައްވަނީ ތިމަންކަލޭގެފާނަށް ހެކީގެ ގޮތުގައި އިވިވަޑައިގަންނަވާ އެއްޗަކަށް ބައްލަވާފައެވެ. އެއްވެސް މީހެއްގެ ޙައްޤެއް އެހެންމީހަކަށް ދިނުމަށް ތިމަންކަލޭގެފާނަށް ޙުކުމް ކުރެވިއްޖެނަމަ ފަހެ އެ އެތީގައި ނުހިފާށެވެ. އެއީ ނަރަކައިގެން އަލިފާނުގެ ތެރެއިން ކަނޑާލެވޭ އަލިފާންގަނޑެކެވެ.”\nއެހެން ކަމުން ޙާކިމެއްގެ ކުރިމައްޗަށް ހުށަހެޅޭ މައްސަލަތަކުގައިވެސް ތެދުވެރިކަމުގެ ރިވެތި އަޚްލާޤު ބޭނުންކުރަން އެބަޖެހެއެވެ. މިފަދަ ކަމެއްގައި އެ ޙައްޤު އޭގެ އަޞްލު ޙައްޤުވާ ފަރާތަށް ހޯދައިދިނުން ބިނާވެފައިވަނީ އެމީހެއްގެ ޟަމީރުގެ ތެދުވެރި ކަމުގެ މައްޗަށް ބިނާވެފައެވެ. ނުވަތަ އެކަން ބިނާވެފައިވަނީ އޭނާގެ މަތިވެރި އަޚްލާޤެއްގެ މައްޗަށެވެ. ތިމާއަށް ލިބެންނުވާ ޙައްޤެއް ފަނޑިޔާރުގެ ކުރިމަތީގައި ދޮގު ހެކިތައް ދައްކައި ގެންނާއި، ދޮގު ހުވާތައް ކޮށްގެންނާއި ނުފޫޛުހުރި ފަރާތެއްގެ އެހީ ހޯދައިގެންނާއި، ބަސްމޮށުން ތެރިކަމާއި، ރިޝްވަތު ދިނުން ފަދަ ޙަރާމްކަންތައް ކޮށްގެން ހޯދުމަކީ އެކަމުގެ ސަބަބުން އެމީހަކަށް މި ދުނިޔޭގައި އަދި އާޚިރަތުގައިވެސް ގެއްލުމާއި ހަލާކު ލިބޭނެކަމެވެ.\nކިތަންމެ ކުޑަ ނަމަވެސް މީހެއްގެ ޙައްޤެއް އަތުލުމަކީ ވަރަށް ބޮޑު ކަމެކެވެ. އެކަމުގެ ސަބަބުން ޤިޔާމަތްދުވަހު ސުވަރުގެ ނުވަދެވި ހުންނަން ޖެހިދާނެއެވެ. އެހެންމީހުންގެ ޙައްޤުތައް ކަނޑަމުން ކަނޑަމުން ގޮސް ތިމާގެ ހެޔޮކަންތައްތައް ހުސްވެދާނެއެވެ. މިދުނިޔެ މަތީގައި މިވެނި އެވެނި މީހެއްގެ އެވެނި މިވެނި އެއްޗެއް އަތު ނުލެވުނު ނަމައޭ، މިވެނި އެވެނި ދަޢުވާއެއް ނުކުރެވުނު ނަމައޭ، އޭރުން ހިތަށް އަރާނެއެވެ. އެހެންނަމަވެސް އެދުވަހުން ކުރާނެ އެއްވެސް ކަމެއް ނޯންނާނެއެވެ.\nއިސްލާމްދީން، ރިވެތި އަޚްލާޤު އަމިއްލަ މަޞްލަޙަތުގެ މައްޗަށް އިސްކުރެއެވެ. އެކަމުގެ ޘަވާބު ބޮޑު ވެގެންވެއެވެ. އަދި އެއީ ހެޔޮކަމުގެ މީޒާނަށް ބަރުވެގެންވާ އެއްޗެކެވެ. ދުލުން ބުނެވޭ ހިތްހެޔޮކަމުގެ ބަހަކީ ވެސް މުދަލުން ކުރެވޭ ޞަދަޤާތެއްގެ ދަރަޖަ ލިބިގެންވާ ކަމެއްކަމުގައި ލައްވާފައިވަނީ އެހެންވެއެވެ. މީސްތަކުންނަށް އުނދަގޫ ނުކުރުމާއި ދަތިވެދާނެހާ ކަމަކުން ދުރުވުމަކީވެސް ޞަދަޤާތެކެވެ.\nމާތް ﷲ ވަހީ ކުރައްވާފައިވެއެވެ. وَقُولُوا لِلنَّاسِ حُسْناً-البقرة: 83.“ތިޔަބައިމީހުން މީސްތަކުންނަށް ރިވެތި ބަސް ބުނާށެވެ.”\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިއަހުން ޙަޤީޤީ މުސްލިމަކީ ކޮބައިތޯ ސުވާލު ދެންނެވުމުން ޙަދީޘް ކުރެއްވީ المسْلِمُ مَنْ سَلِمَ المسْلِمُونَ مِنْ لِسَانِهِ وَيَدِهِ (حديث صحيح رواه البخاري ومسلم وغيرهما بألفاظ مختلفة) ” ފުރިހަމަ މުސްލިމަކީ ތިމާގެ ދުލުންނާއި، އަތުން އެހެން މުސްލިމުން ސަލާމަތް ވެގެންވާ މީހާއެވެ.”\nPosted by Mohamed Shafiu at 5:16 AM\nLabels: އަޚްލާޤު, އަދަބު އަޚްލާޤު, އިސްލާމީ އަޚްލާޤު, އިސްލާމީ ޝަރީޢަތް, މުޙައްމަދު ޝާފިޢު ބިން ޢަބްދުލްޣަފޫރު


ޖޭޕީން ވަކިވީ ސިޔާސީ މުސްތަގުބަލެއް ނެތުމުން: ނާޒިމް\nޖޭޕީގެ ހިންގުން ރަނގަޅުކުރަން ޖެހޭ, ސިޔާސީ މުސްތަގުބަލެއް ނެތް: ނާޒިމް\n3 އޮގަސްޓު 2021 - 13:01 1\nގާސިމް އާއި ނާޒިމް އެކުގައި ފޮޓޯއަކަށް ހުއްޓިވަޑައިގެން: ގާސިމްއާ ދޭތެރޭގައި މައްސަލައެއް ނެތް ކަމަށާއި ޖޭޕީގައި ސިޔާސީ ކުރި މަގެއް ނެތް ކަަމަށް ވިދާޅުވި. -- ފޮޓޯ/ މުހައްމަދު ޝަރުހާން\nޖުމްހޫރީ ޕާޓީގެ ލީޑަރު ގާސިމް އިބްރާހިމްއާ ދޭތެރޭގައި އެއްވެސް މައްސަލައެއް ނެތް ކަމަށާއި އެކަމަކު އެ ޕާޓީ ދޫކޮށްލަން ޖެހިވަޑައިގަތީ ސިޔާސީ މުސްތަގުބަލެއް ނެތުމުން ކަމަށް ދަގެނތީ ދާއިރާގެ މެމްބަރު މުހައްމަދު ނާޒިމް ވިދާޅުވެއްޖެ އެވެ.\nކުރީގެ ޑިފެންސް މިނިސްޓަރު ނާޒިމާއި ކުރީގެ ޕޮލިސް ކޮމިޝަނަރު އަބްދުﷲ ރިޔާޒާއި ރައްޔިތުންގެ މަޖިލީހުގެ ތިން މެމްބަރަކު ގުޅިވަޑައިގެން މޯލްޑިވްސް ނެޝަނަލް ޕާޓީ (އެމްއެންޕީ)ގެ ނަމުގައި ސިޔާސީ ޕާޓީއެއް އުފެއްދެވުމުގެ މަސައްކަތް ވަނީ ފައްޓަވައިފަ އެވެ. ސިޔާސީ މަސައްކަތް ޕާޓީއެއްގެ ތެރެއިން ކުރައްވަން ނިންމެވީ ޖުމްހޫރީ ޕާޓީގައި އިސްކޮށް ދެ ބޭފުޅުން އުޅުއްވުމަށް ފަހު އެވެ.\nގާސިމްގެ އެޑްވައިޒަރަކަށް ނާޒިމް އުޅުއްވި އިރު ރިޔާޒަކީ ޖުމްހޫރީ ޕާޓީގެ ޑެޕިއުޓީ ލީޑަރެވެ. ދެ ބޭފުޅުން ޖޭޕީން ވަކިވެވަޑައިގެން ޕާޓީއެއް އުފައްދާތީ އެ ޕާޓީން ވަކިވި ސަބަބާ ދޭތެރޭގައި ދޭތެރޭގައި ސުވާލު އުފައްދަ އެވެ.\nރާއްޖޭގައި ތިން ވަނަ ފިކުރެއް ކަމަށް ޕްރޮމޯޓްކޮށް ނާޒިމާއި ރިޔާޒް އިސްވެ އުފައްދާ ޕާޓީގެ ތަފްސީލްތައް ދެއްވަން "އަދަދު"އަށް ދެއްވި އިންޓަވިއުގައި ޖުމްހޫރީ ޕާޓީއާ ގުޅޭ ގޮތުން ނާޒިމް ވިދާޅުވީ ޖުމްހޫރީ ޕާޓީގެ އެތެރޭގެ ހިންގުން ރަނގަޅު ކުރަން ޖެހޭ ކަަމަށެވެ. ޕާޓީގެ ގުނަންތައް އެންމެ އެދެވޭ ގޮތެއްގައި މަސައްކަތްކުރާ ތަން ނުފެންނަ ކަަމަށާއި އިންތިހާބުތަކަކުން ޕާޓީގެ މަގާމްތަކަކަށް އާދެވިދާނެ ކަމަކަށް ވެސް ގަބޫލުނުކުރެއްވޭ ކަމަށް އޭނާ ވިދާޅުވި އެވެ.\nނާޒިމް ވިދާޅުވި ގޮތުގައި ޖޭޕީން ދުރަށް ވަޑައިގަތީ އެ ޕާޓީ ތެރޭގައި ފުރުސަތުތަކެއް ނެތުމުންނެވެ. ސިޔާސީ ކަންކަމުގައި ވެސް އުޅުއްވާ އިރު އުއްމީދެއް އޮންނަންވާނެ ކަަމަށާއި ކުރިއެރުމަށް ވެސް މަސައްކަތް ކުރުމުގެ ޖާގަ ޕާޓީތަކުން ދޭން ޖެހޭނެ ކަމަށް ވިދާޅުވި އެވެ.\n"އެ އުއްމީދު އަދި ފުރުސަތު ޖޭޕީގެ ތެރޭގައި އޮތް ކަމަަކަށް އަޅުގަނޑުމެންނަށް ގަބޫލު ނުކުރެވުނީ. އެހެންވެ ގަސްތުކުރީ އަމިއްލަ އަށް ޕާޓީ އުފައްދައިގެން ބޭނުންވާ ކަންކަން ރައްޔިތުންނާ ހަމައަށް ފޯރުކޮށްދިނުމަކީ އެންމެ ރަނގަޅު ގޮތް ކަމަށް," ނާޒިމް ވިދާޅުވި އެވެ.\nއޭނާ ވިދާޅުވީ ޕާޓީގެ އެތެރޭގައި ތިބި މީހުންނާ ދޭތެރޭގައި އެއްވެސް ހިތްހަމަނުޖެހުމެއް ނެތް ކަމަށެވެ. އެކަމަކު މައްސަލައަކީ އެ ޕާޓީގެ އެތެރޭގެ ހިންގުމުގެ ނިޒާމް އޮތް ގޮތުން ޒުވާނުންނާއި ދެން ވެސް ކުރިއަށްދާން ތިބި މީހުންނަށް މަގެއް ނެތުން ކަމަށް ވިދާޅުވި އެވެ.\n"އޮނަރަބަލް ގާސިމްއާ އަޅުގަނޑާ ދޭތެރޭގައި އެއްވެސް މައްސަލައެއް ނެތް, ވަރަށް ހެޔޮ, ވަރަށް އިހްތިރާމްކުރާ ބޭފުޅެއް އެއީ," ނާޒިމް ވިދާޅުވި އެވެ.\nއޭނާ ވިދާޅުވީ ޖުމްހޫރީ ޕާޓީގައި ތިއްބެވި އިރު ނެންގެވި މައްސަލަތައް ޕާޓީގެ ލީޑަޝިޕަށް އެނގިވަޑައިގަންނަވާނެ ކަަމަށާއި އެކަމާ ގުޅޭ ގޮތުން މަޝްވަރާތަކެއް ވެސް ކުރި ކަމަށެވެ.\nހިޔާލުތަފާތުވި ފަހަރުތަކުގައި, އެކުގައި މަސައްކަތް ކުރެވުނު ކަމަށާއި އެކަމަކު ސިޔާސީ މަސައްކަތްތަކަށް މުސްތަގުބަލެއް އެ ޕާޓީގައި އޮތް ތަނެއް ނުފެނުނީ ކަަމަށް ވިދާޅުވި އެވެ. އާ ޕާޓީއެއް އުފައްދައިގެން ރައްޔިތުންނަށް ހިދުމަތް ކުރަން ނިންމީ އެހެންވެ ކަމަށް ވިދާޅުވި އެވެ.\nއެމްއެންޕީގައި ނާޒިމާއި ރިޔާޒުގެ އިތުރުން ވިލިމާލެ ދާއިރާގެ މެމްބަރު އަހްމަދު އުޝާމް އާއި ނިލަންދޫ ދާއިރާގެ މެމްބަރު އަބްދުލްމުހްސިން ހަމީދާއި ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ (މޮސްޓާ) ހިމެނިވަޑައިގަންނަވަ އެވެ.\nމި ފަސް ބޭފުޅުން ވެސް ގަބޫލުކުރައްވާ ގޮތުގައި ސިޔާސީ މަސްރަހު މިވަގުތު އޮތް ގޮތުން ބައެއްގެ ނިވަލުގައި ތިބެ ސިޔާސީ މަސައްކަތް ކުރުމަކީ ގައުމާއި ރައްޔިތުންނަށް ފައިދާ ކުރާނެ ކަމެއް ނޫނެވެ. އެހެންވެ ހިދުމަތް ކުރެވޭނެ އެންމެ ރަނގަޅު ޕްލެޓްފޯމެއްގެ ގޮތުގައި ފެނުނީ ޕާޓީއެއް އުފެއްދުމެވެ.\nއެ ޕާޓީން މަސައްކަތް ކުރަމުން އަންނަނީ މި މަހުގެ ނިޔަލަށް 3،000 މެމްބަރުން ހަމަކޮށް، ސެޕްޓެމްބަރު ނިމޭއިރު ޕާޓީ އުފެއްދުމުގެ ޖަލްސާ ބޭއްވުމެވެ.\nނާޒިމް ވިދާޅުވި ގޮތުގައި އަމާޒަކީ މި އަހަރު ނިމެންވާއިރަށް ޕާޓީގައި 10,000 މެމްބަރުން ހަމަކުރުމެވެ. އެ މަސައްކަތް ބާރަށް ކުރިއަށް ގެންގޮސް އަންނަ އަހަރު ނިމޭއިރު 20,000 މެމްބަރުން ޕާޓީގައި ތިބޭނެ ކަމަށް އޭނާ ލަފާކުރައްވަ އެވެ.\n"ބޮޑު ޕާޓީއެއްގެ ގޮތުގައި ރިޔާސީ އިންތިހާބާ ކުރިމަތިލުމުގެ އުއްމީދުގައި މަސައްކަތްތައް ކުރިއަށް މި ގެންދަނީ," ނާޒިމް ވިދާޅުވި އެވެ.\nމެންބަރު މުހައްމަދު ނާޒިމް - ދަނގެތި\nމޯލްޑިވްސް ނެޝަނަލް ޔުނިވާސިޓީ\nމެންބަރު އަބްދުﷲ ރިޔާޒް - ތިމަރަފުށި\nއަންނަ އަހަރަށް 20،000 ހަމަކުރާނަން، މިއީ ބޮޑު ޕާޓީއެއް: ނާޒިމް\n10 days 0\nފްލައިން ސްކޫލަށް ޔުނިވާސިޓީން ދެމިލިއަން ޑޮލަރު އިންވެސްޓްކުރަނީ\n18 days 0\nގާސިމްގެ ދޫދިނުމުގެ ސިޔާސަތަކީ މި ސަރުކާރުގެ ކާމިޔާބީގެ ސަބަބެއް


Siyaad minivanvumakee libunu ufaleh: Ibu\nސިޔާދު މިނިވަންވުމަކީ ލިބުނު އުފަލެއް: އިބޫ\nސިޔާދު ގާސިމް މިއަދު ދޫކޮށްލުމުން އާއިލާ ބޭފުޅުންނާ ބައްދަލުކުރައްވަނީ - އަވަސް ފޮޓޯ | އަހުމަދު ނާއިމް\nޖުމްހޫރީ ޕާޓީގެ ބާނީ ގާސިމް އިބްރާހިމްގެ ދޮށީ ދަރިކަލުން އިބްރާހިމް ސިޔާދު ގާސިމް މިނިވަންވުމަކީ ލިބުނު ވަރަށް އުފަލެއް ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ މިއަދު ވިދާޅުވެއްޖެ އެވެ.\nކުއްލި ނުރައްކަލުގެ ހާލަތުގެ ދަށުން ހައްޔަރުކޮށް ޝަރީއަތް ނިމެންދެން ބަންދުކުރި ސިޔާދު މިއަދު ދޫކޮށްލީ ފަސް މަހާއި 13 ދުވަހަށްފަހު އެވެ.\nއެކަމާ ގުޅިގެން ޖުމްހޫރީ ޕާޓީ ހިމެނޭ ކޯލިޝަންގެ ކެންޑިޑޭޓް އިބޫ ކުރެއްވި ޓްވީޓެއްގައި ވިދާޅުވީ، ސިޔާދު ބަންދުން ދޫކޮށްލުމުން އުފާ ކުރައްވާ ކަމަށާއި ނުހައްގުން އަނިޔާ ލިބެމުންދާ އެންމެން މިހާރުން މިހާރަށް މިނިވަންކުރުމަށް ސަރުކާރަށް ގޮވާލައްވާ ކަމަށެވެ.\nގާސިމް އިބްރާހިމް ވެސް ވަނީ އުފާ ފާޅު ކުރައްވާ ޓްވީޓެއް ކުރައްވާފަ އެވެ. ގާސިމް ވިދާޅުވީ، ސިޔާދު މިނިވަންވުމަކީ ލިބުނު އުފަލެއް ކަމަށާއި ހައްގުގެ މަގަށް އެޅުނު ފިޔަވަޅެއް ކަމަށެވެ. އެފަދަ ހާލަތުގައި ތިއްބެވި އެހެން ބޭފުޅުން ވެސް މިނިވަންވުމަކީ އެދިވަޑައިގަންނަވާ ގޮތް ކަމަށެވެ.\nގާސިމްގެ ހަގު އަނބިކަނބަލުން އައިޝަތު ނަހުލާ، އައިޝާ ވިދާޅުވީ، ސިޔާދު މިނިވަންވުމަކީ ލިބުނު ކާމިޔާބެއް ކަމަށާއި އާއިލާއަށް ލިބުނު ނުހަނު ބޮޑު އުފަލެއް ކަމަށެވެ. އަދި ރައްޔިތުންނަށް ލިބުނު އިތުރު އުއްމީދެއް ކަމަށެވެ.\nސިޔާދު ދޫކޮށްލަން މިއަދު ކްރިމިނަލް ކޯޓުން އަމުރުކުރީ، ސިޔާދުގެ މައްޗަށް ދައުލަތުން އުުލާފައިވާ ރިޝްވަތު ދިނުމުގެ ކުށުގެ ދައުވާގެ އިބްތިދާއީ އަޑުއެހުމުގަ އެވެ. މިއަދުގެ އަޑުއެހުން ބާއްވާފައި ވަނީ ސިޔާދުގެ މައްޗަށް އުފުލާފައިވާ ދައުވާއަކީ މަދަނީ މިންގަނޑުން ކުރިޔަށް ގެންދެވޭނެ ދައުވާއެއްތޯ ކަނޑައެޅުމަށެވެ. އެހެން ނަމަވެސް ދައުލަތުގެ ފަރާތުން ދައުވާ ބިނާކޮށްފައިވާ މައިގަނޑު ހެކި ކަމަށްވާ، ފަނޑިޔާރުންނަށް ފައިސާ ހަމަޖައްސަން ސިޔާދު ސޮއި ކުރި ކަމަށް ބުނާ ސިޓީ އަދިވެސް ދައުލަތުން ކޯޓަށް ހުށަހަޅާފައިނުވާތީ މައްސަލަ ބައްލަވާ ކުރިމިނަލްކޯޓުގެ އިސްގާޒީ އަހުމަދު ހައިލަމް ވަނީ ދައުލަތަށް އިތުރު ފުރުސަތެއް ދީފައެވެ.\nއިތުރު ފުރުސަތެއް ދައުލަތަށް ދެއްވުމަށްފަހު ގާޒީ ނިންމެވީ ސިޔާދު ގާސިމް ބަންދުން މިނިވަންކުރުމަށެވެ. ޝަރުތުތަކުގެ ގޮތުގައި ކަނޑައެޅީ، މާލެއިން ބޭރަށް ނުދިޔުމާއި ނަމްބަރާއި އެޑްރެސް ބަދަލުވާ ނަމަ އެކަން އެންގުން އަދި ކޯޓުން ފޮނުވާ ޗިޓްތަކާ ހަވާލުވުމެވެ.


Shah Rukh Khan Ge "Pathan" Aa Salman Ge "Tiger 3" Ge Shooting Anekkaa Ves Huttijje - Vaguthu\nބޮލީވުޑްގެ ވަރުގަދަ ދެ ބަތަލުން ކަމުގައިވާ ސަލްމާން ޚާނާއި ޝާހުރުކް ޚާންގެ ކުރިއަށް އޮތް ފިލްމުތަކުގެ ޝޫޓިންތައް އަނެއްކާ ވެސް ހުއްޓިއްޖެއެވެ.\nޝާހުރުކް ޚާންގެ ފިލުމު ''ޕަތަން'' އަކީ ދެ އަހަރު ދުވަހު ފިލުމު ކުޅުމާއި ދުރުގައި ހުރުމަށް ފަހު ޝާހު ކުޅޭ ފުރަތަމަ ފިލުމެވެ. މި ފިލުމަކީ ޝާހުގެ ސަޕޯޓަރުން ވަރަށް ބޮޑަށް އިންތިޒާރު ކުރަމުންދާ ފިލުމެކެވެ.\nނަމަވެސް ފިލުމުގެ ޝޫޓިން ފެށިތާ މާގިނަ ދުވަހެއް ނުވަނީސް ޝާހުގެ ދަރިފުޅު އާރްޔާން ޚާން މަސްތުވާތަކެތީގެ މައްސަލައެއްގައި ހައްޔަރު ކުރުމާ ގުޅިގެން މިދިޔަ އަހަރު އޮކްޓޫބަރު މަހު ފިލުމުގެ ޝޫޓިން މެދުކެނޑުނެވެ.\nއެއަށްފަހު މިދިޔަ އަހަރުގެ ޑިސެމްބަރު މަހު އަނެއްކާ ވެސް ޝޫޓިން ފެށި ނަމަވެސް އިންޑިއާގައި ކޮވިޑުގެ ހާލަތު ގޯސްވެ މި ފިލުމުގެ ޝޫޓިން ހުއްޓިފައިވާ ކަމަށް ރިޕޯޓްތައް ބުނެއެވެ.\nގިނަ ބައެއްގެ މަގުބޫލު ފިލުމު ސީކުއަލް "ޓައިގާ 3" ގެ ފިލުމުގެ ޝޫޓިންތައް ވެސް ވަނީ ހުއްޓިފައި ކަމަށް ރިޕޯޓް ތަކުގައިވެއެވެ. ސަލްމާން ޚާންގެ މި ފިލުމުގެ ޝޫޓިން ހުއްޓުމަކަށް އައީ އިންޑިއާގައި ކޮވިޑުގެ ހާލަތު ގޯސްވުމުންނެވެ.\nމި ފިލުމަކީ ބޮޑު ޓީމެއް ބޭނުންވާ ފިލުމަކަށް ވާތީ އެންމެންގެ ސަލާމަތާއި ރައްކާތެރި ކަމަށްޓަކައި މި ފިލުމުގެ ޝޫޓިން ވަނީ މަޑުޖައްސާލައިފައެވެ.\nޝާހުރުކް ޚާންގެ ފިލުމު ''ޕަތަން'' ގައި ސަލްމާން ޚާން ހާއްސަ ފެނިލުމެއް ފެންނާނެ ކަމަށާއި ސަލްމާން ޚާންގެ ފިލުމު ''ޓައިގާ 3'' އިން ޝާހުރުކް ޚާންގެ ހާއްސަ ފެނިލުމެއް ފެންނާނެ ކަމަށް ރިޕޯޓްތަކުގައިވެއެވެ.


November 3, Moosa Jaleel ge thajuribaa | Mihaaru\nމޫސާ އަލީ ޖަލީލް: ނޮވެމްބަރު3ގެ ހަމަލާގައި ޓެރަރިސްޓުންނާ ދެކޮޅަށް، އެހެން ސިފައިންނާ އެކު ނުކުންނެވި\n03 ނޮވެމްބަރ 2018 - 11:25 34 comments\n"އެބައި މީހުންގެ ހަށިގަނޑާއި ފުރާނައިން އެ ގުރުބާންވީ ތިބާގެ ގައުމަށާއި ތިބާ އާއި ތިބާގެ ދަރިންގެ ހައްގުގައިކަން ތިބާ ދަންނާށެވެ."\nމިއީ ރައީސެއްގެ ވާހަކަކޮޅެއް ނޫނެވެ. މިއީ ޅެންވެރިއެއްގެ އެތުރުމެއް ނޫނެވެ. އަދި މިއީ ލިއުންތެރިޔެއްގެ ޖުމްލައެއް ވެސް ނޫން މެ އެވެ. މިއީ މީގެ 25 އަހަރު ކުރިން، އޭރުގެ ސަރުކާރު ވައްޓާލަން ދިވެހިންގެ ބަޔަކު ރާވައިގެން ސްރީ ލަންކާގެ ތަމަޅައިންގެ ޓެރަރިސްޓް ގްރޫޕެއްގެ ހަނގުރާމަވެރިން ރާއްޖެ އަށް ދިން ހަމަލާގައި، ގައުމުގެ ދިފާއުގައި ޖެހިލުމެއް ނެތި ޖިހާދުކުރެއްވި މޭޖާ ޖެނެރަލް (ރިޓަޔާޑް) މޫސާ އަލީ ޖަލީލްގެ ބަސްކޮޅެވެ.\n"އަޅުގަނޑު ބޭނުން މިތަންކޮޅު ދިވެހި ރައްޔިތުންނަށް ބުނެދޭން،" ނޮވެމްބަރު3ގެ ހަމަލާއާ ބެހޭ ގޮތުން އޭނާގެ އިންޓަވިއުއަކަށް އެދުމުން، މީގެ 20 އަހަރު ކުރިން، އޭނާ ލިއުއްވި "އެދުވަސް މާޒީވެ ދިޔަސް، އެ ހަނދާންތައް ފޮހެވިގެންނެއް ނުދެ އެވެ،" އަޅުގަނޑުމެންގެ އަތަށް ދެއްވަމުން ވިދާޅުވި އެވެ.\nފެނުނު ހުވަފެނުން އިތުރު ތައްޔާރުވުންތަކެއް!\nއެފަދަ ނުރައްކާތެރި ހަމަލާއެއްގައި ޝަހީދުވި ދިވެހިންނަށްޓަކައި މޫސާ ޖަލީލްގެ ހިތްޕުޅުގައި އޮތް ލޯތްބާއި ގަދަރަށް އައި ކުޑަ ވެސް އުނިކަމެއް، 25 އަހަރު ފަހުން ވެސް، ނުފެނުނެވެ. އެދުވަހު ސިފައިން ކުރި ހިތްވަރާއި އެހެން ދިވެހިން ދެއްކި ގައުމީ އެއްބައިވަންތަކަން މިއަދު ވެސް އޭނާ އަށް، އިއްޔެއެކޭ އެއްގޮތަށް، ފެނެ އެވެ.\nއޭރު ދިވެހި ސިފައިންގެ ތެރޭގައި އެކަހަލަ ހަނގުރާމައަކަށް ތަމްރީންވެފައި ތިބި މީހުންނެއް ނެތެވެ. އެކަމަކު ފަތިހު، ވެރިރަށުގެ މުޅި ހިމޭންކަން ނައްތާލި ބަޑީގެ ހަމަލާތަކާ އެކު، ސިފައިންގެ މައި މަރުކަޒުގައި ތިބި ދިވެހި ސިފައިން ވަގުތުން ރައްދު ދޭން ފެށި އެވެ. އޭގެ އެންމެ ކުރީގައި، އެންމެ ހަރަކާތްތެރިކޮށް އުޅުއްވި އެއް ބޭފުޅަކީ، ޓާސްކް ފޯސް އޮފިސަ އިން ޗާޖުގެ އެހީތެރިޔާގެ މަގާމުގައި ހުންނެވި ލެފްޓިނެންޓް މޫސާ ޖަލީލެވެ.\n"އަޅުގަނޑަށް ނިދިފައި އޮއްވައި، 04:10 ގައި ސިއްސައިގެން ގޮސް ހޭލެވުމުން އިވެމުން ދިޔަ އަޑުފައްގަނޑުން މިއީ ހުވަފެނެއް ނޫންކަން ޔަގީންކުރެވުނެވެ،" ބަޑީގެ އަޑަށް ތެދުވެންނެވުމާ އެކު އެންމެ ފުރަތަމަ ކުރެއްވުނު އިހުސާސް އޭނާ ލިއުއްވާފައިވެ އެވެ.\nހުވަފެނެއް ނޫންކަން ޔަގީނޭ ވިދާޅުވުމުގެ ބޭނުމަކީ، މާލެ އަށް ބަޔަކު އަރައި ސިފައިންގެ ވަށައިގެން ހަމަލާ ދޭ ހުވަފެނެއް އޭގެ ދެ މަހާއި ހަ މަސް ކުރިން މޫސާ ޖަލީލަށް ފެނިވަޑައިގެންފައިވުމެވެ. އެ ހުވަފެންތަކުން އޭނާގެ ސިކުނޑީގައި މަންޒަރުތަކެއް ސިފަކޮށްދިނެވެ. އެފަދަ ހަމަލާއެއް އަތުވެދާނެކަމުގެ އިންޒާރު އޭނާގެ ވިސްނުމުގައި ހަރުލާފައި ހުއްޓެވެ. އެހެންކަމުން އޭރު ސިންގަޕޫރުންނާއި އެމެރިކާ ފަދަ ގައުމުތަކުން ހޯއްދެވި އަސްކަރީ މުހިންމު ތަމްރީނުތަކުގެ ބޭނުންކުރެއްވި އެވެ. އެގޮތުން ޓާސްކް ފޯހުގެ ސިފައިންނަށް މައި މަރުކަޒުގަ އާއި ގިރިފުށީގައި އޭނާ ވަނީ، "ސިފައިންގެ ދިފާއުކުރާނެ ގޮތްތައް އިތުރަށް ބުނެދީ ލައިވް ފަޔަރިން އެކްސަސައިޒެއް ވެސް" ބާއްވައިފަ އެވެ.\nނޮވެމްބަރު3ގެ ހަމަލާ ދިން މީހުން މާލެ ގެނައި ދުވަހު ސިފައިންގެ ދޮށަށް އާންމުން އެއްވެފައި: ޖުމްލަ 19 ދިވެހިން ޝަހީދުވި\nނޮވެމްބަރު3ގައި ކުރިމަތިވީ އިންތިހާ އަށް ބޮޑު އަދި ނުރައްކާ ހަމަލާއެކެވެ. އެކަހަލަ ދަނޑިވަޅެއްގައި، މުޅި ސިފައިންގެ ވަށައިގެން ހަމަލާތައް ދެމުން ދިޔަ އިރު، ދިވެހި ސިފައިން ވެސް ދޫނުކޮށް ރައްދުދިނީ، ލިބިފައި ހުރި ކުޑަ ތަމްރީނާ އެކު ވެސް، ދުޝްމަނުން މާޔޫސްވާ މިންވަރަކަށެވެ. ސިފައިންގެ އަށް ވަނުމަށް އެމީހުން ކުރި ހުރިހާ މަސައްކަތެއް ނާކާމިޔާބުކޮށްލި އެވެ. އޭގެ ތެރެއިން އެންމެ ބޮޑު މަސައްކަތަކީ، ސިފައިންގެ ހުޅަނގު ދެކުނު ފާރުގެ ބައެއް ގޮއްވާލައިގެން ވަންނަން އުޅުނު ވަގުތު އެތަން ހަމަ އެވަގުތު ކަވަރުކުރުމެވެ. މިހާރު ނޮވެމްބަރު3ގެ ރަމްޒީ ބިނާ އިން އެ ފެންނަނީ އެތަން ގޮއްވާލާފައި ހުރި ގޮތެވެ.\n"ވަރަށް ބާރަށް ސިފައިންގެ ހުޅަނގު ދެކުނު ކަނާ ދިމާލުން ދެ ފަހަރަށް އެއްޗެއް ގޮވި އަޑު އިވުމާ އެކު ބަޔާންކުރަން ނޭނގޭ ފަދަ އޮލަ ދުންގަނޑެއް އެ ދިމާލުން ފެނުނެވެ. ވަގުތުން އަތުގައި އޮތް އޭ.ކޭ 47 ން ގޮއްވާލި ބާގަނޑަށް ބަޑި ޖަހަން ފެށީމެވެ،" މޫސާ ޖަލީލް ލިއުއްވާފައިވެ އެވެ.\nސިފައިންގެ ބަޑި ގުދަން ގޭޓް ކަވަރުކުރަން ބަހައްޓާފައި ހުރި ޖީ.ޕީ.އެމް.ޖީ އެ ބާގަނޑަށް އަމާޒުކޮށް ހަމަލާދޭން އޭނާ އަމުރުކުރެއްވުމުން ސިފައިންގެ ދެ މީހަކު އެ ބޮޑު ބަޑީގެ ވަޒަންތައް އެ ދިމާލަށް ދޫކޮށްލި އެވެ. އޭގެ ނަތީޖާ އަކީ، ތަމަޅަ ހަނގުރާމަވެރިންނަށް ސިފައިންގެ އަށް ނުވަދެވި، ބާގަނޑުން ބޭރުވި ހަމަލާގައި، ބުރު ކައިރި އަށް އޭގެ ތެރެއިން ދެ މީހަކު މަރުވެގެން ވެއްޓުމެވެ.\nސިފައިންގެ ތެރޭގައި އޭރު ހުންނެވި އެންމެ އިސް ވެރިޔަކީ މޭޖާ މުހައްމަދު ޒާހިރެވެ. މޫސާ ޖަލީލް ލިއުއްވާފައިވާ ގޮތުގައި ޒާހިރުގެ މަސައްކަތް އެދުވަހު ވަރަށް ބޮޑެވެ. ސިފައިންގެ އިސް އެހެން އޮފިސަރުންގެ އިރުޝާދު ވެސް ގަބޫލުކުރައްވަމުން، ޒާހިރު ގެންދެވީ އެވަގުތު ސިފައިން ލައްވައި ކުރުވޭނެ އެންމެ ބޮޑަކަށް ގައުމުގެ ދިފާއުގައި ޖިހާދަށް ރުކުރުވާލައްވަމުންނެވެ. މޫސާ ޖަލީލްގެ މަސައްކަތަކަށް ވެފައި އޮތީ އެންމެ ފަސޭހައިން ދުޝްމަނުންނަށް ސިފައިންގެ އަށް ވަދެވިދާނެ ހިސާބުތަކުގައި ސިފައިން ބޭތިއްބުމެވެ. މުޅި ސިފައިންގެ ތެރޭގައި އޭނާ، އެހެން ބައެއް އޮފިސަރުންނާ އެކު، ހަމަލާ ދެމުން، އިތުރަށް ދޭނެ ހަމަލާތަކާ މެދު މަޝްވަރާކުރައްވާ އަދި ރާވާރޭވުންތަކުގައި ބައިވެރިވެވަޑައިގަންނަވަމުން ގެންދެވި އިރު، އެންމެ ފުރަތަމަ ހަމަލާތަކުގައި، އޭނާގެ ވާތު ފައި އޮތީ ޒަޚަމް ވެސް ވެފަ އެވެ. އެކަމަކު ފައި ބެންޑޭޖްކޮށްގެން އޭނާ ހުންނެވީ ޖިހާދުގެ ފުރަތަމަ ސަފުގަ އެވެ.\nކޮންމެވެސް ބަޔަކު ބޭރަށް ނުކުންނަން ޖެހޭ\nމޫސާ ޖަލީލް ގަބޫލުކުރެއްވި ގޮތުގައި ސިފައިންގެ މަރުކަޒުގައި ތާށިވެގެން އެންމެން ތިބުމަށް ވުރެ ކޮންމެވެސް ބަޔަކު ބޭރަށް ނުކުންނަން ޖެހެ އެވެ. އެގޮތަށް އޭނާގެ ޚިޔާލު އައީ އެދުވަހުގެ ހެނދުނު 08:30 ހާ އިރު އެވެ. އޭނާ ދެކެވަޑައިގެންނެވި ގޮތުގައި ސިފައިންގެ ވެރިޔާ އަދި ރައީސް މައުމޫން އަބްދުލްގައްޔޫމާއި ސިފައިންގެ ވެރިޔާގެ ނައިބު އިލްޔާސް އިބްރާހިމް އަތުލައިގަންނަން ޓެރަރިސްޓުން އުޅޭނެ އެވެ. (އެކަމަކު ހަމަލާ ދިން މީހުން ގަބޫލުކޮށްގެން ތިބީ ރައީސް މައުމޫން ވީ ރާއްޖެ އިން ބޭރުގައި ކަމަށެވެ. އެހެންކަމުން އެމީހުން އަތުލަން އުޅުނީ ހަމައެކަނި އިލްޔާސް އެވެ. އިލްޔާސް އުޅުއްވި ގޭގެ ފާރުމަތިން ފުންމާލައްވައިގެން އޭނާ ފިއްލެވި އެވެ.)\nއެންމެ އިސް ދެ ވެރިން އަތުލައިގަންނަ ހާލަތެއްގައި، ސިފައިންނަށާއި އާންމުންނަށް ވެސް ވަރަށް ނުރައްކާވެ، މުޅި މަސްރަހު ބަދަލުވެދާނެ ކަމަށް ލަފާކުރެއްވި ކަމަށް މޫސާ ޖަލީލް ވިދާޅުވި އެވެ. އެހެންވެ ކޮންމެހެން ވެސް ސިފައިންގެ ބަޔަކު ބޭރަށް ނުކުންނަން ޖެހޭނެ ކަމަށް އޭނާ ގަބޫލުކުރެއްވި އެވެ. އަދި މުހަންމަދު ޒާހިރު ވެސް އެގޮތަށް ނިންމަވާ، ސިފައިންގެ މައި ގޭޓުން ބަހެއްގައި ބަޔަކު ނެރެން ހުއްދަ ދެއްވި އެވެ. އެކަމަށް އެންމެ ފުރަތަމަ ވޮލަންޓިއަކުރެއްވީ މޫސާ ޖަލީލެވެ. އެކަމަކު ދުޝްމަނުން ދޭ ހަމަލާތަކަށް ބަލާއިރު ބަހެއްގައި ނުކުތުމުގެ ނުރައްކާ ބޮޑުކަން އޭނާ ވެސް ގަބޫލުކުރެއްވި އެވެ.\nއެކަމެއް ނުވި އެވެ. ސިފައިންގެ ދަގަނޑު ދޮރު، ޓެރަރިސްޓުންގެ ހަމަލާތަކުގައި ހުރީ ތާށިވެފަ އެވެ. އަދި ސިފައިންގެ ތެރެއިން ބަޔަކު ނުކުންނަން އުޅޭކަމުގެ ހަރަކާތްތައް، މައި ދޮރާ ދިމާލުން، މިހާރު ފުލުސް އޮފީހުގެ މައި މަރުކަޒު ކައިރީގައި ތިބި ތަމަޅައިންނަށް ފާހަގަކުރެވުނެވެ. އެހެންވެ ދޮރަށް އަމާޒުކޮށް ދިން ހަމަލާތައް ވަރުގަދަކުރި އެވެ.\nއެންމެ ފަހުން އެގޮތަށް ނުކުމެވޭނެ ފުރުސަތު ނުލިބުމުން ދެން ނިންމީ ފައި މަގުގައި ނުކުންނާށެވެ. އެކަމަށް ސިފައިންގެ އިތުރު 10 މީހަކު ވޮލަންޓިއަކުރި އެވެ. އެމީހުންނާ އެކު މޫސާ ޖަލީލް ފުރަތަމަ މަސައްކަތްކުރެއްވީ މައި ދޮރުން ނުކުމެވޭތޯ އެވެ. އެކަމަކު ހަމަލާތައް ވަރުގަދަކަމުން ދިވެހި 11 ސިފައިން ދުއްވައިގަތީ، އޭރު ގާޒީ ބިންޑިންގެ ކުރިމައްޗަށް ވާ ގޮތަށް ހުރި ދޮރުން ނުކުންނާށެވެ. ސިފައިންގެއަށް ހަމަލާ ދޭން ޓެރަރިސްޓުންގެ ބަޔަކު، ގާޒީ ބިލްޑިން އާއި ރައީސް އޮފީހުގެ ދެމެދުގައި އޮތް ގޯޅިގަނޑުގައި، ގާޒީ ބިލްޑުގެ ފާރާ ނިވާވެގެން ފަތިހުއްސުރެ ތިއްބެވެ. އެހެންކަމުން ބޭރަށް ނުކުންނަ އިރު އެދިމާއަށް ހަމަލާ ދެމުން ގެންދިއުމަށް މޫސާ ޖަލީލް ހުރިހާ ބައިވެރިންނަށް އަމުރުކުރެއްވި އެވެ. އެންމެ ފުރަތަމަ ނުކުންނެވީ އޭނާ އެވެ.\nނޮވެމްބަރު3ގެ ހަމަލާ ނާކާމިޔާބުވުމުން ޓެރަރިސްޓުން ފިލަންވެގެން ދަތުރުކުރި ޕްރޮގްރެސް ލައިޓް އަށް އިންޑިއަ ސިފައިން ހަމަލާދެނީ\n"މާތްކަލާނގެ ކިބަފުޅަށް ވަކީލުކޮށް، ދިވެހި ރައްޔިތުންގެ ހައްގުގައި އެބައި މީހުން ދިފާއުކުރެވޭތޯ، ހަމަލާ ދީދީ ތިބި ދުޝްމަނުންގެ ކުރިމައްޗަށް ނުކުތީމެވެ. ހަމަ ނުކުތުމާ އެއްކޮށް ދުޝްމަނުން ހަމަލާ ދޭން ފެށި އެވެ. ރައްދު ހަމަލާ ވަގުތުން ދިނީމެވެ. މިގޮތުން އަޅުގަނޑުމެން ހަމަލާ ދިނުމުން ދުޝްމަނުން އެމީހުން ތިބި މަގާމުތަކުން ފަހަތަށް ޖެހުނެވެ. ފަހަތަށް ޖެހި އެ ސަރަހައްދުން ދުޝްމިނުންގެ ބާރު ކަނޑުވާލެވުނެވެ."\nނަމަވެސް މި ނުކުތުމުގެ ތެރޭގައި ހުރަވީ ބިލްޑިންގުގެ ހުޅަނގުން ސިފައިންގެ ކަންމައްޗަށް އޭގެ ތެރެއިން ޕްރައިވެޓް މުހައްމަދު ހަސަން، ސ. މަރަދޫ ފޭދޫ، ނިތުބަންޑިން އާއި ލާންސްކޯޕްރަލް އާދަމް ނަސީރު، މާލެ، ޝޭޑީ ވިލާ އަދި ޕްރައިވެޓް މުހައްމަދު އިބްރާހިމް (މެކާނޯ) ހއ. މޮޅަދޫ އަނބުގަސްދޮށުގެ، ޝަހީދުވި އެވެ.\nއަނެއް އަށް މީހުން ގޮސް ވަދެ ތިބީ ހުކުރު މިސްކިތު ސަރަހައްދުގަ އެވެ. އެކަމަކު ސިފައިންގެ އިން ނުކުމެގެން ދުވެފައި ދިޔަ އިރު އޭގެ ތެރެއިން އެކެއްގެ އަތުގައި އޮތް ބަޑި ވެއްޓުނެވެ. އެހެންވެ އޭނާ އަށް އެނބުރި ސިފައިންގެ އަށް ދާން ނުކެރޭނެ ކަމަށް ބުނުމުން އޭނާގެ އަތުގައި ހުރި މެގަޒިންތައް ހިފައިގެން އަނެއް ހަތް މީހުން، ސިފައިންގެ އަށް ވަނީ ގަޑިއެއްހާ އިރު ބޭރުގައި ހޭދަކޮށްފަ އެވެ.\nނޮވެމްބަރު3ގައި އެގޮތަށް ބޭރަށް ނުކުތުމާއި އަދި ބަހުގައި ބޭރަށް ނުކުންނަން އުޅުމަކީ ވަރަށް ގޯސް ފިޔަވަޅެއް ކަމަށް ބުނެ ބައެއް މީހުން މޫސާ ޖަލީލްމެންނަށް މިހާރު ވެސް ފާޑުކިޔަ އެވެ. އެކަމަކު އެދުވަހުގެ ހާލަތު އޮތް ގޮތުން ކޮންމެވެސް ހިސާބަކުން، ސިފައިންގެ ބޭރުގައި ކަން ހިނގަމުން ދިޔަ ގޮތް ދެނެގަތުމަކީ، އެއްކޮޅުން ބަލާއިރު، އެ ދަނޑިވަޅު ކުރަން ޖެހޭ ކަމެއް ކަމަށް އޭނާ ގަބޫލުކުރައްވަ އެވެ. އަދި މިހާރު ވެސް އޭނާ ހުންނެވީ އެގޮތުގަ އެވެ.\nދިވެހި ސިފައިންގެ އެންމެ ބޮޑު ޖިހާދު\nހ. ހާޖަރާގޭ އަބްދުﷲ ލުތުފީ އާއި ސ. ހިތަދޫ ސަގަރު، އަހުމަދު ނާސިރު އިސްކޮށް ތިބެގެން ތަމަޅައިންގެ 80 ވަރަކަށް ޓެރަރިސްޓުންނާ އެކު މާލެ އެރީ ނޮވެމްބަރު 3، 1988 ގެ ފަތިހު، ސްރީ ލަންކާ އިން ކަނޑުމަގުން އައި ދެ ބޯޓެއްގަ އެވެ. މައުމޫން ސަރުކާރު ބަދަލުކޮށްލުމުގެ މި ރޭވުމުގައި ލުތުފީ އާއި ނާސިރަށް ދިވެހިންގެ އެހެން ބައެއް މީހުންގެ އެހީތެރިކަން ވެސް ލިބުނެވެ. ހަމަލާގައި ސިފައިންގެ އަށް މީހަކާއި އާންމުންގެ 11 މީހަކު ޝަހީދުވި އެވެ. އާންމުންގެ ތެރެއިން ބައެއް މީހުން ޝަހީދުވީ، ޓެރަރިސްޓުން ފިލަންވެގެން "ޕްރޮގްރެސް ލައިޓް" އާގު ބޯޓުގައި ދަނިކޮށް އިންޑިއާ ސިފައިން ދިން ހަމަލާތަކުގަ އެވެ. އެ ހަމަލާތަކުގައި އެ ބޯޓު ވެސް ފެތުނެވެ.\nމިއަދު އެ ބިރުވެރި އަދި ލޭއޮހޮރުވުން ބޮޑު ހަމަލާގެ ހަނދާންތައް ގިނަ ބަޔަކު ނެތަސް ނޮވެމްބަރު 3، 1988 އަކީ ރާއްޖޭގެ މިފަހުގެ ތާރީޚުގައި ސިފައިން ކުރި އެންމެ ބޮޑު ޖިހާދެވެ. އެއީ އެއްވެސް މީހަކަށް، އެއްވެސް ސުވާލެއް އުފެއްދެން ނެތްހާ ސާފުކޮށް އޮތް ކަމެކެވެ. އެ ދުވަހު ދިވެހި ސިފައިން ކުރި ހިތްވަރުގެ އަގުވަޒަންކުރަން، މިހާރުގެ ސިޔާސީ ޚިޔާލު ތަފާތުވުމުގައި ބައެއް މީހުން ބޭނުން ނުވިޔަސް އެ ޖިހާދާ މެދު، ދިވެހިން އިއްޔެ ވެސް، މިއަދު ވެސް އަދި މާދަމާ ވެސް ފަޚުރުވެރިވާން ޖެހޭނެ އެވެ. އެ ދުވަސް ދުށް ދިވެހިން އޭރު އޮއްސާލި ގައުމީ ރޫހާއި އެއްބައިވަންތަކަމާއި ހަމަލާގައި ބައިވެރިވި މީހުން ދެކެ އައި ރުޅިވެރިކަން ތާރީޚުގައި ލިއެފައިވެ އެވެ.\nނޮވެމްބަރު3ގެ ދިރިހުރި އެންމެ ބޮޑު އެއް ބަތަލަކީ ގައިމު ވެސް މޫސާ ޖަލީލެވެ. އޭނާގެ އިތުރުން ވެސް އެތައް އޮފިސަރުންނަކާއި ސިފައިންގެ އެތައް ބަޔަކު މާޒީ އަށް ވަދެފައި ވަނީ ގައުމީ ބަތަލުންގެ ގޮތުގަ އެވެ. ޝަހީދުވި ސިފައިންގެ ހަނދާން ދުވަހަކު ވެސް ފޮހޮވިގެން ނުދާނެ އެވެ.\nމޫސާ ޖަލީލް ލިއުއްވާފައި ވަނީ ހަމަ ރަނގަޅަށެވެ.\nމިއަދުގެ ދިވެހި ރައްޔިތުން އެކަން ހަމަ ވަރަށް ރަނގަޅަށް ދަންނަން ޖެހޭނެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ތާރީހް ޓެރަރިޒަމް އަބްދުﷲ ލުތުފީ ނޮވެމްބަރު3ބަޣާވާތް ނަސްރުގެ ދުވަސް ބަޣާވާތް ޓެރަރިސްޓް ހަމަލާ ސަގަރު ނާސިރު\nރާއްޖޭގެ "އޮޕަރޭޝަން ކެކްޓަސް" ގެ ފިލްމުގައި ޝާހިދު


SunOnline: Qatar autopsy aaibehey qaanoon: Tagneen kurumuge namoonaeh\nޤަޠަރުގެ އޮޓޮޕްސީ އާބެހޭ ޤާނޫނު: ތަޤްނީނު ކުރުމުގެ ނަމޫނާއެއް\nއަބްދުﷲ އަޙްމަދު 24 Dec 2021, 12:21\nމުޅި ޤަޠަރަށް ފޮރެންސިކް ޕެތޮލޮޖީ ޚިދުމަތް ފޯރުކޮށްދޭ ޞިއްޙީ ޚިދުމަތުގެ މުއައްސަސާ ކަމަށްވާ ޙަމަދު ޖެނެރަލް ހޮސްޕިޓަލް --\nޤަލްފުގެ ޤައުމެއް ކަމުގައިވާ ޤަޠަރަކީ ގާތްގަނޑަކަށް3ލިމިޔަން މީހުންގެ އަބާދީއެއް ދިރިއުޅޭ ޤައުމެކެވެ. ޤަޠަރުގެ އަޞްލު ރައްޔިތުންގެ ނިސްބަތަކީ މިދެންނެވި ޢަަދަދުގެ 15 ވަރަކަށް ޕަސެންޓެވެ. ބޮޑު ނިސްބަތަކީ ބޭރު މީހުންނެވެ. ޤަޠަރަކީ އިސްލާމީ ޢަރަބި ޤައުމެއް ކަމުން، އެ ޤައުމުގެ ޤާނޫނު ތަކާއި، ދިރިއުޅުމުގެ އެންމެހައި ކަންކަން ބިނާވެފައިވަނީ، އިސްލާމީ އުޞޫލުތަކުގެ މައްޗަށެވެ. އަދި ޤާނޫނު ތަކާއި ޤަވާއިދު ތަކުގެ މަޞްދަރަކީ އިސްލާމީ ޝަރީޢަތުގެ މަޞްދަރެވެ.\nޤަޠަރުގެ ޓާޝަރީ ހޮސްޕިޓަލެއް ކަމުގައިވާ ޙަމަދު ޖެނެރަލް ހޮސްޕިޓަލަކީ މުޅި ޤައުމަށް ފޯރުކޮށްދެވޭ ފޮރެންސިކް ޕެތޮލޮޖީ ޚިދުމަތް ފޯރުކޮށްދޭ ޞިއްޙީ ޚިދުމަތުގެ މުއައްސަސާއެވެ. ތަހުޒީބު ޤައުމުތަކުގައި ފޮރެންސިކް ޕެތޮލޮޖީގެ ޚިދުމަތަކީ މަރުގެ ތަޙްޤީޤު ކުރުމުގެ ނިޒާމަށް ކޮންމެހެން ލާޒިމް ޚިދުމަތެކެވެ. އެހެންކަމުން ޤަޠަރުގެ ޤާނޫނުތައް ލާޒިމް ކުރާ ގޮތުގައި، ފޮރެންސިކް ނުވަތަ މެޑިކޯ-ލީގަލް ޕޯސްޓް މޯޓަމް ހަދަންޖެހޭ އެންމެހައި މައްސަލަތައް ފުލުހުން ތަޙްޤީޤު ކުރަންޖެހެއެވެ.\nޤަޠަރުގެ އޮޓޮޕްސީ ޤާނޫނުގެ މާއްދާތަކަށް ނަޒަރު ހިންގާއިރު، ފެންނަނީ ޖުމްލަ ގޮތެއްގައި މިފަދަ ޤާނޫނެއްގައި ހުންނަން ޖެހޭ މައިގަނޑު އަސާސް ތަކާއި އުޞޫލުތައް ޝާމިލް، ބާރަ މާއްދާގެ މައްޗަށް އެކުލެވޭ ކުޑަ ޤާނޫނެއްގެ ގޮތުގައެވެ. މިގޮތުން ޖިނާއީ ތަޙްޤީގަކަށް ނުވަތަ ބައްޔެއް ދެނެގަތުމަށް ނުވަތަ ތަޢުލީމީ މަޤްޞަދަށްޓަކައި ނޫން ޙާލަތެއްގައި މައްޔިތާގެ ހަށިގަނޑު ފަޅައިގެން ބެލުމަކީ ނުވަތަ އޮޓޮޕްސީ ހެދުމަކީ މި ޤާނޫނުގައި މަނާކަމެކެވެ. މިއިން ކަމެއް ކުރަންވާނީ މީހަކު މަރުވެއްޖެކަން ކަށަވަރު ކުރުމަށްފަހު މިޤާނޫނުގައި ކަނޑައެޅިފައިވާ ހަމަތަކުގެ މަތިންނެވެ. މަރުވުން ކަމަށް މިޤާނޫނު ބުނެފައި ވަނީ، އިންސާނާގެ ހަށިގަނޑުގެ އެންމެހާ ގުނަވަންތަކުގެ ވިންދާއި މަސައްކަތްކުރުން އެކީއެކަށް ދާއިމަށް ހުއްޓުމަށެވެ.\nޖިނާއީ ތަޙްޤީގުތަށް މައްޔިތާގެ ހަށިގަނޑު ފަޅައިގެން ބަލައި ތަޙުޤީގު ކުރެވެނީ ދެޙާލަތެއްގައެވެ. އެއީ، ޖިނާއީ މަރުގައި ތުހުމަތެއް އެކުލެވިގެންވުން ނުވަތަ ކުށަކަށް އަރައިގަންނަން އުޅުމުގެ ތެރޭގައި ނުވަތަ ކުށަކަށް އަރައިގަތުމުގެ ސަބަބުން މީހަކު މަރުވުމުންނެވެ. މިދެންނެވި ދެޙާލަތުގައި އޮޓޮޕްސީ ނުވަތަ ހަށިގަނޑު ފަޅައިގެން ބަލައި ތަޙްޤީގު ކުރާނީ ފޮރެންސިކް ޕެތޮލޮޖިސްޓެވެ. އެއީ ތަޙްޤީގު ކުރާ ފަރާތުގެ އެދުމުގެ މަތިންނެވެ. މިޙާލަތްތަކުގައި އޮޓޮޕްސީ ނުވަތަ ހަށިގަނޑު ފަޅައިގެން ބަލައި ތަޙްޤީގު ކުރުމަށްޓަކައި މައްޔިތާގެ ވާރިޘުންގެ ރުހުން ބޭނުމެއް ނުވެއެވެ. މިއުޞޫލަކީ، އޮޓޮޕްސީ ހެދުމަށް ކުރިމަތިވާ ވަރަށް ގިނަ ގޮންޖެހުންތަކުން ދުރުކުރުމަށް ބޭނުންތެރި އުޞޫލެއްކަމަށް ފަންނީ ފަރާތްތަކުން ދެކެއެވެ.\nބަލިމަޑުކަމެއް ގެ އަޞްލު ދެނެގަތުމަށްޓަކައި، އޮޓޮޕްސީ ނުވަތަ ހަށިގަނޑު ފަޅައިގެން ބަލައި ތަޙްޤީގު ކުރަނީ ކުލިނިކަލް، ލެބޯރޓްރީ، ރޭޑިއޯލޮޖީ ފަދަ ވަސީލަތަކުން ވެސް މަރުވި ބަލި ނުވަތަ ސަބަބު ދެނެނުގަނެވޭ ޙާލަތުގައެވެ. މިޙާލަތުގައި ހޮސްޕިޓަލުގެ މެޑިކަލް ޑިރެކްޓަރާއި، މައްޔިތާގެ ވާރިޘުންގެ ރުހުން ބޭނުންވެއެވެ. ނަމަވެސް ޢާއްމު ވަމުންދާ ބަލިމަޑުކަމަކުން ޢާއްމު ރައްޔިތުން ސަލާމަތް ކުރުމަށްޓަކައި، ޞިއްޙަތާއިބެހޭ ވަޒީރު ނުވަތަ ވަޒީރު ކަނޑައަޅާފައިވާ ފަރާތެއްގެ ނިންމުމުގެ މަތިން، މައްޔިތެއްގެ އޮޓޮޕްސީ ނުވަތަ ހަށިގަނޑު ފަޅައިގެން ބަލައި ތަޙްޤީގު ކުރުވިދާނެއެވެ. މިޙާލަތުގައި މައްޔިތާގެ ވާރިޘުންގެ ރުހުން ހޯދަން ބޭނުން ނުވެއެވެ.\nތަޢުލީމީ މަޤްޞަދަށްޓަކައި އޮޓޮޕްސީ ހަދާނީ ބޭސްފަރުވާގެ މަތީ ތަޢުލީމު އުގަންނައިދޭ ކޮލެޖް ނުވަތަ ފެކަލްޓީ ނުވަތަ މަދަރުސާއެއްގައި އެކަމަށް ޚާއްޞަ ކުރެވިފައިވާ ފަރާތުންނެވެ. އަދި ދަރިވަރަކު އޮޓޮޕްސީ ހަދާނަމަ ހަދަނީ އުގަންނައިދޭ ފަރާތެއްގެ ބެލުމުގެ ދަށުންނެވެ. އަންނަނިވި ޙާލަތްތައް ފިޔަވައި އެހެން ޙާލަތެއްގައި ތަޢުލީމީ މަޤްޞަދަށްޓަކައި އޮޓޮޕްސީ ނުހެދެއެވެ. އެއީ، އޭނާ ނިޔާވުމުގެ ކުރިން ލިޔުމުން އޮޓޮޕްސީ ހެދުމަށް އިޤުރާރުވެވިފައިވުން ނުވަތަ ކޯޓު އަމުރެއް އޮތުމާ އެކު، ވާރިޡުންގެ ރުހުން ލިބިފައިވުން ނުވަތަ ކޯޓުގެ އަމުރެއް އޮތުމާ އެކު މީހާގެ ވަނަވަރު ނޭގޭ މީހަަކަށްވުން ނުވަތަ ވާރިޘަކު ހުރިކަން ނޭގުމެވެ. ނަމަވެސް އޭނާ މަރުވުމުގެ ކުރިން އެއްވެސް ޙާލަތެއްގައި އޮޓޮޕްސީ ނެހެދުމަށް ވަޞިއްޔަތް ކޮށްފައިވާނަމަ، އެމައްޔިތާގެ އޮޓޮޕްސީ މިޤާނޫގެ ދަށުން ނުހެދޭނެއެވެ.\nމައްޔިތާގެ ހަށިގަނޑު ގަނެ ވިއްކުމަކީ ޤާނޫނުގައި މަނާކަމެކެވެ. އަދި ބަޔާންކުރާ ޙާލަތްތައް ފިޔަވައި އެހެން ޙާލަތްތަކުގައި އޮޓޮޕްސީ ހަދަނީ އަންހެން މައްޔިތެއްނަމަ، އެކަމަށް ޚާއްޞަ ކުރެވިފައިވަ އަންހެނެކެވެ. އެއީ، ތަޢުލީމީ މަޤްޞަދެއްގައި އޮޓޮޕްސީ ހެދުން ނުވަތަ ޟަރޫރީ ޙާލަތެއް މެެދުވެރިވުން ނުވަތަ އެކަމަށް ޚާއްޞަ އަންހެން ބޭފުޅަކު ނެތުމެވެ.\nއޮޓޮޕްސީ ހެދުމުގައި ޢަމަލު ކުރަނީ ޤާނޫނާއި އިސްލާމީ ޝަރީޢަތުގެ ޙުކުމްތަކާއި، ޤާނޫނު ތަންފީޛުކުރާ ވުޒާރާއިން ކަނޑައަޅާ އުޞޫލްތަކުގެ މަތިންނެވެ. އޮޓޮޕްސީ ހަދަނީ ކަމާއިބެހޭ ވުޒާރާއިން ހުއްދަދީ ކަނޑައަޅާފައިވާ ތަންތަނުގައި އެވުޒާރާއިން ކަނޑައަޅާ ޝަރުތުތަކާއި އުޞޫލުތަކުގެ މަތިންނެވެ.\nއެހެން ޤާނުނެއްގައި އެހެންގޮތަކަށް ބަޔާންކޮށްފައި ނުވާހާހިނދަކު، އެ ޤާނޫނުގެ6ވަނަ މާއްދާއާއި ޚީލާފްވާމީހެއްގެ އަދަބަކީ،5އަހަރު ދުވަހަށްވުރެ އިތުރުނުވާ މުއްދަތައް ޖަލަށް ލުމާއިއެކު، ދިހަ ހާސް ރިޔާލުން ޖޫރިމަނާ ކުރުން ނުވަތަ ދެންނެވުނު ދެ އަދަބުން ކުރެ އެއް އަދަބެއް ދިނުމެވެ. މި ޤާނޫނުގެ (2)، (3)، (4)، (5) އަދި (7) މިއިން މާއްދާ އަކާއި ޚިލާފުވާ މީހެއްގެ އަދަބަކީ، 1 އަހަރަށް ވުރެ ދިގުނުވާ މުއްދަތަކަށް ޖަލަށް ލުމާއިއެކު، ދިހަ ހާސް ރިޔާލުން ޖޫރިމަނާ ކުރުން ނުވަތަ މި ދެ އަދަބުން ކުރެ އަދަބެއް ދިނުމެވެ. މަތީގައި ބަޔާން ކުރެވުނު އެންމެހައި ޙާލަތްތަކުގައިވެސް ޤާނޫނާއި ޚިލާފުވި ފަރާތުގެ ލައިސަންސް އޭނާއަށް ކަނޑައެޅި ޖަލު ޙުކުމުގެ ދެ ގުނައަށް ވުރެ އިތުރުނުވާ މުއްދަތަކަށް ހިފެހެއްޓިދާނެއެވެ.\nމިޤާނޫނުގެ މަގުޞަދައްޓަކައި އެކުލަވާލަންޖެހޭ ޤަވާއިދުތަކާއި އުޞޫލްތައް ކަނޑައެޅުމުގެ އިޚްތިޔާރު މިނިސްޓަރަށް ލިބިގެންވެއެވެ. މިޤާނޫނު ތަންފީޛުކުރުމަށްޓަކައި، ކަމާގުޅުންހުރި އެންމެހައި އިދާރާ ތަކުންނާއި މުއައްސަސާ ތަކުން އެއްބާރުލުންދީ މިޤާނޫނަށް ޢަމަލު ކުރަން ލާޒިމު ކޮށްފައި ވެއެވެ.\nފިޤްހީ ޤަވާޢިދުތަކުގެ މައްޗަށް އިސްތިންބާޠުކޮށް އޮޓޮޕްސީ ހެދުމަށް ބޭނުންވާ ޙާލަތްތަކާއި، ޙުކުމްތަކާއި، ޢަމަލުކުރުމުގައި ތަބަޢަވާންޖެހޭ އުޞޫލުތައް ޢިލްމުވެރިން ވަނީ ކަނޑައަޅުއްވާ ފައެވެ. މިގޮތުން ޖިނާއީ ތަޙްޤީޤުކުރުމަށާއި، ބަލިމަނޑުކަމެއްގެ ބަލި ދެނެގަތުމަށާއި، ތަޢުލީމީ މަޤްޞަދަށްޓަކައި އަދި ޢާއްމު މަޞްލަޙަތު ޙިމާޔަތްކޮށް އިސްލާމީ ޝަރީޢަތުގެ މަޤްޞަދުތައް ޤާއިމްކުރުމަށްޓަކައި އޮޓޮޕްސީ ހެދުން ޢިލްމުވެރިންވަނީ ހުއްދަ ކުރައްވާފައެވެ. ނަމަވެސް، މުސްލިމުން ފަދައިން އެހެން ދީން ތަކުގެ މީހުންގެ ތެރޭގައިވެސް އިހުޒަމާނުގައި އަދި މިއަދުވެސް ގިނަ ގައުމުތަކުގައި އޮޓޮޕްސީ ހެދުމުގައި ޢަމަލަކުރާ ގޮތުން އޮޓޮޕްސީ ހެދުމަށް ބައެއް ޙާލަތްތަކުގައި މީހުން ދެކޮޅުހަދައެވެ. މިދެންނެވި ސަބަބުގެ އިތުރުން މެޑިކަލް އެތިކްސްގެ އަސާސްތަކާއި، ޖިނާއީ އިޖްރާއަތްތައް ފުށުއެރުމާއި، ގިނަ ވަގުތު ތަކެއް މިކަމުގައި ހޭދަވެ މައްޔިތާ ވަޅުނުލެވި ނަފްސާނީ ބުރަ ޙާލަތެއްގައި ޢާއިލާގެ މީހުން ތިބެންޖެހުމަކީ އިހުޒަމާނުގައި އޮޓޮޕްސީ ހަދާ ގޮތަށް މިޒަމާނުގައި އޮޓޮޕްސީ ހެދުމަށް ދެކޮޅުހަދާ މައިގަނޑު ސަބަބެވެ.\n2003 ވަނަ އަހަރު ފާސްކުރެވުނު ޤަޠަރުގެ އޮޓޮޕްސީ ޤާނޫނު ލާޒިމުކުރާ ގޮތުގައި، މިނިސްޓްރީ އޮފް ޕަބްލިކް ހެލްތް ނުވަތަ ޙަމަދު ޖެނެރަލް ހޮސްޕިޓަލުން ޢައްޔަން ކުރާ ޑޮކްޓަރުންގެ މައްޗަށް ފޮރެންސިކް ޕެތޮލޮޖީ ޚިދުމަތް ފޯރުކޮށްދިނުމުގެ ޒިންމާ އޮވެއެވެ. ނަމަވެސް ފާހަގަ ކުރެވިފައިވާ ގޮތުގައި، ޤާނޫނު ތަންފީޒު ކުރުމުގައި ފުލުހުން އިސްނެގުމުގެ ސަބަބުން ޚިދުމަތް ފޯރުކޮށް ދިނުމުގައި ހިފަހައްޓަންޖެހޭ މިންގަނޑުތައް އެންމެ އެކަށޭނެ ގޮތުގައި ނުހިފެހެއްޓުމާއި، ޤާނޫނު ނާޖާއިޒު ގޮތުގައި ބޭނުން ކުރުމުގެ ފުރުޞަތު އޮންނާތީ، މިކަންކަން ފާހަގަ ކުރެވިފައިވެއެވެ. އަދި ޤާނޫނު ހިންގުމާއި ތަންފީޒު ކުރުމުގެ އިސް ދައުރު ހެލްތު މިނިސްޓްރީން އުފުލުމަށް ބާރު އަޅާފައިވެއެވެ.\nޢާއްމު އުޞޫލެއްގެ ގޮތުން ޕެތޮލޮޖިސްޓުން ތިން ބާވަތެއްގެ އޮޓޮޕްސީ ހަދަން ޖެހެއެވެ. އެއީ، ކްލިނިކަލް ނުވަތަ އެކަޑަމިކް ނުވަތަ ހޮސްޕިޓަލް ޕޯސްޓް މޯޓަމް އާއި، ފޮރެންސިކް ނުވަތަ މެޑިކޯ-ލީގަލް އޮޓޮޕްސީ އާއި، ތެރަޕިއުޓިކް އޮޓޮޕްސީއެވެ. ފަހުން މިދެންނެވުނު ބާވަތުގެ އޮޓޮޕްސީ އަކީ ޞިއްޙީ ފަރުވާއެއް ފޯރުކޮށްދިނުމަށް ނުވަތަ ގުނަވަނެއް ބަދަލު ކުރުމަށްޓަކައި ކުރެވޭ އޮޓޮޕްސީ އެކެވެ. ނަމަވެސް 2003 ގައި ފާސްކުރެވުނު ޤަޠަރުގެ އޮޓޮޕްސީ ޤާނޫނު ފާސްކުރެވުނު އިރު މިދެންނެވި އޮޓޮޕްސީ ހެދުމަށް ހުއްދަ ދެވިފައި ނުވި ނަމަވެސް މިކަން އިޞްލާޙު ކުރުމަށްޓަކައި ފަހުން ހުށަހެޅުނެވެ. މިދެންނެވި އިޞްލާޙުގެ އިތުރުން މިޤާނޫގައި ހޮސްޕިޓަލުގައި އެޑްމިޓް ކުރެވޭ ފަރާތްތަކުގެ ތެރެއިން 24 ގަޑި އިރުގެ ތެރޭގައި މަރުވާ މީހުންގެ މަރުތައް ހޮސްޕިޓަލް ޕޯސްޓް މޯޓަމް ހެދުމަކީ، މުހިއްމުކަމެއް ކަމަށް ފާހަގަވާތީ، މިދަފަ ފަރާތްތަކުގެ އޮޓޮޕްސީ ހެދުމުގެ ބާރު ޤާނޫނުން ހޯދުމަށްޓަކައި ޤާނޫނު އިޞްލާޙު ކުރަންޖެހޭކަމަށް ވަނީ ފާހަގަ ކުރެވިފައެވެ.\nކުރިން ދެންނެވި ފަދައިން މިޤާނޫނުގައި މަރުވުން ކަމަށް ބުނެފައި ވަނީ، އިންސާނާގެ ހަށިގަނޑުގެ އެންމެހާ ގުނަވަން ތަކުގެ ވިންދާއި މަސައްކަތްކުރުން އެކީއެކަށް ދާއިމަށް ހުއްޓުމަށެވެ. މި މާނަކުރުމަކީ ޞިއްޙީ ފަންނީ ތަޖުރިބާކާރުން ޤަބޫލުކުރާ ގޮތުގައި އަދި އިސްލާމީ ފިޤުހުގެ ޢިލްމުވެރިން ޤަބޫލު ކުރާ ގޮތުގައިވެސް އިޞްލާޙު ކުރަންޖެހޭ މާނައެކެވެ. ސިކުނޑި މަރުވުމަކީ ނުވަތަ ސިކުޑީގެ ސްޓެމް މަރުވުން މިމާނައިގައިގެ ތެރޭގައި ހިމަނަން ޖެހޭތީއެވެ.\nފޮރެންސިކް ޕެތޮލޮޖީގެ މައުޟޫއަކީ ފިޤުހުގައި ޝާމިލުވާ މައުޟޫއެކެވެ. ނަމަވެސް ކީރިތި ޤުރުއާނާއި ސުންނަތުގައި މިކަމުގެ ޙުކުމާބެހޭ ޤަޠުޢީ ދަލީލެއް ނެތެވެ. އެހެންކަމުން އޮޓޮޕްސީ އާއި މެދު ރައުޔުތައް ތަފާތެވެ. މިފަދަ މައްސަލަތައް ޙައްލުކުރުމަށްޓަކައި، ފިޤުހީ ޤަވާޢިދުތަކުގެ މައްޗަށް ބަލައި ޢިލްމުވެރިން ވަނީ މިކަމާގުޅޭ ތަފްޞީލީ ޙުކުމްތައް އެކަށަ އަޅުއްވާފައެވެ. އަދި މިދެންނެވި ޤަވާޢިދުތަކާއި ޙުކުމްތަކުގެ މައްޗަށް ބިނާކޮށް އިސްލާމީ ޤައުމު ތަކުން ވަނީ ފިޤުހީ ޤަވާޢިދުތައް ތަޤްނީނުކޮށް (ކޮޑިފައިކޮށް) މިޒަމާނަށް އެކަށޭނަ ޤާނޫނުތައް ހަދާފައެވެ. ޤަޠަރުގެ އޮޓޮޕްސީ އާއިބެހޭ ޤާނޫނަކީ މީގެ މިސާލެކެވެ.


ޔުނައިޓެޑް ބަލިވުމުން ލީގު ޗެމްޕިއަންކަން ސިޓީއަށް\nލެސްޓާ އަތުން ޔުނައިޓެޑް ބަލިވީ 2-1 ގެ ނަތީޖާއަކުން\nސިޓީއަށް ލީގު ޔަގީންވީ ބާކީ ތިން މެޗު ނުކުޅެ އޮއްވައި\n11 މެއި 2021 | އަންގާރަ 23:55\nމީގެ ކުރިން ކުޅުނު މެޗެއްގެ ތެރެއިން މެންޗެސްޓާ ސިޓީގެ ކުޅުންތެރިން އުފާފާޅުކުރަނިކޮށް\nއިނގިރޭސި ޕްރިމިއާ ލީގުގައި އަންގާރަ ދުވަހުގެރޭ ލެސްޓާ ސިޓީ އަތުން ލީގުގެ ދެވަނައިގައި އޮތް މެންޗެސްޓާ ޔުނައިޓެޑް ބަލިވުމުން، ލީގު ޗެމްޕިއަންކަން މެންޗެސްޓާ ސިޓީއަށް ކަށަވަރުވެއްޖެއެވެ.\nއަމިއްލަ ދަނޑުގައި ކުޅުނު މެޗުން ޔުނައިޓެޑް ބަލިވީ 2-1 ގެ ނަތީޖާއަކުންނެވެ.\nބާކީ ތިން މެޗު ނުކުޅެ އޮއްވައި ސިޓީއަށް ލީގު ޗެމްޕިއަންކަން ޔަގީންވީ ދެން ކުޅޭ މެޗުތަކުން ކޮންމެ ނަތީޖާއެއް ނުކުތް ނަމަވެސް، އެއްވެސް ޓީމަކަށް ސިޓީއާ އަރާހަމަނުކުރެވޭނެތީއެވެ. މި ވަގުތު ތާވަލުގެ އެއްވަނައިގައި 10 ޕޮއިންޓުގެ ލީޑަކާއެކު ސިޓީ އޮތްއިރު، އެ ޓީމަށް ވަނީ ކުޅުނު 35 މެޗުން 80 ޕޮއިންޓް ލިބިފައެވެ. އަދި ދެވަނައިގައި އޮތް ޔުނައިޓެޑަށް 35 މެޗުން ލިބިފައިވަނީ 70 ޕޮއިންޓެވެ.\nމީގެ އިތުރުން މި މެޗުން މޮޅުވުމާއެކު ލެސްޓާއަށް ވަނީ ގަދަ ހަތަރެއްގެ ޖާގައެއް ހޯދުމުގެ ފުރުސަތު ބޮޑުވެފައެވެ. ތާވަލުގެ ތިންވަނައިގައި 36 މެޗުން 66 ޕޮއިންޓާއެކު ލެސްޓާ އޮތްއިރު، ހަތަރުވަނައިގައި އޮތް ޗެލްސީއަށް 35 މެޗުން ލިބިފައިވަނީ 64 ޕޮއިންޓެވެ. އަދި ފަސްވަނައިގައި އޮތް ވެސްޓް ހޭމް ޔުނައިޓެޑަށް 35 މެޗުން 58 ޕޮއިންޓް ލިބިފައިވާއިރު، ހަވަނައިގައި އޮތް ލިވަޕޫލަށް 34 މެޗުން ލިބިފައިވަނީ 57 ޕޮއިންޓެވެ.\nޔުނައިޓެޑާއި ލެސްޓާ ބައްދަލުކުރި މެޗުގެ ތެރެއިން: މި މެޗުން ލެސްޓާ މޮޅުވީ 2-1 ން - ގެޓީ އިމޭޖަސް\nއަންގާރަ ދުވަހުގެރޭ ކުޅުނު މެޗުން ޔުނައިޓެޑް ބަލިވިއިރު، ގާތްގާތުގައި ގިނަ މެޗުތަކެއް ކުޅެން ޖެހުމާ ގުޅިގެން މި މެޗަށް އެ ޓީމުން ނުކުމެފައިވަނީ ފުރަތަމަ އެގާރައަށް ގިނަ ބަދަލުތަކެއް ގެނެސްގެންނެވެ.\nމި މެޗުގައި ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މެޗުގެ ވަރަށް ކުރީކޮޅު ލެސްޓާއިން ވަނީ ލީޑު ނަގާފައެވެ. މެޗު ފަށައިގެން 10 ވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ ލޫކް ތޯމަސްއެވެ. އެކަމަކު ފަސް މިނެޓު ފަހުން މޭސަން ގްރީންވުޑް ވަނީ ޔުނައިޓެޑަށް ނަތީޖާ އެއްވަރުކޮށްދީފައެވެ. އޭގެ ފަހުން މި މެޗުގައި ދެ ޓީމަށްވެސް ލީޑު ނަގަން ރަނގަޅު ފުރުސަތުތަކެއް ލިބިގެންދިޔައިރު، ލެސްޓާއިން އަލުން ލީޑު ނަގާފައިވަނީ މެޗުގެ 66 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ޗާލާ ސޮޔުންޖޫއެވެ.\nމި ނަތީޖާއާއެކު ސިޓީއަށް ލީގު ޗެމްޕިއަންކަން ކަށަވަރުވިއިރު، މިއީ ސިޓީން ޕްރިމިއާ ލީގު ކާމިޔާބުކުރި ފަސްވަނަ ފަހަރެވެ. އަދި މިއީ ކޯޗު ޕެޕް ގާޑިއޯލާގެ އިރުޝާދުގެ ދަށުން ސިޓީން ލީގު ޗެމްޕިއަންކަން ހޯދި ތިންވަނަ ފަހަރެވެ.\nއިނގިރޭސި ޕްރިމިއާ ލީގު މެންޗެސްޓާ ސިޓީ މެންޗެސްޓާ ޔުނައިޓެޑް ލެސްޓާ ސިޓީ\nސިޓީ ބަލިކޮށް ޗެމްޕިއަންކަން ޗެލްސީއަށް\nޗެމްޕިއަންސް ލީގު ފައިނަލް: ގާޑިއޯލާއަށް އޮތް ޕްރެޝަރެއް


Faaithuvi mahu kastams impoatu diutee aamdhanee %31 ithuru\nމިދިޔަ އަހަރުގެ އޭޕްރީލް މަހު ރާއްޖެއަށް 3.25 ބިލިއަން ރުފިޔާގެ މުދާ އިމްޕޯޓްކޮށްފައިވާއިރު މިއަހަރުގެ އޭޕްރީލް މަހު މިއަދަދުވަނީ 3.77 ބިލިއަން ރުފިޔާއަށް އިތުރުވެފަ ކަމަށް ކަސްޓަމްސް އިން ބުނެފިއެވެ. ކަސްޓަމްސް އިން ނެރުނު ތަފާސް ހިސާބު ރިޕޯޓްގައި ވާ ގޮތުން އިމްޕޯޓްކުރި މުދަލުގެ އަގުގެގޮތުން 21 އިންސައްތަ ޔޫ.އޭ.އީ އިން އިމްޕޯޓްކޮށްފައިވާއިރު، ސިންގަޕޫރުން 13 އިންސައްތަ އަދި ޗައިނާ އިން 12 އިންސަައްތަ މުދާ ވަނީ އެތެރެކޮށްފައިވެއެވެ.\nފާއިތުވި އޭޕްރީލް މަހު ރާއްޖެއަށް އިމްޕޯޓު ކުރެވުނު މުދަލުގެ ސީއައިއެފް އަގު 2017 ވަނަ އަހަރުގެ އޭޕްރީލް މަހާ އަޅާބަލާއިރު 16 އިންސައްތަ ވަނީ އިތުރުވެފައެވެ.\nއިމްޕޯޓު ޑިއުޓީއާއި އެހެނިހެން ފީ ގެ ގޮތުގައި ކަސްޓަމްސަށް ލިބުނު އާމްދަނީ ވަނީ 2017 ވަނަ އަހަރުގެ އޭޕްރީލް މަހާއި އަޅާބަލާއިރު ހުސްވި އޭޕްރީލް މަހު %31 އިތުރުވެފައެވެ. މިއަހަރުގެ އޭޕްރީލް މަހު އިމްޕޯޓު ޑިއުޓީއާއި އެހެނިހެން ފީގެ ގޮތުގައި ދަޢުލަތަށް 262 މިލިއަން ރުފިޔާ ލިބިފައިވާއިރު 2017 ވަނަ އަހަރުގެ އޭޕްރީލް މަަހު ލިބިފައިވަނީ 200 މިލިއަން ރުފިޔާއެވެ.\nފާއިތުވި އޭޕްރީލް މަހު ދިވެހިރާއްޖެއިން އެކްސްޕޯޓު ކުރެވުނު މިންވަރު 2017 އޭޕްރީލް މަހާ އަޅާބަލާއިރު 77 އިންސައްތަ ވަނީ އިތުރުވެފައިވެއެވެ. 2017 ވަނަ އަހަރުގެ އޭޕްރީލް މަހު 208 މިލިއަން ރުފިޔާގެ މުދާ ރާއްޖެއިން އެކްސްޕޯޓްކޮށްފައިވާއިރު، 2018 ވަނައަހަރުގެ އޭޕްރީލް މަހު އެކްސްޕޯޓްކުރި މުދަލުގެ މިންވަރުވަނީ 368 މިލިއަން ރުފިޔާ އަށް އިތުރުވެފައެވެ.\nދިވެހިރާއްޖެއިން މައިގަނޑުގޮތެއްގައި އެކްސްޕޯޓްކުރަނީ މަހުގެ ބާވަތްތަކެވެ. މިދިޔަ އޭޕްރިލް މަހު އެކްސްޕޯޓްކުރި މުދަލުގެ 50 އިންސައްތަ ތައިލެންޑަށް އެކްސްޕޯޓްކޮށްފައިވާއިރު، 8 އިންސައްތަ އެކްސްޕޯޓްކޮށްފައިވަނީ ޖަރުމަންވިލާތަށެވެ. އިނގިރޭސިވިލާތަށް އަދި އެމެރިކާއަށް7އިންސައްތަ އަދި ފަރަންސޭސިވިލާތަށް6އިންސައްތަ އެކްސްޕޯޓްކޮށްފައިވެއެވެ. މިމަޢުލޫމާތާއިގުޅޭ އިތުރު ތަފްސީލް “މަންތްލީ ސްޓެޓިސްޓިކްސް” ޝީޓުން ލިބެންހުންނާނެއެވެ. މި ޝީޓް ކަސްޓަމްސްގެ ވެބްސައިޓް (www.customs.gov.mv) ގެ ޑައުންލޯޑްސް (ޕަބްލިކޭޝަން) ގައި ޝާއިއުކުރެވިފައިވާނެއެވެ.


Sahha aqeedha bayaankoh, ilmu fethurumakee dheenee ilmuveringe massooliyyatheh: Imraan\nސައްހަ އަގީދާ ބުނެދިނުމަކީ އިލްމުވެރިންގެ މަސްއޫލިއްޔަތު: އިމްރާން\nހޯމް މިނިސްޓަރު އިމްރާން އަބްދުﷲ ނޫސްވެރިންނަށް މައުލޫމާތު ދެއްވަނީ -- ސަލްވީން | އަވަސް\nއިސްލާމްދީނުގެ ސައްހަ އަގީދާ ބުނެ ދިނުމަކީ އިލްމުވެރިންގެ މަސްއޫލިއްޔަތެއް ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއިމްރާން މިހެން ވިދާޅުވެފައިވަނީ ރާއްޖޭގައި އިސްލާމްދީނުގެ ހިދާޔަތު ފެތުރަން އެންމެ ބޮޑަށް މަސައްކަތް ކުރަމުންދާ ޖަމިއްޔަތުއް ސަލަފް އުވާލުމަށް ގޮވާލާ އަޑު މަޖިލީސްތެރޭގައި ގަދަވެފައި ވަނިކޮށެވެ. އެމްޑީޕީގެ ބައެއް މެންބަރުން ވަނީ ސަލަފް ވަގުތުން އުވާލުމަށް ގޮވާލާފަ އެވެ.\nސަލަފް ޖަމިއްޔާއަކީ ހައްދު ފަހަނައަޅާފައިވާ ޖަމާއަތެއް ކަމަށް ނިންމައި އެ ޖަމިއްޔާއަށް ފަންޑު ކުރާ ފަރާތްތަކާއި މާލީ ހާލަތު ބެލުމަށް ރައްޔިތުންގެ މަޖިލީހުގެ ސަލާމަތީ ހިދުމަތްތަކާބެހޭ ކޮމިޓީން ވެސް ވަނީ ނިންމާފަ އެވެ. އަދި އަދި ޖިހާދީ ފިކުރުގެ ޖަމާއަތެއް ކަމަށް ބުނެ ފިޔަވަޅު އެޅުމަށް ވެސް އެ ކޮމެޓީން ނިންމި އެވެ.\nހޯމް މިނިސްޓަރު އަދި ދީނީ އިލްމުވެރިޔާ އިމްރާން އަބްދުﷲ މިއަދު ކުރެއްވި ޓްވީޓެއްގައި ވިދާޅުވީ އިސްލާމްދީނުގެ ސައްހަ އަގީދާ ބުނެ ދިނުމަކީ އިލްމުވެރިންގެ މަސްއޫލިއްޔަތެއް ކަމަށެވެ.\n"އިސްލާމް ދީނުގެ ނަމުގައި ހިންގާ ހައްދުފަހަނައަޅާފައިވާ އަމަލުތަކާއި، އިސްލާމްދީނުގެ ހައްގު ދައުވަތުގެ މަސައްކަތް އެއީ އެއް ކަމެއްގެ ގޮތުގައި ދެއްކުމަށް މަސައްކަތް ކުރުމަކީ ވަރަށް ބޮޑު ގޯހެއް." އިމްރާން ވިދާޅުވި އެވެ.\nއަދާލަތު ޕާޓީ އިމްރާން އަބްދުﷲ ދީނީ އިލްމުވެރިން + ސަލަފް ޖަމިއްޔާ


SunOnline: W construction ge MD ge massala isthiunaafu koffi\nޑަބްލިއު ކޮންސްޓްރަކްޝަންގެ އެމްޑީގެ މައްސަލަ އިސްތިއުނާފް ކޮށްފި\nޝަފްނާ ހުސައިން 07 Jan 2020, 17:14\nޑަބްލިއު ކޮންސްޓްރަކްޝަންއިން ހަދަމުންދިޔަ އިމާރާތެއް ކަމަށްވާ މ. ނަލަހިޔާމަންޒިލްގެ މަތިން ބަސްތާއެއް ވެއްޓި ބަންގްލަދޭޝްގެ ކުޑަކުއްޖެއް ކަމަށްވާ ރައުޝަން ޖިއާން މަރުވި މައްސަލައިގައި އެކުންފުނީގެ މެނޭޖިން ޑިރެކްޓަރު، އާދަމް ޝަފީގުގެ މައްޗަށް ދައުވާ ސާބިތުނުވާ ކަމަށް ކްރިމިނަލް ކޯޓުން ކުރި ހުކުމް ހައިކޯޓުގައި މިއަދު އިސްތިއުނާފުކޮށްފިއެވެ.\nއެ މައްސަލަ އިސްތިއުނާފުކޮށްފައިވާކަން ޕަބްލިކް ޕްރޮސިކިއުޓަރު އަހްމަދު ޝަފީއު ވަނީ "ސަން" އަށް ކަށަވަރުކޮށްދެއްވާފައެވެ.\nއޭގެ ތެރެއިން އެމްޑީ ޝަފީގު ފިޔަވައި އެހެން އެންމެންގެ މައްޗަށް ދައުވާ ސާބިތުވާކަމަށް ކްރިމިނަލް ކޯޓުން މިދިޔަ އޮކްޓޫބަރު މަހު ވަނީ ހުކުމް ކޮށްފައެވެ.\nޖިއާން މަރުވި ހާދިސާ ހިނގާފައި ވަނީ 2018 ވަނަ އަހަރުގެ ޑިސެމްބަރު 16 ވަނަ ދުވަހު އެވެ. އެ މައްސަލައިގައި ދައުވާކޮށް، ޝަރީއަތް ހިންގައި ހުކުމާ ހަމައަށް ވާސިލުވެވުނީ ގާތްގަނޑަކަށް 11 މަސް ފަހުންނެވެ.\nކުށް ސާބިތުވި މީހުންގެ ތެރެއިން ޑަބްލިއު ކޮންސްޓްރަކްޝަންގެ ސުޕަވައިޒަރު މޫސާ ހަސަންގެ މައްޗަށް ކުރީ، މީހަކު މަރުވެ ދިޔުމުގެ އިހުމާލެއް ކުރުމުގެ ދައުވާ އެވެ. އޭނާގެ މައްޗަށް އެ ދައުވާ ކުރީ ކޮންސްޓްރަކްޝަން ސައިޓުގައި އެކަށީގެންވާ ވަރަށް ސަލާމަތީ ފިޔަވަޅު އަޅާފައި ނުވާ ކަމަށް ބުނެ އެވެ. ނަލަހިޔާމަންޒިލަށް ހާދިސާ ހިނގި ދުވަހު ސިމެންތި ބަސްތާ އެރުވީ، ކަތިބިއްގަނޑެއްގެ ބައެއް ނައްޓައިގެންނެވެ. ހުކުމުގައި ފާހަގަކޮށްފައި ވަނީ ކަތިބިއްގަނޑުން ބައެއް ނައްޓާލައިގެން އެއްޗެހި އަރުވާ އިރު ނުރައްކަލެއް ކުރިމަތިވާނެކަން ހަމަ ބުއްދި ހުރި ކޮންމެ މީހަކަށްވެސް ވިސްނޭނެ ކަމަށެވެ. އެހެންކަމަށްވާއިރު، އެ ނުރައްކަލުގެ އިންޒާރު މަގުމަތިން ދިޔަ މީހުންނަށް ލިބޭ ވަރަށް، ސުޕަވައިޒަރެއްގެ ހައިސިއްޔަތުން މޫސާ އަޅާލާފައި ނުވާ ކަމަށް ހުކުމުގައިވެ އެވެ.\nއާންމުގޮތެއްގައި އެ ކުށް ސާބިތުވެއްޖެ ނަމަ އަންނާނީ އެއް އަހަރާއި ހަ މަހާއި ހަތް ދުވަހުގެ ޖަލު ހުކުމެކެވެ. އެކަމަކު، މޫސާގެ ފަރާތުން ހުކުމް ޖޫރީމާނާއަށް ބަދަލު ކުރަން އެދުމުން އަދަބު ވަނީ 115200 ރުފިޔާގެ ޖޫރީމާނާއަކަށް ބަދަލުކޮށްފަ އެވެ.\nއޭގެ އިތުރުން އެވަގުތު އެ ސައިޓުގައި މަސައްކަތް ކުރަމުން އައި ދެ ބިދޭސީން ޖަލަށް ލާން ހުކުމް ކުރި އެވެ. އެ ދެ ބިދޭސީންނަކީ ރައްޖާވް އަލީ އާއި މުތަމަނި ރަމަޗަންދުރަން އެވެ. ބަސްތާ ވެއްޓުނު އިރު ވިންޗު އޮޕަރޭޓު ކުރަން ހުރީ ރައްޖާވް އެވެ. އޭނާގެ މައްޗަށް ކުރީ މީހަކު މަރުވެދިޔުމުގައި ފަރުވާކުޑަ އަމަލެއް ކުރުމުގެ ދައުވާ އެވެ. ވިންޗު އޮޕަރޭޓު ކުރުމަކީ އޭނާ ކުރަން ޖެހޭ މަސައްކަތަކަށް ނުވާ އިރު، އޭނާ އެކަން ކުރުމުގެ ސަބަބުން ނުރައްކަލެއް ކުރިމަތިވެދާނެކަން ބުއްދި ސަލާމަތުން ހުރި މީހަކަށް އެނގޭނެ ކަމަށް ހުކުމުގައިވެ އެވެ. އަދި ނުރައްކަލެއް ހުރިކަން އެނގި ހުރެ އެކަން ކުރުމަކީ އޭނާގެ ފަރުވާ ކުޑަ އަމަލު ކަމަށާއި، ރައުޝަން މަރުވީ އެ ފަރުވާކުޑަ އަމަލުގެ ސަބަބުން ކަމަށް ހުކުމުގައިވެ އެވެ. ރައްޖާވްގެ މައްޗަށް އިއްވީ ހަ އަހަރުގެ ޖަލު ހުކުމެކެވެ. އަދަބު ޖޫރީމާނާއަށް ބަދަލު ކުރަން އޭނާގެ ފަރާތުން އެދުނަސް ދައުލަތުން އެކަމަށް އިއުތިރާޒު ކުރީތީ ގާޒީ ނިންމެވީ ޖޫރީމާނާއަށް ބަދަލު ނުކުރާށެވެ.\nރަމަޗަންދުރަން އަކީ ތިރީގައި ބަސްތާ ބަރުކުރަން ހުރި މީހާ އެވެ. އޭނާގެ މައްޗަށް ތުހުމަތު ކުރެވުނީ، ރައްޖާވްގެ ފަރުވާކުޑަ އަމަލުގައި ބައިވެރިކަމެވެ. އޭނާގެ މައްޗަށް އިއްވީ ތިން އަހަރުގެ ޖަލު ހުކުމެވެ. އެ އަދަބުވެސް ޖޫރީމާނާއަށް ބަދަލު ކުރަން އޭނާގެ ފަރާތުން އެދުނަސް ދައުލަތުން އެކަމަށް އިއުތިރާޒު ކުރީތީ ގާޒީ ނިންމެވީ ޖޫރީމާނާއަށް ބަދަލު ނުކުރާށެވެ.\nބާކީ ދެ ބިދޭސީން ކަމަށްވާ ކެޝަހިލަލް ޗައުހާން އާއި ގުލާމް މުހައްމަދުގެ މައްޗަށް ކުރީ ކުރިމަތިވެދާނެކަން އެނގޭ ނުރައްކަލެއްގެ އިންޒާރު، އެކަށީގެންވާ ސަބަބެއް ނެތި ނުރައްކަލެއްގައިވާ މީހާއަށް ނުދިނުމުގެ ދައުވާ އެވެ. އެއީ ބަސްތާ އަރުވަމުން ދިޔަ ތަނުން ނުދާން ރައުޝަންއަށް އިންޒާރު ނުދިނުމުންނެވެ. އެކަން ހެކިތަކުން ސާބިތުވާ ކަމަށް ހުކުމުގައިވެ އެވެ. އެ ކުށުގެ އަސްލު އަދަބަކީ 36 ދުވަހުގެ ޖަލު ހުކުމެކެވެ. އެ ދެ މީހުންގެ ފަރާތުން އެކަމަށް އެދުމުން، އަދަބު ގާޒީ ވަނީ 7200 ރުފިޔާގެ ޖޫރީމާނާއަކަށް ބަދަލުކުރައްވައިފަ އެވެ.\nހުސޭނުބޭ ރަހީނުކުރުން: ލަތީފުގެ ހުކުމަށް ގޮތެއް ނިންމަނީ\nހުސޭނުބޭ ރަހީނުކުރި މީހެއްގެ އިސްތިއުނާފު މާދަމާ\nހާތިފްއާއި މަޒީދަށް ޗާޓާޑް އާބިޓްރޭޓާސްގެ މެމްބަރުކަން


ގެއިން ބޭރުކުރި މަރީ- އޮސްޓްރޭލިއާގަ މާސްޓަރ ޝެފަކަށް- އުންމީދަކީ ވަރަށް ގިނައިން މަންމައަށް އުމުރާކޮށްދިނުން!\nއަހަރެންގެ ޒުވާން އިރަކީ ވަރަށް އެހެން ގޮތަކަށް ދިރިއުޅެވުނު ދުވަސްތަކެކެވެ. އަބަދުހެން އުޅެވުނީ ގެއިން ބޭރުގައެވެ.\nރައްޓެހިންނާއިއެކުގައެވެ. މައިން ބަފައިންގެ ނަޞޭޙަތް އެއްގޮތަކަށްވެސް ޤަބޫލެއް ނުކުރެވެއެވެ. އެކަމަކު ހަމައެކަނި އެންމެ ކަމެއްގައެވެ. ގެއިން ބޭރަށް ދިއުމުގައި އެކަންޏެވެ.\nމަންމަމެން ނިންމީ އަހަރެންނަކީ ބަސްނާހާ ކުއްޖެއް ކަމަށެވެ. އެމީހުން ކުށްވެރިކުރާކަށް ނެތީމެވެ. އެއީ އެމީހުން ދިން ނަޞޭޙަތް އަހަރެންނަށް ޤަބޫލުކުރެވިފައި ނެތުމުންނެވެ. އަބަދު ފާރަލަމުން ދިއައިރުވެސް ފިލައިގެން ބޭރަށް ދެވުނީތީއެވެ.\nއުމުރުން 19 ވަނަ އަހަރުގައި މަންމަމެން ބުނީ މަރީ ދެން އެކުގައި ގެއިން ދިއުމަށެވެ. ގޭގައި އެއްގޮތަކަށްވެސް ނުއުޅުމަށެވެ. އެއުޅޭ ތަނެއްގައި އެކުގައި އުޅުމަށެވެ. އަހަރެން އެދުނީ3ދުވަސް ދިނުމަށެވެ.3ދުވަސް މަންމަމެން ދިނެވެ. ރުޅިވެރިކަމެއްވެސް ނެތިއެވެ. އެކަމާއިމެދު ވަރަށް އުފާވިއެވެ.\nއެދުވަހު ގެއިން ނުކުމެގެން ދިއައީ ރައްޓެހިންނާއިއެކުއެއް ނޫނެވެ. ރިޒޯޓުތަކުގެ މާލޭ އޮފީސްތަކަށް ހިނގީއެވެ. ވަޒީފާއެއް ލިބޭތޯއެވެ. ރިޒޯޓަކަށް ދާން ނިންމީ ހުންނާނެ ތަނެއް ލިބޭނެތީއެވެ.\nރިޒޯޓަކަށް ދިއައީ ވަރަށް އާދައިގެ ވަޒީފާއަކަށެވެ. ކިޗަން ހެލްޕަރަކަށް ނުވަތަ ބަދިގޭ އެހީތެރިއަކަށެވެ. އެވަޒީފާގައި އަހަރެއްހައި ދުވަސްވީއިރު ވަރަށް ގިނަ ތަކެތި ކައްކަން އެނގުނެވެ. އެ މަސައްކަތް އަހަރެންކުރީ ކުރާ ހިތުންނެވެ.\nރިޒޯޓުގެ އެހީތެރިކަމާއިއެކު ރިޒޯޓުން ހިންގި އެޕެރެންޓިސްޝިޕް ޕްރޮގްރާމްތަކުގައި ބައިވެރިވީމެވެ.4އަހަރުވީއިރު އާދައިގެ ޝެފެއްގެ މަޤާމަށް ދެވުނެވެ.\n5 ވަނަ އަހަރު ބައްދަލުވި އޮސްޓްރޭލިއާ މުސްކުޅި އަންހެނަކާއިއެކު ގުޅުން ބަދަހިކުރީމެވެ. އަދި ކަމެއް ކޮށްދޭނެ ނަމަ އޮސްޓްރޭލިއާ އިން ވަޒީފާއެއް ހޯދައިދިނުމަށް އެދުނީމެވެ. އޭނާގެ މަސައްކަތުން އެއިގެ2އަހަރު ފަހުން ސައުސް (އެސިސްޓެންޓް) ޝެފެއްގެ ވަޒީފާގައި އޮސްޓްރޭލިއާއަށް ބަދަލުވީމެވެ.\nއިތުރަށް ކިޔަވައި2ކޯސް ހެދުމުން އެއިގެ4އަހަރު ފަހުން މިހާރު މިވަނީ މާސްޓަރ ޝެފަކަށް ވެވިފައެވެ. މަހަކު އޮސްޓްރޭލިއާގެ 16،000 ޑޮލަރު ލިބެއެވެ. ހުންނާނެ ތަނެއް ލިބެއެވެ. ޓެކްސް އާއި ޚަރަދުތައް ކަނޑާލުމުން މަހަކު 12،000 ޑޮލަރުވަރު ރައްކާކުރެވެއެވެ.\nއަހަރެންގެ އުމުރަކީ މިހާރު 30 ގެ މެދުތެރެއެވެ. ކައިވެންޏެއް އަދި ނުކުރަމެވެ. އެއީ ވަޒީފާ ޤަތަރު ނުވަތަ ޔޫއޭއީއަށް ބަދަލުކުރަން ބޭނުންވާތީއެވެ. އިރާދަކުރެއްވިއްޔާ މިއަހަރު އެކަންވެސް ވާނެއެވެ. ދިރިއުޅެން ބޭނުންވަނީ މުސްލިމް ޤައުމެއްގައިކަމަށްވާތީއެވެ.\nސިއްރެއް ބުނަން ހެއްޔެވެ؟ އަރަބި ބަހުން ވާހަކަ ދެއްކުމާއި އަަރަބިންނާއިއެކު ދިރިއުޅުމަކީ މަރީގެ ވަރަށް ބޮޑު އުންމީދެކެވެ. ވަރަށް ފަސޭހައިން ވަރަށް ގިނައިން އުމުރާއަށް ދެވޭ ހިސާބެއްގައި މަންމަމެން ގެންގުޅުމަކީ މަރީގެ އެންމެ ބޮޑު އެދުމެވެ. އެ އެދުން ހާޞިލުކުރެވިއްޖެނަމަ މަރީގެ ހުރިހާ އުންމީދުތަކެއް ޙާޞިލުކުރެވުނީއެވެ. މަރީ ކުޑައިރު އަބަދުވެސް މަންމަ ބުނާ އަޑުއަހަމެވެ. މަންމަ އެންމެ ކުރަން ބޭނުން ކަމަކީ ގިނަގިނައިން އުމުރާވުން ކަމަށެވެ.\nމިލިޔުން މިފޮނުވީ އެންމެ ބޭނުމަކުއެވެ. އެއީ މަސައްކަތްކޮށްފިނަމަ މަސައްކަތުގައި ކުރިއެރުން ލިބޭނެކަން ހާމަކުރުމެވެ. ދުނިޔޭގެ އެންމެ ކުރީ ސަފަށް ނުކުތުމުގެ ފުރުޞަތު ދިވެހިންނަށްވެސް އެބައޮތްކަން ބުނުމެވެ.\nހަމައެއާއިއެކު މަންމަމެންނަށް ކުރެވޭ ކަންކަން ހިތުގައި ނުބާއްވައި މަންމަމެން ދޫނުކޮށް، ކޮންމެ ތަނެއްގައި ހުރެގެންވެސް މަންމެންނަށް އެހީވުމުގެ މުހިންމުކަން މަރީ ފާހަގަކުރާ ކަމަށްވެސް ބުނެލަން ބޭނުމެވެ.\n22 މާޗް 2017


Neyfathu munjakaa hedhi furaana nudhiyaee kiriyaa!\nނޭފަތު މުންޖަކާ ހެދި ލިވާ ފެއިލްވެ ފުރާނަ ނުދިޔައީ ކިރިޔާ\nޑާނާ ހޮސްޕިޓަލުގައި (ވ)\nޑާނާ ސްމިތު، 37، އަކީ އެމެރިކާގެ ކުއީންސްގައި ދިރިއުޅޭ މީހެކެވެ. ދާދިފަހުން އޭނާ ބާޒާރުކުރަން ގޮސް އުޅުމުގެ ތެރޭގައި ނޭފަތް ތޮރުފާހިތް ވެގެން ނޭފަތް ތޮރުފާފައި ނޭފަތުގައި މުންޖެއް ލިޔެވެ. ނަމަވެސް ހިތްހަމަޖައްސާލަން އޭނާ މި ކުރި ކަންތަކުގެ ސަބަބުން ލިވާ ފެއިލްވެ ފުރާނައަށް ނުރައްކާ ވެދާނެ ކަމަކަށް ޑާނާ އެ ވަގުތު އެއްގޮތަކަށް ވެސް ހިޔެއް ނުކުރެ އެވެ.\nޑާނާ ނޭފަތް ތޮރުފިތާ ދުވަސްކޮޅެއް ނުވަނީސް ބަލިވާން ފެށި އެވެ. އަމިއްލައަށް ވެސް އޭނާއަށް ކޮންމެވެސް ބައްޔެއް އުޅޭކަމުގެ އިހްސާސް ކުރެވެން ފެށި އެވެ. ޑާނާއަކީ ވަރަށް ބިޒީކޮށް އުޅޭ މީހެކެވެ. އަދި ޓީންއޭޖް ކުއްޖެއްގެ މަންމައެކެވެ. ވީމާ އޭނާ ހީކުރީ މާ ބުރަކޮށް އުޅޭތީ ވައިގެ އުނދަގޫތަކެއް ދިމާވަނީ ކަމަށެވެ. އަދި ކްރިސްމަސް އަންނާތީ އެކަމަށް ތައްޔާރުވާތީ މާ ބޮޑަށް ސްޓްރެސް ވެގެން ދިމާވާ މައްސަލައެއް ކަމަށް ވެސް ޑާނާ ހީކުރި އެވެ.\nނަމަވެސް އޭގެ ދެ ހަފުތާއެއް ފަހުން އޭނާއަށް ކާ އެއްޗެތި ކާން އުނދަގޫވި އެވެ. އަދި ފެންފޮދެއް ވެސް ބުއިމަކީ ބޮޑު ތަކުލީފަކަށް ވިއެވެ.\n"ފެން ފޮދެއް ބޯލިޔަސް ހޮޑު ލެވެނީ. އެއްވެސް އެއްޗެއް އެތެރެއަށް ދާ ގޮތެއް ނުވޭ. ހޮޑު ލެވެން ގޮސް ލޭ ލެވެން ފެށީމަ ބިރުގަތީ،" ޑާނާ ބުންޏެވެ.\nއެންމެ ފަހުން ކެތް ނުވެގެން ޑާނާ އޭނާގެ ދައްތަ އަށް ގުޅާފައި އޭނާއާއެކު ހޮސްޕިޓަލަށް ގޮސްދޭން އެދުނެވެ. އެންމެ ފަހުން މިދިޔަ ޖެނުއަރި މަހުގެ 12 ވަނަ ދުވަހު ޑާނާ ވަނީ އޭނާ ދިރިއުޅޭ ހިސާބުގައި ހުރި މެޑިކަލް ސެންޓަރަކަށް ގޮސް ޑޮކްޓަރަށް ދައްކާފަ އެވެ. އޭރު ހާލު ދެރަވެގެން ގޮސް ޑާނާ އަށް ވާނުވާ ވެސް ނޭނގެ އެވެ.\nއޭނާ ހަނދާން ހުރީ ހޮސްޕިޓަލުގައި ބާއްވައިގެން އަލްޓްރާސައުންޑެއް ހަދަން އުޅުނު ކަމެވެ. އޭގެ ފަހުން ހޭ ނެތުނު ގޮތަށް ދެން ހޭލެވުމުން ޑޮކްޓަރުން ބުނީ އޭނާގެ ލިވާ ޓްރާންސްޕްލާންޓެއް ހަދާފައިވާ ކަމަށެވެ. ޑާނާގެ ފުރާނަ ސަލާމަތްވީ ލިވާ ބަދަލު ކުރެވުނު ކަމުންނެވެ.\nޑާނާ ހޮސްޕިޓަލަށް ގެންގޮސް ފުރަތަމަ ހެދި ޓެސްޓުތަކުން ވެސް އޭނާއަށް ހެޕަޓައިޓިސް ބީގެ ވައްތަރެއް ޖެހިފައިވާކަން ޔަގީން ކުރެވުނެވެ. މިއީ ވަރަށް މަދުން ނޫނި މީހުންނަށް ޖެހޭ ބައްޔެއް ނޫނެވެ. މި ބަލި ޖެހޭ މީހުންގެ ލިވާ ވަގުތުން ފޭލިވެ އެވެ.\nޑާނާ އަށް ހެޕަޓައިޓިސް ބީ ޖެހުމުގެ ސަބަބުން އޭނާގެ ސިކުނޑި ވަރަށް ބޮޑަށް ދުޅަވެ ފިޓް ޖެހެން ފެށީ އެވެ. އެހެންވެ އޭނާ ހޭނައްތާފައި ބާއްވަން ނުވަތަ މެޑިކަލީ އިންޑިއުސްޑް ކޯމާއެއްގައި ބާއްވަން ޑޮކްޓަރުންނަށް ޖެހުނީ އެވެ.\nޓްރާންސްޕްލާންޓް ކުރަން ބޭނުންވާ ލިސްޓުގައި ޑާނާގެ ނަން ވެސް ޖެހި އެވެ. ނަސީބަކުން އެންމެ 48 ގަޑިއިރު ތެރޭގައި އޭނާއާ މެޗުވާ ޑޯނަރެއް ލިބުނެވެ. އަދި ޖެނުއަރީ 17 ވަނަ ދުވަހު އޭނާގެ ޓްރާންސްޕްލާންޓް ހެދީ އެވެ. ވަރަށް ބޮޑަށް ރަނގަޅުވެ ޖެނުއަރީ 26 ގައި ޑާނާ ވަނީ ހޮސްޕިޓަލުން ދޫކޮށްލާފަ އެވެ.\nވަރަށް ދުޅަހެޔޮ ސިއްހަތެއްގައި ހުރި ޒުވާން އަންހެނަކަށް ކުއްލިއަކަށް މި ޖެހުނު ގޮތް ނޭނގޭ ބަލީގެ ހަގީގަތް ޑޮކްޓަރުންނަށް ހޯދުނީ ޑާނާގެ ނަސީބު ގަދަކަމުންނޭ ބުންޏަސް ރަނގަޅުވާނެ އެވެ.\nޑާނާ ހޮސްޕިޓަލުގައި އެޑްމިޓްކޮށްފައި އޭނާގެ މޫނުގައިވާ މާސްކް ނެގުމާއެކު އޭނާއަށް ފަރުވާ ދެމުންދިޔަ ޑޮކްޓަރުންގެ ލޮލުގައި އެންމެ ފުރަތަމައިނުން ވެސް އަޅައިގަތީ އޭނާގެ ނޭފަތުގައި ލާފައިވާ މުންޖެވެ. ނޭފަތް ތޮރުފާފައި ހުރި ލޯވަޅުގައި އިންފެކްޝަނެއް އޭރު ހުއްޓެވެ. ޑާނާގެ ލިވާ އަށް އެ އިންފެކްޝަންގެ އަސަރުކޮށްގެން ހެޕަޓައިޓިސް ބީ ޖެހި އޭނާގެ ހާލު އެހާ ދެރަވާން މެދުވެރިވީ އެވެ.\nޑާނާއަށް ހެޕަޓައިޓީސް ބީ ޖެހުނީ އެނޫން އެހެން އެއްވެސް ސަބަބަކާ ހުރެތޯ ޑޮކްޓަރުން ޗެކްކުރި އެވެ. ނަމަވެސް ނޭފަތް ތޮރުފާފައި ހުރި ތަނުގައި ހުރި އިންފެކްޝަން ފިޔަވައި އެހެން އެއްވެސް އިތުރު ބައްޔެއް ޑާނާގެ ގައިގައި ހުރި ކަމަކަށް ނުވި އެވެ.\nޑާނާއަށް ފަރުވާ ކުރުމުގައި އިސްކޮށް ހުންނެވި ޑޮކްޓަރު ޓެޕާމަން ވިދާޅުވީ ޑާނާގެ ހަޔާތަށް މިހާ ޔުނީކް ބަދަލެއް އަންނަން މެދުވެރިމިވީ ކުޑަކުޑަ ނޭފަތު މުންޖެއްގެ ސަބަބުންނެވެ. އޭނާއަށް ނޭފަތް ތޮރުފުނު ވަގުތަކީ ވެސް އިންފެކްޝަނެއް އަށަގަންނަން ވަރަށް ބަރާބަރު ދުވަސްވަރަކަށް ވުމީ ވެސް ޑާނާ އަށް މިހާ ބޮޑު ތަކުލީފަކާ ކުރިމަތިލާން ޖެހުނު އެއް ސަބަބެވެ. އަބަދު ނޭފަތްމަތީގައި މާސްކް އަޅައިގެން އުޅެން ޖެހިފައިވާއިރު ނޭފަތް ތޮރުފައިގެން އެ ހެދޭ ފާރުކޮޅަށް ދަލުގެ އަސަރުކޮށް ވަރަށް ފަސޭހައިން އިންފެކްޝަނަކަށް މަގުފަހި ވެދާނެތީ އެވެ.\nމިހާ ހިތްވަރުގަދަ މޮޑެލް އެއް ދުށިންތަ؟


Mi Aharuge Hajjah Dhuniyeyge Hurihaa Kankolhuthakun Meehun Saudi Ah Ethere Vumuge Huhddha Dheefi މިއަހަރުގެ ހައްޖަށް ދުނިޔޭގެ ހުރިހާ ކަންކޮޅުތަކުން މީހުން ސައުދީއަށް އެތެރެވުމުގެ ހުއްދަދީފި – Huvadhoo News Mi Aharuge Hajjah Dhuniyeyge Hurihaa Kankolhuthakun Meehun Saudi Ah Ethere Vumuge Huhddha Dheefi Huvadhoo News\nމިއަހަރުގެ ހައްޖަށް ދުނިޔޭގެ ހުރިހާ ކަންކޮޅުތަކުން މީހުން ސައުދީއަށް އެތެރެވުމުގެ ހުއްދަދީފި\nމިއަހަރުގެ ހައްޖަށް ދުނިޔޭގެ ހުރިހާ ކަންކޮޅަކުން މީހުން ސައުދީއަށް އެތެރެވުމުގެ ހުއްދަ އެޤައުމުން ދީފިއެވެ. ކޮވިޑް-19 އާއި ގުޅިގެން މިދިޔަ ދެއަހަރު ހައްޖުގެ އަޅުކަން ކުރިޔަށް ގެންގޮސްފައިވަނީ މަދު އަދަދެއްގެ ބަޔަކު ބައިވެރިކޮށްގެންނެވެ.\nސައުދީ ސަރުކާރުން ބުނީ މިއަހަރުގެ ހައްޖަށް ދުނިޔޭގެ ހުރިހާ ހިސާބަކުން މީހުންނަށް އެ ޤައުމަށް އެތެރެވެވޭނެކަމަށެވެ. އަދި ޤައުމުތަކުން މީހުން ހައްޖަށް ގެންދިޔުމަށް ދޫކޮށްފައިވާ ކޯޓާތައް އަލުން މުރާޖާކުރުމަށްފަހު ވަރަށް އަވަހަށް ޤައުމުތަކަށް އަންގާނެކަމަށްވެސް ސައުދީ ސަރުކާރުން ބުނެއެވެ. ސައުދީގެ ޙައްޖުގެ މިނިސްޓްރީން ޙައްޖަށް އެތެރެވުމަށް ޝަރުތެއްގެ ގޮތުގައި ކަނޑައަޅާފއިވަނީ ކޯވިޑްގެ ވެކްސިން ފުރިހަމަކޮށްފައިވުމެވެ.\nއަހަރަކު2މިލިއަނަށްވުރެ ގިނަ މުސްލިމުން ބައިވެރިވާ ޙައްޖުގެ އަޅުކަން މިދިޔަ ދެ އަހަރުވެސް ކުރިޔަށް ގެންދިޔައީ ސައުދީން ބޭރުން އެއްވެސް މީހަކު ބައިވެރިވުމުގެ ފުރުޞަތު ނުދީއެވެ. މި ގޮތުން 2020 ވަނަ އަހަރު 10000 މީހުންނަށް ޙައްޖުގައި ބައިވެރިވުމުގެ ފުރުސަތު ސައުދީ ސަރުކާރުން ދިން ނަމަވެސް އެފަހަރު އަޅުކަމުގައި ބައިވެރިވީ ހާހެއްހާ މީހުންނެވެ. މިދިޔަ 2021 ވަނަ އަަހަރު ޙައްޖުގައި ބައިވެރިވުމުގެ ފުރުސަތު ދިނީ 60000 މީހުންނަށެވެ.\nކޮވިޑާއި ދެކޮޅަށް ދެ ޙަރަމްފުޅުގައި އަޅާފައިވާ ފިޔަވަޅުތައް މިއަދު ވަނީ އެއްކޮށް ދޫކޮށްލާފައެވެ. މިގޮތުން ގައިދުރުކޮށް ނަމާދުކުރުން މިއަދުގެ ފަތިސް ނަމާދާއި އެކު ވަނީ ނިމުމަކަށް ގެނެސްފައެވެ. އަދި ދުނިޔޭގެ ހުރިހާ ހިސާބަކުން ވިޔަސް އުމުރުން5އަހަރުން މަތީގެ ކޮންމެ މީހަކަށް އުމްރާއަށް އެތެރެވުމުގެ ހުއްދަވެސް މިއަދު ވަނީ ދީފައެވެ.\nހައްޖުގެ އަޅުކަން ސައުދީ އަރަބިއްޔާ


Ronaldo hifahattan nikunaanee Uruguay ge mulhi team\nޕޯޗްގަލްގެ ކެޕްޓަން ކްރިސްޓިއާނޯ ރޮނާލްޑޯ ---\nޕޯޗްގަލްގެ ކެޕްޓަން ކްރިސްޓިއާނޯ ރޮނާލްޑޯ ހުއްޓުވުމަކީ، އެންމެ ކުޅުންތެރިޔަކަށް ކުރެވޭނެ ކަމެއް ނޫން ކަމަށާއި އެކަން ކުރާނީ މުޅި އުރުގުއޭގެ ޓީމުން ކަމަށް އެ ޓީމުގެ ކޯޗް އަސްކާ ވޮށިންޓަން ޓަބަރޭޒް ބުނެފި އެވެ.\nވޯލްޑްކަޕުގައި ކުޅުނު ތިން މެޗުން ރޮނާލްޑޯ ވަނީ ހަތަރު ލަނޑު ޖަހާފަ އެވެ. ރަޝިއާގެ ސޯޗީގެ ފިޝްޓް ސްޓޭޑިއަމްގައި ރާއްޖޭގަޑިން މިރޭ 11:00 ގައި ކުޅޭ މެޗުގައި އެންމެންގެ ސަމާލުކަން ލިބޭނީ ރޮނާލްޑޯ އަށެވެ.\nދެ ވަނަ ބުރަށް ޕޯޗްގަލް ކޮލިފައިވީ، ގުރޫޕް ބީ ދެ ވަނަ ޓީމުގެ ގޮތުގަ އެވެ. އުރުގުއޭ ދެ ވަނަ ބުރަށް ދިޔައީ ގުރޫޕް އޭ ގައި ކުޅުނު ހުރިހާ މެޗެއްވެސް ކާމިޔާބު ކޮށްގެންނެވެ.\n"އަހަރެން ގަބޫލު ކުރަނީ ރޮނާލްޑޯ އަކީ ދުނިޔޭގައި ހުރި އެންމެ މޮޅު ސްޓައިކަރު ކަމަށް،" ޓަބަރޭޒް ބުންޏެވެ. "މި ކޮލިޓީގެ އިތުރަށް ރޮނާލްޑޯގެ އެންމެ މުހިންމު ކޮލިޓީއަކީ އޭނާގެ ލީޑާޝިޕް، މުޅި ޓީމުގައި އޭނާ ވަނީ ލިޑަރަކަށް."\n"ރޮނާލްޑޯ ހިފެހެއްޓުމަކީ އެންމެ ކުޅުންތެރިޔަކަށް ކުރެވޭނެ ކަމެއް ނޫން، އޭނާ ހުއްޓުވުމަށް އަހަރެމެން މަސައްކަތް ކުރަން ޖެހެނީ ޓީމެއް ގޮތަށް، އޭނާގެ ފެންވަރު ކުޑަ ކުރުމަކަށް ނޫން މަސައްކަތް ކުރަން ޖެހޭނީކީ، އަހަރެމެން މަސައްކަތް ކުރަން ޖެހޭނީ އޭނާ ހިފަހައްޓަން،"\nޓަބަރޭޒް ބުނީ އުރުގުއޭ އާއި ޕޯޗްގަލް މެޗު ވާނީ ވަރުގަދަ މެޗަކަށް ކަމަށާއި ބަލާލަން ރީތި މެޗެއް ފެންނާނެ ކަމަށެވެ.\nޕޯޗްގަލްއަކީ ރޮނާލްޑޯގެ ޓީމެކޭ ބުނާތީ، އެ ޓީމުގެ ކޯޗް ފެނާންޑޯ ސަންޓޯސް ބުނީ ރޮނާލްޑޯއަކަނި އެއްވެސް ކަމެއް ނުކުރެވޭނެ ކަމަށެވެ. ރޮނާލްޑޯ ލަނޑުވެސް ޖަހަނީ މުޅި ޓީމު އޭނާއަށް އެހީވާތީ ކަމަށް ސަންޓޯސް ބުންޏެވެ.\nވޯލްޑް ކަޕް 2018 އުރުގުއާއި ޕޯޗްގަލް\nޕޯޗްގަލް އާއި އުރުގުއާއީގެ މެޗް